text:
བོད་ལྗོངས་སྨན་གླིང་རྫོང་ཚལ་ཁྲོབ་གྲོང་ཚོ་འདི་ཉིད་རི་བོ་ཧི་མ་ལ་ཡའི་ལྷོ་འདབས་དང་ཡར་ཀླུང་གཙང་པོའི་ལྷོ་རྒྱུད་དུ་གནས་ཏེ་ལོ་50ཙམ་ལ་སླེབས་པའི་ཡུལ་མི་ཟླ་བས་གསར་འགོད་པར“ལོ་30ཡི་གོང་ང་ཚོ་རི་སྟེང་དུ་སྡོད་པ་དང་རྐང་རྗེན་མར་འགྲོ་བ་མ་ཟད་འབྲུ་རིགས་ཀྱང་མི་འདང་བར་གཙོ་བོ་རྔོན་རྒྱག་པ་དང་རི་སྐྱེས་ཤིང་འབྲས་བཀོག་ནས་འཚོ་བ་སྐྱེལ་གྱི་ཡོད”1985ལོ་ནས་བཟུང་ས་གནས་སྲིད་གཞུང་གིས་རྫོང་གྲོང་ཉེ་འགྲམ་གྱི་ས་ཁོད་ཐོག་ཡུལ་མི་ཚོར་ཁང་པ་བརྒྱབ་ཁར་ལོ་དེ་དག་ནང་ཟ་ཁང་དང་མགྲོན་ཁང་བཙུགས་པ་དང་གསོ་ཚགས་དང་འཁེལ་འཐག་སོགས་ལས་རིགས་སྣ་མང་གཉེར་སྐྱོང་བྱ་རྒྱུར་སྐུལ་སྤེལ་ཤུགས་ཆེན་བཏང་བས་ཡུལ་མི་ཚོར་ན་ནིང་མི་རེར་ཆ་སྙོམས་ཡོང་འབབ་སྒོར་ཁྲི་1.2ཡན་བྱུང་ཡོད་ཅེས་བརྗོད་བྱུང་།
ཚལ་ཁྲོབ་གྲོང་ཚོའི་འཕོ་འགྱུར་ལས་བོད་ཀྱི་དམངས་འཚོ་ལེགས་བཅོས་བྱུང་བ་དང་མི་རིགས་ཁག་གི་མང་ཚོགས་ཚོ་བདེ་སྐྱིད་འཚོ་བ་སྐྱེལ་བ་དང་ལ་རྒྱ་ལྡན་པ་བཅས་གསོན་ཉམས་ལྡན་པའི་སྒོ་ནས་མཚོན་ཡོད། མི་རིགས་ཁག་གི་མང་ཚོགས་ཚོར་སྡོད་སའི་ཁང་པ་ཡོད་པ་དང་། ན་དུས་སྨན་བཅོས་ཐུབ་པ། སྦྱོང་དུས་སློབ་མཁན་ཡོད་པ། དབུལ་དུས་རྒུད་སྐྱོབ་ཡོད་པ་བཅས་ཀྱི་བདེ་སྐྱིད་མེ་ཏོག་གངས་ལྗོངས་ས་མཐོའི་གང་སར་རབ་ཏུ་བཞད་ཡོད་པ་རེད།
སྡོད་སའི་ཁང་པ་ཡོད་པ་སྟེ།
ཞིང་འབྲོག་ཁུལ་གྱི་རྣམ་པ་གསར་རྐྱང་དུ་གྱུར།
བོད་ཀྱི་དམངས་གཙོའི་བཅོས་སྒྱུར་གྱི་གྲོང་ཚོ་ཨང་དང་པོ་ལྷོ་ཁ་ས་ཁུལ་སྣེ་གདོང་རྫོང་ཁྲ་འབྲུག་གྲོང་རྡལ་ཁེ་གསུམ་གྲོང་ཚོའི་ཡུལ་མི་ཟླ་བ་ཚེ་རིང་གིས་སྒོ་རའི་ནང་གསར་དུ་བརྒྱབ་པའི་ཐོག་སོ་གཉིས་ལྡན་གྱི་ཁང་པར་མཛུབ་མོ་བཙུགས་ནས་གསར་འགོད་པར་ཁང་པ་གསར་པར་ཁྱོན་འགྲོ་སོང་སྒོར་ཁྲི་10བཏང་བ་ཡིན། དེའི་ནང་སྲིད་གཞུང་གིས་ཁ་གསབ་སྒོར་ཁྲི་1.5སྤྲད་པ་དང་དངུལ་ཁང་གིས་སྒོར་ཁྲི་3གྱི་ནོར་སྲིད་ཀྱི་སྐྱེད་གསབ་དངུལ་བུན་བཏང་བྱུང་། ལོ་གསུམ་གོང་ནང་མི་རྣམས་ཐོག་དཔང་དམའ་བའི་ཁང་མིག་གསུམ་གྱི་སོ་ཕག་ཁང་པའི་ནང་སྡོད་ཀྱི་ཡོད་ཅེས་བརྗོད་བྱུང་།
ད་ཆ་བོད་བྱང་ཐང་ནས་ཡར་ཀླུང་ལུང་གཞུང་བར་དང་སྟོད་མངའ་རིས་ནས་ཉང་ཆུ་གཙང་འགྲམ་བར་གྱི་གང་སར་བོད་བཟོའི་ཁྱད་ཆོས་ལྡན་པའི་ཡུལ་མིའི་སྡོད་ཁང་གསར་པ་མཐོང་རྒྱུ་ཡོད། རང་སྐྱོང་ལྗོངས་ཞིང་འབྲོག་ཐིང་བདེ་སྡོད་ལས་གྲྭ་འཛུགས་སྐྲུན་འགོ་ཁྲིད་ཚོགས་ཆུང་གཞུང་ལས་ཁང་གི་ཀྲུའུ་རེན་གཞོན་པ་ཚེ་བརྟན་གྱིས་2006ལོར་སྐྲུན་འགོ་ཚུགས་པའི“བདེ་སྡོད་ལས་གྲྭས”དུད་ཁྱིམ་དབུལ་པོ་ཚང་མར་སྒོར་ཁྲི་1.2ནས་2.5བར་གྱི་སྡོད་ཁང་བསྐྲུན་རྒྱུའི་ཁ་གསབ་མི་གཅིག་པ་སྤྲད་ཡོད། མིག་སྔའི་བར་ལྗོངས་ཡོངས་སུ་དུད་ཚང་ཁྲི་46དང་ཞིང་འབྲོག་པ་ཁྲི་230བདེ་འཇགས་དང་སྤྱོད་གོ་ཆོད་པའི་ཁང་གསར་ནང་སྡོད་རྒྱུ་བྱུང་བ་མ་ཟད“བདེ་སྡོད་ལས་གྲྭ”ཕུན་སུམ་ཚོགས་པོའི་ངང་ལས་མཇུག་འགྲིལ་བ་རེད།
ལྷོ་ཁ་ས་ཁུལ་འཕྱོངས་རྒྱས་རྫོང་ཤ་གསོས་ཤང་ཚོགས་རྒྱལ་གྲོང་ཚོའི་ཡུལ་མི་ཚོ་ཁང་གསར་ནང་སྡོད་རྒྱུ་བྱུང་བ་མ་ཟད། ཁང་པའི་རྒྱབ་མདུན་དུ་རྩི་ཤིང་སྣ་ཚོགས་བཏབ་ཡོད་པ་དང་ཆུ་ཀ་ལ་ཡང་ཁང་པའི་ནང་ཁྲིད་ཡོད། ལོ་དེ་དག་ནང་ཚོགས་རྒྱལ་གྲོང་ཚོར་ཐང་ཆེན་བསྐྲུན་པ་དང་ཨར་འདམ་ལམ་བཏིང་ཁར་ཉི་ནུས་གློག་སྒྲོན་བསྒར་བ་དང་གད་སྙིགས་དང་བཙོག་ཆུ་བསྡུ་རུབ་དང་གཙང་སེལ་ཡང་བྱས་པས་མི་སྡོད་ཁོར་ཡུག་གསར་རྐྱང་དུ་གྱུར་ཡོད།
བོད་རང་སྐྱོང་ལྗོངས་འཕེལ་སྒྱུར་ཨུ་ལྷན་ནས་གསར་འགོད་པར་ཤེས་རྟོགས་བྱུང་གསལ། སྡོད་ཁང་བསྐྲུན་པ་དང་ཆབས་ཅིག་ལེ་ལག་ཚང་བའི“བརྒྱད་འཛོམས་ཞིང་དུད”ཀྱི་ལས་གྲྭས(ཆུ་དང་། གློག ལམ། འཕྲིན་གཏོང་། སྦྲག་ལས། རླུང་འཕྲིན་བརྙན་འཕྲིན། ཞིང་པའི་དཔེ་དེབ་ཁང་། ཁོར་ཡུག་མཛེས་པོ་བཅས་ཞིང་དུད་དུ་འཛོམས་པ)ཞིང་འབྲོག་ཁུལ་གྱི་རྨང་གཞིའི་སྒྲིག་བཀོད་རྗེས་ལུས་ཀྱི་རྣམ་པ་ལེགས་བཅོས་ནུས་ལྡན་བྱུང་བ་དང་། མི་ཁྲི་73གྱི་འཐུང་ཆུའི་བདེ་འཇགས་གནད་དོན་ཐག་གཅོད་བྱས་ནས་ཞིང་འབྲོག་པའི་འཐུང་ཆུའི་བདེ་འཇགས་ཁྱོན་ཡོངས་ལ་ཁྱབ་རྒྱུ་གཞི་རྩའི་ཆར་མངོན་འགྱུར་བྱུང་བ། སྲིད་འཛིན་གྲོང་ཚོར་གློག་ཤར་གཏོང་ཐུབ་ཚད་100%ཟིན་ཏེ་གློག་མེད་མི་འབོར་གྱི་གློག་སྤྱོད་གནད་དོན་རྩ་བའི་ཆར་ཐག་གཅོད་བྱུང་བ། ལྗོངས་ཡོངས་ཀྱི་གྲོང་གསེབ་གཞུང་ལམ་དུ་རླངས་འཁོར་ཤར་གཏོང་ཐུབ་པའི་ལམ་ཚད་བསྡོམས་འབོར་སྤྱི་ལེ་ཁྲི་6.35ཟིན་ནས་99.7%གྱི་ཤང་དང་གྲོང་རྡལ་དང་99.14%ཡི་སྒྲིག་གཞི་ཚང་བའི་གྲོང་ཚོར་གཞུང་ལམ་ཤར་གཏོང་ཐུབ་ཡོད་པ་རེད།
སྡོད་སའི་ཁོར་ཡུག་བཀོད་པ་ལེགས་པ་དང་མཛེས་སྡུག་ལྡན་པར་གྱུར་པ་དེས་ཞིང་འབྲོག་མང་ཚོགས་ཀྱི་འཕྲོད་བསྟེན་དང་འཚོ་བའི་གོམས་གཤིས་ལའང་དུས་གཅིག་ཏུ་འགྱུར་ལྡོག་བྱུང་ཡོད། ཁྱིམ་ཚང་མགྲོན་ཁང་བཙུགས་ནས་ཕྱུག་པོ་ཆགས་པའི་ཉིང་ཁྲི་ཀླུ་ནང་གྲོང་རྡལ་བཀྲ་ཤིས་སྒང་གྲོང་ཚོའི་གྲོང་མི་ཚོས་ཁང་པའི་ནང་ཆུའི་མདོང་ལམ་ཁྲིད་དེ་ཆུ་བཤལ་བཤང་གཞོང་གིས་སྲོལ་རྒྱུན་གསང་སྤྱོད་ཀྱི་ཚབ་བྱས་པ་དང་གཟུགས་པོ་འཁྲུ་བ་དེའང་རྒྱས་སྤྲོས་ཀྱི་བྱ་བ་མིན་པར་གྱུར། མཚམས་གཅོད་ཀྱི་ཁྱིམ་ཚང་མགྲོན་ཁང་དུ་གསར་དུ་བརྒྱབ་པའི་ཁང་མིག་8མཛེས་བཟོ་བྱས་ཟིན་མ་ཐག་ཡིན་པ་དང་ཁང་པ་ཚང་མའི་ནང་གསང་སྤྱོད་ལོགས་སུ་བརྒྱབ་ཡོད་ཁར་ཆུ་ཚོད་24རིང་ཆུ་ཚ་པོ་མཁོ་འདོན་བྱེད་པ་མ་ཟད། ད་དུང་འཁྲུ་འཁྲུ་བཤལ་བཤལ་བྱེད་པའི་སྤྱོད་ཆས་དང་། བརྙན་འཕྲིན། མཁའ་རླུང་སྙོམས་སྒྲིག་འཕྲུལ་ཆས་སོགས་ཀྱང་ཡོད་པ་རེད།
ན་དུས་སྨན་བཅོས་ཐུབ་པ་སྟེ།
གཞི་རྩའི་སྨན་བཅོས་འགན་བཅོལ་ཞིང་འབྲོག་པ་ཡོངས་ལ་ཁྱབ་པ།
རང་སྐྱོང་ལྗོངས་དབུ་མ་བརྙེས་གོང་ཞིང་འབྲོག་མང་ཚོགས་རྣམས་ནད་ལྟ་བར་དཀའ་ངལ་ཧ་ཅང་ཆེན་པོ་ཡོད། ལྷ་ས་གྲོང་ཁྱེར་ཁྲེང་ཀོན་ཆུས་ཀྱི་རྒན་རྒོན་ཡེ་ཤེས་བློ་གྲོས་ཀྱི་དྲན་གསལ་ལ“བོད་རྙིང་པར་སྨན་དང་སྨན་པ་དཀོན་པར་བརྟེན་མི་དཀྱུས་མར་ནད་གཞི་ཕོག་ཚེ་ལས་ལ་གང་བསྐོས་མ་གཏོགས་མེད”ཅེས་བཤད་པ་དང་། རང་སྐྱོང་ལྗོངས་དབུ་བརྙེས་ནས་ལོ་50སོང་རིང་། སྨན་བཅོས་འཕྲོད་བསྟེན་བྱ་གཞག་མེད་པ་ནས་ཡོད་པའི་བར་དང་། ཆུང་བ་ནས་ཆེ་བའི་བར། རྗེས་ལུས་ནས་དེང་རབས་བར་གཞི་རྩའི་འགྱུར་ལྡོག་བྱུང་ཡོད། མིག་སྔར་ལྷ་ས་གྲོང་ཁྱེར་ལྟེ་བར་བྱས་ནས། ལྗོངས་ཡོངས་ཀྱི་གྲོང་ཁྱེར་དང་གྲོང་གསེབ་ཏུ་ཁྱབ་པའི་སྨན་བཅོས་འཕྲོད་བསྟེན་ཞབས་ཞུའི་དྲ་རྒྱ་གཞི་རྩའི་ཆར་གྲུབ་སྟེ། རྫོང་ཚང་མར་ནད་ཡམས་ཚོད་འཛིན་ལྟེ་གནས་ཁྱབ་པ་དང་། ཤང་ཚང་མར་འཕྲོད་བསྟེན་ཁང་ཡོད་པ། གྲོང་ཚོ་ཚང་མར་འཕྲོད་བསྟེན་ཁང་ཡོད་པ་བཅས་ཀྱི་དམིགས་ཚད་རྩ་བའི་ཆར་མངོན་འགྱུར་བྱུང་ཡོད་པ་རེད།
བོད་ལྗོངས་འཕྲོད་བསྟེན་དང་འཆར་ལྡན་བུ་བཙའ་ཨུ་ལྷན་གྱིས་ངོ་སྤྲོད་བྱས་པར་གཞིགས་ན། 2012ལོར་ཁྱབ་བསྒྲགས་བྱས་པའི《བོད་རང་སྐྱོང་ལྗོངས་ཀྱི་ཞིང་འབྲོག་ཁུལ་གྱི་སྨན་བཅོས་དོ་དམ་བྱ་ཐབས》ནང་། སྨན་བཅོས་ཐད་ཀྱི་སྲིད་གཞུང་གི་ཁ་གསབ་ཚད་གཞི་དེ་ལོར་མི་རེར་ཆ་སྙོམས་སྒོར་420ལ་གཏན་འཁེལ་བྱས་པ་དང་། ཞིང་འབྲོག་ཁུལ་གྱི་སྨན་བཅོས་ལམ་ལུགས་རྫོང་དང་ཤང་དུ་ཁྱབ་ཚད་100%ཟིན་པ་དང་། གཅིག་གྱུར་འཆར་འགོད་ཀྱི་ཐེབས་རྩ་ནས་གཏོང་སྤྲོད་བྱེད་ཚད་མང་ཤོས་སྒོར་ཁྲི་6ཟིན་ཡོད། དེ་དང་ཕྱོགས་མཚུངས་ཁྱིམ་ཚང་ལ་དཀའ་ངལ་ཡོད་པའི་ཞིང་འབྲོག་མང་ཚོགས་ལ་ནད་གཞི་ཕོག་སྐབས། སྨན་བཅོས་རོགས་སྐྱོབ་བྱེད་ཚད་མང་ཤོས་སྒོར་ཁྲི་6ཟིན་གྱི་ཡོད་པ་རེད།
སྨན་བཅོས་འཕྲོད་བསྟེན་སྒྲིག་གཞིའི་ཞབས་ཞུའི་ནུས་པ་ཆེ་རུ་དང་ཆུ་ཚད་གོང་མཐོར་གཏོང་ཆེད། རང་སྐྱོང་ལྗོངས་དང་དེ་བཞིན་ས་ཁུལ(གྲོང་ཁྱེར)རིམ་པའི་སྨན་ཁང་གིས། ཚོན་ཁྲ་ཅན་གྱི་སྒྲ་རླབས་འཕྲུལ་ཆས་སོགས་སྨན་བཅོས་སྒྲིག་ཆས་ཆེ་རིགས་རིམ་པས་ནང་འདྲེན་བྱས་པ་དང་། རྫོང་དང་ཤང(གྲོང་རྡལ)དུ་Xའོད་ཀྱི་གློག་པར་འཕྲུལ་ཆས་དང་། ཕྲ་མཐོང་ཆེ་ཤེལ། སྙིང་པར་འཕྲུལ་ཆས་སོགས་གཞི་རྩའི་སྨན་བཅོས་སྒྲིག་ཆས་གཅིག་གྱུར་ཐོག་སྤྲད་པ། གྲོང་ཚོའི་འཕྲོད་བསྟེན་ཁང་དུ་སྟབས་བདེ་ལ་སྤྱོད་བདེའི་སྨན་བཅོས་སྒྲིག་ཆས་ཁག་15སྤྲད་ཡོད་པ་རེད།
ནད་གཞི་བལྟ་བར་གདམ་ག་བྱ་ཡུལ་མང་པོ་ཡོད། མིག་སྔར་ལྗོངས་ཡོངས་སུ་ཀྲུང་ལུགས་དང་། ཕྱི་ལུགས། བོད་ཀྱི་གསོ་བ་རིག་པ་བཅས་ཟུང་དུ་འབྲེལ་བའི་སྨན་བཅོས་འཕྲོད་བསྟེན་གྱི་མ་ལག་ཅིག་གྲུབ་སྟེ། མི་རིགས་ཁག་གི་མང་ཚོགས་ཚོས་ནད་གཞིར་གཞིགས་ཏེ་བཅོས་ཐབས་མི་འདྲ་བ་གདམ་ག་བྱེད་ཆོག་གི་ཡོད། ལྷོ་ཁ་ས་ཁུལ་ཟངས་རི་རྫོང་འཕྲོད་བསྟེན་ཅུས་ཀྱི་ཅུས་ཀྲང་ཉི་མས་ཟངས་རི་རྫོང་ལ་བོད་སྨན་སྣ་ཁ་360ཡན་ཟིན་པ་དང་། ལོར་སྒོ་བསྟེན་སྨན་བཅོས་བྱེད་ཚད་མི་ཐེངས་5500ཟིན་གྱི་ཡོད་ཅེས་ངོ་སྤྲོད་བྱས་བྱུང་། ངོ་སྤྲོད་བྱས་པར་གཞིགས་ན། རང་སྐྱོང་ལྗོངས་སུ་ད་ཆ་གཞུང་བཙུགས་བོད་ལུགས་གསོ་བ་རིག་པའི་སྨན་བཅོས་སྒྲིག་གཞི་30དང་། རིམ་གསུམ་སྨན་རྩིས་ཁང་4ཡོད་པ་དང་། རྫོང་རིམ་པའི་སྨན་ཁང་40ལྷག་ཙམ་དུ་བོད་གསོ་བ་རིག་པའི་སྡེ་ཁག་བཙུགས་ཡོད་པས། ལྗོངས་ཡོངས་ཀྱི་རིམ་ཁག་སྨན་རྩིས་ཁང་གིས་སྨན་བཅོས་བྱས་པའི་མི་ཐེངས་ཀྱིས་ལྗོངས་ཡོངས་ཀྱི་སྨན་བཅོས་བསྡོམས་འབོར་མི་ཐེངས་ཀྱི་བཅུ་ཆ་གསུམ་ལྷག་ཙམ་བཟུང་ཡོད་པ་རེད།
ད་ཆ་བོད་ཀྱི་སྦྲུམ་མ་སྨན་ཁང་དུ་བསྡད་པའི་སྨན་ཡོན་100%རྩིས་ཞུ་བྱེད་པ་མ་ཟད། ད་དུང་ཁ་གསབ་ཀྱང་སྤྲོད་ཀྱི་ཡོད། བོད་ཀྱི་མི་འབོར་དེ་ཞི་བས་བཅིངས་འགྲོལ་གཏོང་སྐབས་ཀྱི་མི་གྲངས་ཁྲི་114ནས་མི་གྲངས་ཁྲི་317བར་མང་དུ་སོང་བ་དང་། མི་རེའི་ཆ་སྙོམས་ཚེ་ཚད་དེ་ཞི་བས་བཅིངས་འགྲོལ་བཏང་མ་ཐག་གི་ལོ་35.5ནས་68.2བར་མཐོ་རུ་སོང་ཡོད་པ་རེད།
སྦྱོང་དུས་སློབ་མཁན་ཡོད་པ་སྟེ།
ཕྲུ་གུ་ཚོར་སློབ་གསོ་དང་ལེན་བྱེད་པའི་དབང་ཆ་ཡོད་པ།
བོད་ཀྱི་རྒྱ་ཆེའི་ཞིང་འབྲོག་ཁུལ་དུ་འཛུགས་སྐྲུན་ཡག་ཤོས་ནི་སློབ་གྲྭའི་ཁང་པ་དང་། ས་ཆ་མཛེས་ཤོས་ནི་སློབ་གྲྭ་རེད། ངོ་སྤྲོད་བྱས་པར་གཞིགས་ན། བོད་དུ་ད་ཆ་རིམ་པ་ཁག་དང་རིགས་ཁག་གི་སློབ་གྲྭ་1696དང་། སློབ་ཁྲིད་ས་ཚིགས་388ཡོད། སློབ་གྲྭར་ཡོད་མུས་ཀྱི་སློབ་མ་ཁྲི་60.85ཡོད་པ་རེད། ན་ནིང་ལོ་མཇུག་བར་བོད་ཀྱི་སློབ་ལོ་ལོན་པའི་བྱིས་པ་བུ་བཅོལ་ཁང་དུ་ཞུགས་ཚད་99.64%ཟིན་པ་དང་། དམའ་རིམ་སློབ་འབྲིང་དང་མཐོ་རིམ་སློབ་འབྲིང་དུ་ཞུགས་ཚད་98.91%དང་73.37%སོ་སོར་ཟིན་ཡོད། བསྡུར་བ་མངོན་གསལ་དོད་ཤོས་ཤིག་ནི་བོད་རྙིང་པའི་སློབ་གྲྭར་གྲྭ་བཙུན་དང་། སྐུ་དྲག དཔོན་རིགས་ཀྱི་བུ་ཕྲུག་བཅས་སློབ་མ་བསྡུ་ཡུལ་ཡིན་པ་དང་མི་འབོར་བསྡོམས་འབོར་གྱི་95%བཟུང་བའི་ཞིང་བྲན་དང་བྲན་གཡོག་གི་བྲུ་ཕྲུག་ལ་སློབ་གསོ་དང་ལེན་བྱེད་པའི་དབང་ཆ་རྩ་བ་ནས་མེད། བོད་ཞི་བས་བཅིངས་འགྲོལ་མ་བཏང་གོང་ལྗོངས་ཡོངས་ཀྱི་སློབ་ལོ་ལོན་པའི་བྱིས་པ་སློབ་གྲྭར་ཞུགས་ཚད་2%ཡང་ཟིན་གྱི་མེད་པ་རེད། ལམ་ཐག་རིང་བ་དང་སྡོད་གནས་ཁ་ཐོར་སོགས་ཀྱི་རྐྱེན་པས། ཞིང་འབྲོག་པའི་བུ་ཕྲུག་མང་པོ་སློབ་གྲྭར་འགྲོ་ཐུབ་ཀྱི་མེད། 1985ལོར་བོད་དུ“ལྟོ་ཆས་དང་། སྡོད་ས། སློབ་ཡོན་བཅས་འགན་ལེན”གྱི་སློབ་གསོའི“འགན་ལེན་གསུམ”གྱི་སྲིད་ཇུས་ལག་ལེན་བསྟར་འགོ་བཙུགས་ཏེ། ད་བར་ཁྱོན་མ་དངུལ་སྒོར་དུང་ཕྱུར་80.74བཏང་ཡོད་པ་རེད། འགན་ལེན་བྱ་ཡུལ་དེ་སློབ་གྲྭ་འབྲིང་ཆུང་གི་ཞིང་འབྲོག་པའི་འགྲོ་སྦྱོང་སློབ་གྲྭ་བ་ནས་ཞིང་འབྲོག་པའི་བུ་ཕྲུག་ཚང་མ་དང་། དེ་བཞིན་གྲོང་ཁྱེར་དང་གྲོང་རྡལ་གྱི་དཀའ་ངལ་ཡོད་པའི་ཁྱིམ་ཚང་གི་སློབ་གྲྭར་ཡོད་མུས་ཀྱི་བུ་ཕྲུག་བར་རིམ་པས་རྒྱ་ཆེར་བཏང་ཡོད། 2014ལོ་ཁོ་ནར་སློབ་མ་ཁྲི་52.5ལ་ཕན་པ་ཐོབ་པ་དང་། ཁྱབ་ཁྱོན་100%ཟིན་ཏེ“འགྲོ་སའི་སློབ་གྲྭ་ཡོད་པ་དང་། སློབ་གྲྭར་བསྐྱོད་ཐུབ་པ། སེམས་གནས་ཐུབ་པ”བཅས་ཀྱི་འགན་ལེན་བརྟན་པོ་བྱས་ཡོད། 2011ལོ་ནས་བཟུང་བོད་ཀྱི་ཞིང་འབྲོག་ཁུལ་གྱི་སློབ་ཞུགས་གོང་དང་མཐོ་རིམ་སློབ་འབྲིང་དུས་མཚམས་སུའང་སློབ་ཡོན་མི་དགོས་པའི་སློབ་གསོ་ལག་ལེན་བསྟར་ཡོད།
གསར་འགོད་པ་ལྷོ་ཁ་ས་ཁུལ་ཆུ་གསུམ་རྫོང་སློབ་འབྲིང་དུ་སླེབས་སྐབས། དགུང་ཟས་དང་ཏག་ཏག་འཁེལ་འདུག སློབ་མའི་ཟས་སྡེར་ནང་ཀྲོ་མ་ཀྲུ་སྒོང་བརྔོས་དང་གང་བུ་ཤ་བརྔོས་སོགས་ཀྱི་ཚལ་བླུགས་ཡོད་པ་མ་ཟད། ད་དུང་ལྟོ་ཆས་ཀྱི་རྗེས་སུ་འོ་མ་དང་ཤིང་འབྲས་ཟ་རྒྱུ་ཡོད་པ་མཐོང་བྱུང་། 2012ལོའི་དཔྱིད་དུས་སུ་ལག་ལེན་བསྟར་འགོ་ཚུགས་པའི་བོད་ཀྱི་ལྗོངས་ཡོངས་ཀྱི་འོས་འགན་སློབ་གསོའི་འཚོ་བཅུད་ལེགས་བཅོས་འཆར་གཞི་ལས། སློབ་མ་གྲངས་ཁྲི་38.28ལ་ཕན་པ་ཐོབ་ཡོད། 《2010ལོའི་ཀྲུང་གོའི་སློབ་མའི་གཟུགས་པོ་དང་བདེ་ཐང་གི་ཞིབ་འཇུག་སྙན་ཞུའི》ནང་མངོན་པ་ལྟར་ན། ཉེ་བའི་ལོའི་ནང་བོད་ཀྱི་རྒྱ་ཆེའི་ཞིང་འབྲོག་པའི་སློབ་མའི་འཚོ་བཅུད་རྒྱུན་མཐུད་ལེགས་བཅོས་བྱུང་ནས་གཟུགས་པོའི་བྱང་ཚད་ཡོངས་ཁྱབ་ངང་ཡག་པོ་ཡོད་པ་རེད།
ལོ་ལྟར་གྱི་སློབ་འགོ་ཚུགས་པའི་སྔ་ནུབ་ཏུ་ལྷ་སའི་མེ་འཁོར་བབས་ཚུགས་ཀྱི་མེ་འཁོར་སྒུག་ཁང་དུ་སློབ་གྲྭ་འབྲིང་ཆུང་གི་སློབ་མས་ཁེངས་ཡོད་པ་དང་། ཁོང་ཚོ་བསྐྱོད་ཡུལ་གྱི་ནང་སའི་སློབ་གྲྭར“བོད་ལྗོངས་འཛིན་གྲྭ”ཞེས་པའི་ཐུན་མོང་གི་མིང་ཞིག་མཆིས། བསྡོམས་རྩིས་བྱས་པར་གཞིགས་ན། ནང་སར་ད་ཆ་ཞིང་ཆེན་དང་གྲོང་ཁྱེར་21གི་དམའ་རིམ་སློབ་འབྲིང་18དང་། མཐོ་རིམ་སློབ་འབྲིང་14 ཆ་ཚང་སློབ་འབྲིང་5བཅས་སུ་བོད་ལྗོངས་འཛིན་གྲྭ་བཙུགས་ཡོད། 1985ལོ་ནས་ད་ལྟའི་བར་ནང་སའི་བོད་ལྗོངས་འཛིན་གྲྭར་རིམ་རྩིས་བྱས་ན། སློབ་མ་ཁྲི་10.77བསྡུས་པ་དང་། འབྲིང་རིམ་ཆེད་ལས་ཡན་གྱི་ཤེས་ལྡན་པ་ཁྲི་3ལྷག་གསོ་སྐྱོང་བྱས་ཡོད། ད་ཆ་ནང་སའི་སློབ་གསོའི་ཐོན་ཁུངས་སྤུས་ལེགས་ཀྱང་ཉེ་འཁོར་དུ་ཁྱབ་ཡོད། ན་ནིང་ཟླ་9པར་ལྷ་ས་གྲོང་ཁྱེར་གྱི་ཤར་འདབས་སློབ་གསོ་གྲོང་གི་པེ་ཅིང་ཚོད་ལྟའི་སློབ་འབྲིང་དང་ཅང་སུའུ་དཔེ་སྟོན་སློབ་གྲྭས། པེ་ཅིང་དང་ཅང་སུའུ་ཡི་བོད་སྐྱོར་དགེ་རྒན་བརྒྱ་ཕྲག་གདན་དྲངས་ཏེ། རང་རེའི་སློབ་གྲྭའི་ཕུལ་བྱུང་དགེ་རྒན་དང་ཟུང་འབྲེལ་གྱིས་སྔོན་ཐོན་སློབ་གཉེར་བྱེད་སྟངས་དང་སློབ་གསོའི་རྣམ་པར་བརྟེན་ནས། ལྷ་སའི་སྤྱིའི་སློབ་གསོའི་ཆུ་ཚད་གོང་མཐོར་གཏོང་རྒྱུར་སྐུལ་ཁྲིད་བྱས་པ་རེད།
2000ལོ་ནས་2014ལོའི་བར་བོད་རང་སྐྱོང་ལྗོངས་ཀྱི་ལོའི་སློབ་གསོའི་མ་འཇོག་སྒོར་དུང་ཕྱུར་7.23ནས་སྒོར་དུང་ཕྱུར་135བར་འཕར་ནས། སྤྱིའི་མ་འཇོག་སྒོར་དུང་ཕྱུར་753ལས་བརྒལ་ཡོད་པ་རེད། བོད་ཀྱི་རིམ་ཁག་དང་རིགས་ཁག་གི་སློབ་གསོ་དེ་སྐྱོན་བྲལ་དང་། མགྱོགས་མྱུར། ཚན་རིག་དང་མཐུན་པའི་ངང་གོང་འཕེལ་བྱུང་བ་དང་། ཅུང་འཐུས་ཚང་གི་དེང་རབས་སློབ་གསོའི་མ་ལག་ཅིག་བསྐྲུན་ནས། མི་རིགས་ཁག་གི་མང་ཚོགས་ལ་སློབ་གསོ་དང་ལེན་གྱི་ཁེ་དབང་གང་ལེགས་ཐོབ་པ་བྱས་ཏེ། བོད་ཀྱི་མཆོང་སྐྱོད་ལྟ་བུའི་འཕེལ་རྒྱས་ལ་ཤེས་ལྡན་པའི་རྒྱབ་སྐྱོར་དང་རིག་སྟོབས་ཀྱི་འདེགས་སྐྱོར་བྱས་ཡོད། མིག་སྔར་བོད་ཀྱི་ཤེས་ལྡན་པའི་ཐོན་ཁུངས་སྤྱི་འབོར་མི་ཁྲི་30ཙམ་ཟིན་པ་དང་། ལྗོངས་ཡོངས་ཀྱི་མི་འབོར་བསྡོམས་འབོར་གྱི་10%བཟུང་ཡོད་པ་རེད།
དབུལ་དུས་རྒུད་སྐྱོབ་ཡོད་པ་སྟེ།
སྤྱི་ཚོགས་འགན་སྲུང་ལམ་ལུགས་ཁྱོན་ཡོངས་ལ་ཁྱབ་པ།
ལོ་50ཡི་རིང་བོད་ཀྱི་སྤྱི་ཚོགས་འགན་སྲུང་ལས་དོན་དེ་མེད་པ་ནས་ཡོད་པ་དང་། རིམ་བཞིན་བཟོ་བ་ནས་འཐུས་ཚང་དུ་གྱུར་པའི་གོ་རིམ་བརྒྱུད་མྱོང་། མིག་སྔར་གཞི་རྩའི་རྒན་གསོ་འགན་བཅོལ་དང་། གཞི་རྩའི་སྨན་བཅོས་འགན་བཅོལ། ལས་ཤོར་འགན་བཅོལ། ལས་རྨས་འགན་བཅོལ། བུ་བཙའ་འགན་བཅོལ་བཅས་ནང་དོན་གཙོ་བོར་བྱེད་པའི་བོད་ཀྱི་ཁྱད་ཆོས་ལྡན་པའི་སྤྱི་ཚོགས་འགན་བཅོལ་ལམ་ལུགས་ཀྱི་མ་ལག་ཅིག་ཆགས་ཡོད། ན་ནིང་བར་བོད་རང་སྐྱོང་ལྗོངས་ཀྱི་སྤྱི་ཚོགས་འགན་བཅོལ་ནང་ཞུགས་ཚད་མི་ཐེངས་ཁྲི་260.6ཟིན་པ་རེད།
རང་སྐྱོང་ལྗོངས་ཀྱིས《བོད་རང་སྐྱོང་ལྗོངས་ཀྱི་དགོན་སྡེའི་གྲྭ་བཙུན་སྤྱི་ཚོགས་འགན་བཅོལ་ནང་ཞུགས་པའི་གནས་སྐབས་ལག་བསྟར་བྱེད་ཐབས》བཏོན་པ་དང་། དགོན་སྡེའི་གྲྭ་བཙུན་རྒན་གསོ་འགན་བཅོལ་དང་སྨན་བཅོས་འགན་བཅོལ་ནང་ཞུགས་པའི་ཁྱབ་ཁོངས་སུ་བཅུག་སྟེ། གྲྭ་བཙུན་གྱི་རྒན་གསོ་དང་ནད་ལྟ་དཀའ་བའི་གནད་དོན་བསལ་ཡོད། “སྔོན་ཆད་གྲྭ་པ་རྣམས་གཙོ་བོ་དགོན་པའི་ཡོང་འབབ་དང་དད་ལྡན་མང་ཚོགས་ཀྱི་འབུལ་བར་བརྟེན་ནས་རྒན་གསོ་བྱེད་ཀྱི་ཡོད”ལྷ་ས་གྲོང་ཁྱེར་སེ་ར་དགོན་པའི་གྲྭ་པ་བྱང་ཆུབ་ཀྱིས་ད་ཆ་རྒན་གསོའི་དངུལ་ཡོད་པས། སེམས་ཁྲལ་གང་ཡང་མེད་ཅེས་བཤད་བྱུང་།
ལྷ་ས་གྲོང་ཁྱེར་སྟག་རྩེ་རྫོང་སྤྱི་ཚོགས་ཕན་བདེ་ཁང་དུ་འགན་ལེན་ལྔའི་བགྲེས་སོང་ལ་ལ་ཤོ་རྒྱག་པ་དང་སྒོར་གཞས་རྒྱག་གི་ཡོད་ལ། ཁ་ཤས་ཀྱིས་མ་ཎི་ལག་སྐོར་སྐོར་བ་དང་ཁ་འདོན་བྱེད་བཞིན་སྐྱིད་སྣང་གིས་ཁེངས་འདུག ན་ནིང་ལོ་འགོར་མ་དངུལ་སྒོར་དུང་ཕྱུར་20ལྷག་ཙམ་བཏང་ནས་བོད་ལྗོངས་སུ་ཁྱོན་ཡོངས་ནས་འགན་ལེན་ལྔའི་གཅིག་སྡུད་བསྙེན་བཀུར་དང་དྭ་ཕྲུག་གཅིག་སྡུད་གསོ་ཉར་གཅེས་སེམས་འདུ་འགོད་སྤེལ་འགོ་བརྩམས་ཏེ། 2016ལོར་སླེབས་སྐབས་འགན་ལེན་ལྔ་བྱ་ཡུལ་རྫོང་ཡན་གྱི་གཅིག་སྡུད་བསྙེན་བཀུར་བྱེད་ཚད་100%ཟིན་རྒྱུ་དང་། ད་ལོའི་ལོ་མཇུག་ཏུ་ས་ཁུལ་དང་གྲོང་ཁྱེར་ཡན་དུ་དྭ་ཕྲུག་གཅིག་སྡུད་གསོ་ཉར་བྱེད་ཚད་100ཟིན་རེ་ཡོད། མིག་སྔར་ལྗོངས་ཡོངས་ཀྱི་འགན་ལེན་ལྔའི་དུད་ཚང་72%ལ་གཅིག་སྡུད་བསྙེན་བཀུར་གྱི་རེ་འདོད་ཡོད་པ་དང་། དྭ་ཕྲུག་5900ཚང་མར་རོགས་སྐྱོབ་ནུས་ལྡན་ཐོབ་ཡོད་པ་རེད།
ལྷ་ས་གྲོང་ཁྱེར་ཁྲེང་ཀོན་ཆུས་བར་སྐོར་ཁྲོམ་གཞུང་དཔལ་གླིང་སྡེ་ཁུལ་གྱི་གྲོང་མི་ཆུང་བདག་ནི་སྔོན་ཆད་ལས་ཞུགས་མེད་པའི་ཁྱིམ་ཚང་གི་ཁོངས་མི་ཡིན་པ་དང་། དུས་ཡུན་རིང་པོར་མ་མཐའི་འཚོ་བ་འགན་ལེན་ལ་བརྟེན་ནས་འཚོ་བ་སྐྱེལ་གྱི་ཡོད། 2011ལོར་ལྷ་ས་གྲོང་ཁྱེར་ངལ་རྩོལ་ལས་ཞུགས་ཞབས་ཞུ་དོ་དམ་ཅུས་ཀྱིས་ཁོ་མོར་ཆེད་དུ་ལས་ཞུགས་རོགས་སྐྱོར་འཆར་གཞི་བཟོས་པ་དང་། ཁོ་མོ་སྡེ་ཁུལ་གྱི་འཕྲོད་བསྟེན་ལྟ་སྐུལ་བར་གྱུར་པ་དང་། ཟླ་རེར་གཏན་འཇགས་ཀྱི་ཡོང་འབབ་ཡོད། “ཏང་གི་སྲིད་ཇུས་ཡག་པོར་ཐུགས་རྗེ་ཆེ་ཞུ། ང་ལ་ལྟ་སྐྱོང་དང་ཕན་ཐོགས་མང་པོ་བྱུང”ཞེས་ཆུང་བདག་གིས་བཀའ་དྲིན་ཚོར་བཞིན་བཤད། 2014ལོའི་ལོ་མཇུག་བར་བོད་ཀྱིས་རིམ་རྩིས་བྱས་ན། སྤྱི་ཕན་རང་བཞིན་གྱི་ལས་གནས་ཁྲི་3ཉོས་པ་དང་། སྤྱི་ཕན་རང་བཞིན་གྱི་ལས་གནས་ལ་བརྟེན་ནས་མི་ཁྲི་2.45ལས་ཞུགས་བཀོད་སྒྲིག་བྱས་ཤིང་། “ལས་ཞུགས་མེད་པའི”ཁྱིམ་ཚང་2400ལ་ལས་ཞུགས་ཐག་གཅོད་བྱས་ནས་ལས་ཞུགས་ཐུབ་པའི་དམིགས་ཚད་མངོན་འགྱུར་བྱུང་བ་རེད།
རང་བྱུང་གནོད་འཚེ་ཐོན་མང་བའི་ཞིང་ཆེན་དང་རང་སྐྱོང་ལྗོངས་ཡིན་པའི་བོད་ལྗོངས་སུ་གོ་ཆོད་པའི་གེགས་འགོག་གེགས་སེལ་གྱི་མ་ལག་ཆ་ཚང་ཞིག་བསྐྲུན་ཞིང་། ད་ལོའི་ཟླ་4ཚེས་25ཉིན་ནེ་པ་ལར་ས་ཡོམ་རིམ་པ་8.1བརྒྱབ་པའི་རྐྱེན་གྱིས་བོད་ཀྱི་མི་ཁྲི་30ལྷག་ལ་གནོད་འཚེ་ཕོག་ཡོད། གེགས་བར་བྱུང་རྗེས་རང་སྐྱོང་ལྗོངས་ཀྱིས་དེ་མ་ཉིད་དུ་ཁོངས་མི་ཡོངས་མཉམ་ཞུགས་ཀྱི་གེགས་སེལ་བྱ་སྤྱོད་སྤེལ་བ་དང་། ཚེ་སྲོག་གི་ལམ་བུ་ཤར་གཏོང་དང་གནོད་འཚེ་ཕོག་པའི་མང་ཚོགས་གནས་སྤོ་བཀོད་སྒྲིག་བྱས་པས། ཟླ་ཕྱེད་ཙམ་གྱི་རིང་གེགས་རྗེས་བསྐྱར་སྐྲུན་བྱེད་འགོ་བརྩམས་ཡོད། “བོད་རྙིང་པར་ས་ཡོམ་བརྒྱབ་རྗེས་ཤི་རྨས་ལ་ཁ་ཡ་རྩ་བ་ནས་བྱེད་མཁན་མེད། གལ་སྲིད་རྨས་མེད་ཀྱང་གྲང་འཁྱག་དང་བཀྲེས་ལྟོགས་ཀྱིས་འཆི་སྲིད”ཅེས་གཞིས་རྩེ་གྲོང་ཁྱེར་སྐྱིད་གྲོང་རྫོང་སྐྱིད་གྲོང་གྲོང་རྡལ་གྱི་ལོ་ན་70ལ་སོན་པའི་ཨ་མ་བསོད་ནམས་ཀྱིས་བཤད་ཅིང་། ཁོང་གིས་བཀོད་སྒྲིག་གུར་ནང་དུ་འབུད་ཤིང་དང་། འབྲས། སྣུམ། ཚྭ་བཅས་གང་དགོས་ཡོད་པས། སླད་ཕྱིན་གྱི་འཚོ་བའི་ཐད་སེམས་ཁྲལ་གང་ཡང་མི་འདུག་ཅེས་བཤད་བྱུང་།


c: text/html

text:
རྒྱལ་ཡོངས་སྲིད་གྲོས་སྐབས་བཅུ་གཉིས་པའི་གྲོས་ཚོགས་ཐེངས་བཞི་བ་ཚོགས་མགོ་བརྩམས།
ཟླ3པའི་ཚེས3ཉིན། ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུ་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་གི་གྲོས་ཚོགས་ཐེངས་བཞི་བ་མི་དམངས་ཚོགས་ཁང་ཆེན་མོའི་ནང་ཚོགས་མགོ་བརྩམས། འདི་ནི་ཡུས་ཀྲིན་ཧྲིན་གྱིས་སྲིད་གྲོས་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་ཚབ་མཛད་དེ་བྱ་བའི་སྙན་ཞུ་འབུལ་བཞིན་པའི་ཚུལ་རེད།
ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུ་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་གི་གྲོས་ཚོགས་ཐེངས་བཞི་བ་ཚེས་གསུམ་ཉིན་གྱི་ཕྱི་དྲོར་མི་དམངས་ཚོགས་ཁང་ཆེན་མོའི་ནང་ཚོགས་མགོ་བརྩམས། རྗེས་ཕྱོགས་ཀྱི་ཉིན་བཅུ་ལྷག་གི་རིང་ལ། སྲིད་གྲོས་ཨུ་ཡོན་སྟོང་གཉིས་དང་བརྒྱ་ལྷག་གིས་ལོ་ལྔའི་འཆར་གཞི་བཅུ་གསུམ་པའི་རྩ་གནད་འཆར་ཟིན་དང་འབྲེལ་ཡོད་སྙན་ཞུ་ལ་དམ་དུ་དམིགས་ནས། འགན་ནུས་ལག་བསྟར་ནན་མོ་དང་བློ་འདོན་ཇུས་འབུལ་གང་ལེགས་བྱས་ཏེ། ཁྱོན་ཡོངས་ནས་འབྱོར་འབྲིང་སྤྱི་ཚོགས་འཛུགས་སྐྲུན་བྱེད་པ་དང་ཀྲུང་ཧྭ་མི་རིགས་རླབས་ཆེན་བསྐྱར་དར་མངོན་འགྱུར་བྱེད་པར་སྔར་ལས་ཆེ་བའི་བྱས་རྗེས་གསར་བ་འཇོག་རྒྱུ་རེད། མི་དམངས་ཚོགས་ཁང་ཆེན་མོའི་ཁྲི་ཤོང་ཚོམས་ཆེན་དུ་དགའ་སྤྲོའི་དཔལ་གྱིས་ཁེངས་པ་དང་། རྒྱལ་ཡོངས་རིགས་སོ་སོའི་མི་དམངས་ཀྱི་མཐུན་སྒྲིལ་ཆེན་པོ་མཚོན་པའི་སྲིད་གྲོས་ཀྱི་ཚོགས་རྟགས་ཀྲུའུ་ཞི་སྟེགས་བུའི་རྒྱབ་ངོས་སུ་བཀལ་ཡོད་ལ། བཀྲག་མདངས་འཚེར་བའི་དར་དམར་བཅུས་དེའི་ལོགས་གཉིས་བརྒྱན་ཡོད།
རྒྱལ་ཡོངས་སྲིད་གྲོས་ཀྱི་ཀྲུའུ་ཞི་ཡུས་ཀྲིན་ཧྲིན་དང་། རྒྱལ་ཡོངས་སྲིད་གྲོས་ཀྱི་ཀྲུའུ་ཞི་གཞོན་པ་ཏུའུ་ཆིན་ལིན་དང་། ཧན་ཆི་ཏི། འཕགས་པ་ལྷ་དགེ་ལེགས་རྣམ་རྒྱལ། ཏུང་ཅན་ཧྭ། ཝན་ཀང་། ལིན་ཝུན་དབྱི། ལོ་ཧྥུའུ་ཧི། ཧི་ཧུ་ཧྭ། ཀྲང་ཆིན་ལིས། ལིས་ཧེ་ཧྥིན། ཁྲིན་ཡོན། ལུའུ་ཀྲན་ཀུང་། ཀྲིག་ཞའོ་ཁྲོན། ཝང་ཅ་རོས། ཝང་ཀྲིན་ཝེ། མཱ་པེའོ། ཆི་ཞུའུ་ཁྲུན། ཁྲིན་ཞའོ་ཀོང་། མཱ་ཕེ་ཧྭ། ལིག་ཞའོ་ཧྥིན། ཝང་ཆིན་མེན་བཅས་ཀྲུའུ་ཞི་སྟེགས་བུའི་མདུན་གྲལ་དུ་བསྡད་ཡོད།
ཏང་དང་རྒྱལ་ཁབ་ཀྱི་མགོ་ཁྲིད་པ་ཞི་ཅིན་ཕེན་དང་། ལིས་ཁི་ཆང་། ཀྲང་ཏི་ཅང་། ལིག་ཡུན་ཧྲན། ཝང་ཆི་ཧྲན། ཀྲང་ཀའོ་ལིས་སོགས་ཀྲུའུ་ཞི་སྟེགས་བུའི་སྟེང་དུ་བཞུགས་ནས། ཚོགས་ཆེན་ཚོགས་པར་རྟེན་འབྲེལ་ཞུས།
རྒྱལ་ཡོངས་སྲིད་གྲོས་སྐབས་བཅུ་གཉིས་པའི་གྲོས་ཚོགས་ཐེངས་བཞི་བར་ཞུགས་དགོས་པའི་ཨུ་ཡོན་སྟོང་གཉིས་དང་ཉིས་བརྒྱ་བཅུ་བཞི་ཡོད་པ་དང་། མི་སྟོང་གཉིས་དང་བརྒྱ་དང་སོ་དྲུག་ཚོགས་ཐོག་ཏུ་ཐོན་པས། བཅའ་ཁྲིམས་ཀྱིས་གཏན་ཁེལ་བྱས་པའི་མི་གྲངས་དང་མཐུན། ཕྱི་དྲོའི་དུས་ཚོད་གསུམ་གྱི་སྟེང་། ཏུའུ་ཆིན་ལིན་གྱིས་ཚོགས་ཆེན་མགོ་བརྩམས་པ་ཁྱབ་སྒྲོག་བྱས་པ་དང་། ཚང་མ་ཡར་ལངས་ནས་རྒྱལ་གླུ་བླངས། ཚོགས་ཆེན་སྟེང་ཐོག་མར་སྲིད་གྲོས་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་གི་གྲོས་ཚོགས་ཐེངས་བཞི་བའི་གྲོས་རིམ་ལ་གྲོས་ཞིབ་བྱས་ཏེ་གྲོས་འཆམ་བྱུང་།
ཡུས་ཀྲིན་ཧྲིན་གྱིས་སྲིད་གྲོས་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་ཚབ་མཛད་དེ་ཚོགས་ཆེན་སྟེང་བྱ་བའི་སྙན་ཞུ་ཕུལ།
ཡུས་ཀྲིན་ཧྲིན་གྱིས་ཕྱོགས་བརྒྱད་ནས་འདས་པའི་ལོ་གཅིག་གི་མི་དམངས་སྲིད་གྲོས་ཀྱི་བྱ་བ་སྤྱི་སྡོམ་མཛད། ཁོང་གིས་གསུངས་རྒྱུར། ཉིས་སྟོང་བཅོ་ལྔ་ལོ་ནི་བཅོས་སྒྱུར་ཁྱོན་ཡོངས་ནས་ཟབ་སྤེལ་བྱས་པའི་གནད་འགག་གི་ལོ་དང་ཁྱོན་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་མགོ་རྩོམ་པའི་ལོ་ཡིན་ལ། མི་དམངས་སྲིད་གྲོས་ཀྱི་ལས་དོན་གསར་སྤེལ་ཡར་བརྩོན་དང་གསར་གཏོད་གོང་འཕེལ་བཏང་བའི་ལོ་གལ་ཆེན་ཞིག་ཀྱང་ཡིན། ལོ་གཅིག་གི་རིང་ལ་བློ་མཐུན་ཞི་ཅིན་ཕེན་སྤྱི་ཁྱབ་ཧྲུའུ་ཅི་ཡིན་པའི་ཀྲུང་གུང་ཀྲུང་དབྱང་གིས་སྲིད་གྲོས་ཀྱི་ལས་དོན་ལ་ཚད་མཐོའི་མཐོང་ཆེན་གནང་སྟེ་མི་དམངས་སྲིད་གྲོས་ལ་ཆབ་སྲིད་དང་བསམ་བློ། རྩ་འཛུགས་བཅས་ཀྱི་ཐད་ནས་མགོ་ཁྲིད་བྱེད་ཤུགས་ཇེ་ཆེར་བཏང་བ་དང་། ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་གྲོས་ཚོགས་སྲིད་གྲོས་ཀྱི་ལས་དོན་ལ་ཐེངས་མང་བོར་ཞིབ་འཇུག་གནང་ཞིང་། ཀྲུང་གུང་ཀྲུང་དབྱང་གིས་སྤྱི་ཚོགས་རིང་ལུགས་གྲོས་མོལ་དམངས་གཙོ་འཛུགས་སྤེལ་བྱེད་ཤུགས་ཇེ་ཆེར་གཏོང་བའི་བསམ་འཆར་དང་། མི་དམངས་སྲིད་གྲོས་ཀྱི་གྲོས་མོལ་དམངས་གཙོ་འཛུགས་སྤེལ་བྱེད་ཤུགས་ཇེ་ཆེར་གཏོང་བའི་ལག་བསྟར་བསམ་འཆར་དངོས་སུ་བཏོན་པ་དང་། ཀྲུང་དབྱང་འཐབ་ཕྱོགས་གཅིག་གྱུར་ལས་དོན་གྱི་གྲོས་ཚོགས་བསྡུས་ནས། ཀྲུང་གོ་གུང་ཁྲན་ཏང་གི་འཐབ་ཕྱོགས་གཅིག་གྱུར་ལས་དོན་སྲོལ་ཡིག་ཁྱབ་སྒྲོག་ལག་བསྟར་བྱས་ཏེ། མི་དམངས་སྲིད་གྲོས་ཀྱི་ལས་དོན་གོང་འཕེལ་དུ་གཏོང་བར་བཀོད་སྒྲིག་གལ་ཆེན་རབ་དང་རིམ་པ་གནང་། ཀྲུང་གུང་ཀྲུང་དབྱང་གི་བློ་བརྟན་འགྱུར་མེད་ཀྱི་མགོ་ཁྲིད་འོག་སྲིད་གྲོས་རྒྱལ་ཡོངས་རྒྱུན་ལས་ཨུ་ཡོན་ལྷན་ཁང་དང་དེའི་རྒྱུན་ལས་ཨུ་ཡོན་ལྷན་ཁང་གིས་ཀྲུང་དབྱང་གི་ཐབས་ཇུས་དང་བཀོད་སྒྲིག་གལ་ཆེན་ལག་ལེན་མཐར་ཕྱིན་བྱས་ནས། མི་དམངས་སྲིད་གྲོས་སུ་ཞུགས་པའི་ཏང་ཁག་དང་ཚོགས་པ་ཁག མི་རིགས་ཁག ལས་རིགས་ཁག་གི་མི་སྣར་ཡོངས་ཁྱབ་ཏུ་མཐུན་སྒྲིལ་བྱས་ཏེ། རྒྱལ་གཅེས་རིང་ལུགས་དང་སྤྱི་ཚོགས་རིང་ལུགས་ཀྱི་དར་ཆ་མཐོན་པོར་བསྒྲེངས་ནས་མཐུན་སྒྲིལ་དང་དམངས་གཙོ་བྱ་བའི་བརྗོད་གཞི་གཙོ་བོ་གཉིས་རྒྱུན་འཁྱོངས་བྱས་པ་དང་། ཕྱོགས་ལྔ་གཞི་གཅིག་གི་སྤྱིའི་བཀོད་སྒྲིག་དང་ཁྱོན་ཡོངས་བཞི་ཡི་འཐབ་ཇུས་བཀོད་སྒྲིག་ལ་དམ་པོར་དམིགས་ནས་འགན་ནུས་ལེགས་འགྲུབ་ནན་མོ་དང་། ལས་དོན་གསར་གཏོད་ལ་སྐུལ་སྤེལ། རང་ངོས་འཛུགས་སྐྲུན་བྱེད་ཤུགས་ཆེར་གཏོང་བཅས་བྱས་པས་མི་དམངས་སྲིད་གྲོས་ཀྱི་ལས་དོན་ལ་འཕེལ་རྒྱས་གསར་བ་བྱུང་བ་དང་རྣམ་པ་གསར་བ་བཏོད་ཟེར།
ཡུས་ཀྲིན་ཧྲིན་གྱིས་གསུངས་རྒྱུར། ཉིས་སྟོང་བཅུ་དྲུག་ལོ་ནི་འབྱོར་འབྲིང་སྤྱི་ཚོགས་ཁྱོན་ཡོངས་ནས་འགྲུབ་པར་བྱེད་པའི་གནད་འགག་དུས་སྐབས་མགོ་ཚུགས་པའི་ལོ་ཡིན་ལ། གྲུབ་ཚུལ་རང་བཞིན་གྱི་བཅོས་སྒྱུར་ལ་སྐུལ་འདེད་གཏོང་བའི་མཁྲེགས་གཏོར་ལོ་ཡང་ཡིན། མི་དམངས་སྲིད་གྲོས་བྱ་བའི་སྤྱིའི་རེ་བ་ནི་ཏང་གི་ཚོགས་ཆེན་ཐེངས་བཅོ་བརྒྱད་པ་དང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་བཞི་བ། ལྔ་བ་བཅས་ཀྱི་དགོངས་དོན་ཁྱོན་ཡོངས་ནས་ལག་བསྟར་བྱེད་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕེན་གྱི་གསུང་བཤད་གལ་ཆེན་རབ་དང་རིམ་པའི་དགོངས་དོན་ལ་སློབ་སྦྱོང་དང་དེ་ལག་བསྟར་བྱེད་པ། ཀྲུང་གུང་ཀྲུང་དབྱང་གི་སྤྱི་ཚོགས་རིང་ལུགས་ཀྱི་གྲོས་མོལ་དམངས་གཙོ་འཕེལ་རྒྱས་སུ་གཏོང་བའི་སྐོར་གྱི་འཐབ་ཇུས་བཀོད་སྒྲིག་གལ་ཆེན་ནན་ཏན་སྒོས་ལག་བསྟར་དང་དངོས་འབེབས་བྱས་ཏེ། ཕྱོགས་ལྔ་གཞི་གཅིག་གི་སྤྱིའི་བཀོད་སྒྲིག་དང་ཁྱོན་ཡོངས་བཞི་ཡི་འཐབ་ཇུས་བཀོད་སྒྲིག་གི་རེ་བ་ལྟར། གསར་གཏོད་དང་མཐུན་སྦྱོར། ལྗང་མདོག སྒོ་འབྱེད། མཉམ་སྤྱོད་བཅས་ཀྱི་འཕེལ་རྒྱས་འདུ་ཤེས་བརྟན་པོར་འཛུགས་པ་དང་ལག་བསྟར་དང་དངོས་འབེབས་བྱེད་དགོས་པ་དང་། དཔལ་འབྱོར་འཕེལ་རྒྱས་ཀྱི་རྒྱུན་རྣམ་གསར་བ་དང་མཐུན་པར་བྱས་ནས་མཐུན་སྒྲིལ་དང་དམངས་གཙོའི་བརྗོད་དོན་ཆེན་པོ་གཉིས་རྒྱུན་འཁྱོངས་བྱེད་པ་དང་། འབྱོར་འབྲིང་སྤྱི་ཚོགས་ཁྱོན་ཡོངས་ནས་འགྲུབ་པར་བྱེད་པའི་དམིགས་འབེན་གཙོར་བཟུང་སྟེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་སུ་གཏོང་རྒྱུ་དེ་ཐུན་མོང་གི་བསམ་བློ་ཆབ་སྲིད་རྨང་གཞི་སྲ་བརྟན་དུ་གཏོང་བའི་ནང་དོན་གལ་ཆེན་དུ་འཇོག་པ་དང་། ལོ་ལྔའི་འཆར་གཞི་བཅུ་གསུམ་པ་ལག་བསྟར་བྱེད་པར་དམིགས་ཏེ་བློ་འདོན་ཇུས་འབུལ་བྱེད་པ་དེ་བྱ་བའི་བརྗོད་དོན་གལ་ཆེན་དུ་བཞག་སྟེ། གནད་དོན་ཁ་ཕྱོགས་འབུར་དུ་ཐོན་པར་བྱེད་པ་དང་ཞན་ཆའི་འདུ་ཤེས་ཇེ་དྲག་ཏུ་གཏོང་དགོས་པ། གྲོས་མོལ་སྲིད་གླེང་གི་ཕན་འབྲས་ཇེ་མཐོར་གཏོང་བ། དམངས་གཙོའི་ལྟ་རྟོག་འགན་ནུས་ཇེ་ཆེར་གཏོང་བ། མཐུན་སྒྲིལ་མཉམ་འབྲེལ་མཛའ་བཤེས་བྱ་བ་བཟང་བོར་བསྒྲུབ་པ། ཞིབ་བཤེར་ཞིབ་འཇུག་ཆུ་ཚད་ཇེ་མཐོར་བཏང་ནས། ལོ་ལྔའི་འཆར་གཞི་བཅུ་གསུམ་པ་ལག་བསྟར་བཟང་བོ་བྱེད་པར་བྱས་རྗེས་ཆེན་པོ་འཇོག་རྒྱུ་དེ་རེད།
ཉིས་སྟོང་བཅུ་དྲུག་ལོའི་བྱ་བའི་བཀོད་སྒྲིག་སྐོར་གླེང་སྐབས། ཡུས་ཀྲིན་ཧྲིན་གྱིས་གསུངས་རྒྱུར། ཏང་གི་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་ལྔ་བའི་དགོངས་དོན་ལ་སློབ་སྦྱོང་དང་དེ་ལག་བསྟར་བྱེད་པ་དང་། ལོ་ལྔའི་འཆར་གཞི་བཅུ་གསུམ་པ་མགོ་ཚུགས་པ་དང་འབྲེལ་ནས་བློ་འདོན་ཇུས་འབུལ་བྱེད་དགོས། དམངས་གཙོའི་ལྟ་རྟོག་ཕན་འབྲས་སྔར་ལས་ཇེ་མཐོར་གཏོང་བ་དང་། སེམས་ཤུགས་གཅིག་སྒྲིལ་སྒོས་བྱ་བ་བསྒྲུབ་དགོས་ལ། ཞིབ་བཤེར་ཞིབ་འཇུག་ལ་ཤུགས་སྣོན་དང་ལེགས་སྒྱུར་བྱེད་དགོས་པར་མ་ཟད་རང་སྟེང་གི་འཛུགས་སྐྲུན་ལ་སྔར་ལས་ཤུགས་སྣོན་དགོས་ཟེར།
ཡུས་ཀྲིན་ཧྲིན་གྱིས་བསྟན་དོན། སྤྱི་ཁྱབ་ཧྲུའུ་ཅི་ཞི་ཅིན་ཕེན་གྱིས་ཀྲུང་དབྱང་འཐབ་ཇུས་གཅིག་གྱུར་བྱ་བའི་གྲོས་ཚོགས་སྟེང་གནང་བའི་གསུང་བཤད་གལ་ཆེན་དང་ཀྲུང་གོ་གུང་ཁྲན་ཏང་གི་འཐབ་ཕྱོགས་གཅིག་གྱུར་བྱ་བའི་ཚོད་ལྟའི་ལག་བསྟར་སྲོལ་ཡིག་དེས་ཏང་དང་རྒྱལ་ཁབ་ཀྱི་ལས་དོན་གོང་འཕེལ་དུ་གཏོང་བའི་ཁྱོན་ཡོངས་གཞིར་བཟུང་བ་དང་འཐབ་ཕྱོགས་གཅིག་གྱུར་སྲ་བརྟན་དང་འཕེལ་རྒྱས་སུ་གཏོང་བའི་གནད་དོན་གལ་ཆེན་རབ་དང་རིམ་པར་དབྱེ་ཞིབ་དང་ཚན་རིག་དང་མཐུན་པར་ལན་བཏབ་ཡོད་ལ། དེ་ནི་འཐབ་ཕྱོགས་གཅིག་གྱུར་ལས་དོན་གོང་འཕེལ་དུ་གཏོང་བར་མཛུབ་སྟོན་བྱེད་པའི་རྩ་འཛིན་རང་བཞིན་གྱི་ཡིག་ཆ་ཞིག་ཡིན། མི་དམངས་སྲིད་གྲོས་དེ་རྒྱལ་གཅེས་འཐབ་ཕྱོགས་གཅིག་གྱུར་གྱི་རྩ་འཛུགས་ཤིག་ཡིན་པའི་ཆ་ནས་སྤྱི་ཁྱབ་ཧྲུའུ་ཅི་ཞི་ཅིན་ཕེན་གྱི་གསུང་བཤད་གལ་ཆེན་དགོངས་དོན་ལ་སློབ་སྦྱོང་དང་དེ་ལག་བསྟར་བྱས་ཏེ། མཐུན་སྒྲིལ་དང་དམངས་གཙོའི་བརྗོད་དོན་ཆེན་པོ་གཉིས་རྒྱུན་འཁྱོངས་བྱེད་པ་དང་། ཆབ་སྲིད་གྲོས་མོལ་དང་དམངས་གཙོ་ལྟ་སྐུལ། སྲིད་ཞུགས་སྲིད་གླེང་གི་འགན་ནུས་ལག་བསྟར་བཟང་བོ་བྱེད་དགོས་ལ། འབྲེལ་བར་མཐུན་སྦྱོར་དང་སེམས་ཁམས་ལེགས་བཅོས། ཐུན་མོང་གི་ལྟ་ཚུལ་ལ་ཡར་སྐུལ་བྱེད་པ། མཐུན་སྒྲིལ་ལ་ཤུགས་སྣོན་པ་བཅས་ཀྱི་བྱ་བ་ནན་ཏན་སྒོས་བསྒྲུབ་ནས། ཧུར་ཐག་སྒོས་བརྒྱ་ལོ་གཉིས་ཀྱི་འབད་འཐབ་དམིགས་འབེན་དང་ཀྲུང་ཧྭ་མི་རིགས་ཀྱི་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་མངོན་འགྱུར་བྱེད་པར་སྟོབས་ཤུགས་གང་ཡོད་འདོན་དགོས་ཟེར།
སྲིད་གྲོས་སྐབས་བཅུ་གཉིས་པའི་རྒྱལ་ཡོངས་ཨུ་ཡོན་ལྷན་ཁང་རྒྱུན་ལས་ཨུ་ཡོན་ལྷན་ཁང་གི་མངགས་བཅོལ་ལྟར། རྒྱལ་ཡོངས་སྲིད་གྲོས་ཀྱི་ཀྲུའུ་ཞི་གཞོན་པ་ཁྲིན་ཞའོ་ཀོང་གིས་ཚོགས་ཆེན་སྟེང་སྲིད་གྲོས་སྐབས་བཅུ་གཉིས་པའི་གྲོས་ཚོགས་ཐེངས་གསུམ་པའི་ཚུན་གྱི་གྲོས་གཞིའི་ལས་དོན་བསྒྲུབས་ཚུལ་སྐོར་གྱི་གནས་ཚུལ་སྙན་ཞུ་ཕུལ། སྲིད་གྲོས་སྐབས་བཅུ་གཉིས་པའི་གྲོས་ཚོགས་ཐེངས་གསུམ་པའི་ཚུན་ལ། སྲིད་གྲོས་ཨུ་ཡོན་དང་སྲིད་གྲོས་སུ་ཞུགས་པའི་ལས་ཁུངས་ཁག་དང་ཆེད་དོན་ཨུ་ཡོན་ལྷན་ཁང་ཁག་གིས་ཏང་གི་ཚོགས་ཆེན་བཅོ་བརྒྱད་པ་དང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་བཞི་བ། ལྔ་བ་བཅས་ཀྱི་དགོངས་དོན་ལག་བསྟར་ནན་མོ་བྱས་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕེན་གྱི་གསུང་བཤད་གལ་ཆེན་རབ་དང་རིམ་པའི་དགོངས་དོན་སློབ་སྦྱོང་དང་ལག་བསྟར་ཟབ་མོ་བྱས་ཏེ། ལོ་ལྔའི་འཆར་གཞི་བཅུ་གསུམ་པའི་འཆར་འགོད་བཟོ་བར་དམ་དུ་དམིགས་ནས། གྲོས་གཞི་བཏོན་ཏེ་འགན་ནུས་ལག་བསྟར་ནན་མོ་བྱས་པ་དང་། བསྡོམས་པས་གྲོས་གཞི་སྟོང་དྲུག་དང་བཅུ་གཉིས་བཏོན། ཞིབ་བཤེར་བྱས་པ་བརྒྱུད་གྲོས་གཞི་སྟོང་ལྔ་དང་ཉེར་བདུན་ཐོ་ཁོངས་སུ་བཀོད། ཉིས་སྟོང་བཅུ་དྲུག་ལོའི་ཟླ་གཉིས་པའི་ཚེས་ཉི་ཤུ་ཉིན། གྲོས་གཞི་བརྒྱ་ཆའི་གོ་དགུ་དང་གྲངས་ཆུང་ལྔ་ལ་བསྒྲུབས་ལན་བསློགས་ཡོད།
ཀྲུང་གུང་ཀྲུང་དབྱང་དང་རྒྱལ་ཡོངས་དམངས་ཆེན། རྒྱལ་སྲིད་སྤྱི་ཁྱབ་ཁང་འབྲེལ་ཡོད་སྡེ་ཁག་གི་འགན་ཁུར་མི་སྣ་བཅས་གདན་དྲངས་པ་ལྟར་གྲོས་ཚོགས་མགོ་རྩོམ་པའི་མཛད་སྒོར་ཞུགས་པ་དང་། ཀྲུང་གོར་སྡོད་པའི་རྒྱལ་ཁབ་སོ་སོའི་གཞུང་ཚབ་པས་གྲོས་ཚོགས་ལ་ཟུར་ཉན་བྱས།

robotstxt: allowed

filter: keep


text:
རང་རྒྱལ་གྱི་སྲིང་བལ་ཡོན་ཧྲི་གཅིག་པུ་དང་། རྒྱལ་ཁབ་སྲིང་བལ་ཐོན་ལས་ལག་རྩལ་མ་ལག་གི་དབུ་བཞུགས་ཚན་རིག་མཁས་ཅན། ཀྲུང་གོ་ཞིང་ལས་ཚན་རིག་ཁང་སྲིང་བལ་ཞིབ་འཇུག་སུའོ་ཡི་དེ་སྔའི་སུའོ་ཀྲང་བཅས་ཡིན་པའི་ཞིབ་འཇུག་པ་ཡུས་ཧྲུའུ་ཤུན་གྱིས་རུ་སྣེ་འཁྲིད་པའི་ཚན་ཞིབ་སོན་གསོ་ཚོགས་པའི་རུ་ཁག་གིས་ལོ་6འབད་བརྩོན་བྱས་པ་བརྒྱུད། འགྱིག་སྲབ་མི་དགོས་པའི་སྲིང་བལ་གྱི་སོན་གསར་ཏེ“ཀྲུང་གོའི་སྲིང་བལ་619”བཏབ་པས། འགྱིག་སྲབ་སྤྱོད་མི་དགོས་པར་སྲིང་བལ་འདེབས་པར་ཚད་བརྒལ་གལ་ཆེན་བྱུང་ཡོད། དུས་དེ་ནས་བཟུང་རང་རྒྱལ་གྱི་སྲིང་བལ་ལ་འགྱིག་ཤོག་རྦད་དེ་སྤྱོད་མི་དགོས་པའི་རེ་བ་ཡོད་ལ། ལག་རྩལ་གྱི་གསར་བརྗེ་ཞིག་ཀྱང་བསུས་ཡོད།
སྲིང་བལ་ནི་རང་རྒྱལ་གྱི་དཔལ་འབྱོར་སྐྱེ་དངོས་གཙོ་ཆེ་ཤོས་ཤིག་ཡིན་པ་དང་། ཤིན་ཅང་ནི་རྒྱལ་ཡོངས་ཀྱི་སྲིང་བལ་ཐོན་ཁུལ་གལ་ཆེན་ཤིག་རེད། ལྷག་པར་དུ་ཤིན་ཅང་ལྷོ་རྒྱུད་ཀྱི་སྲིང་བལ་འདེབས་རྒྱ་མུའུ་ཁྲི་2000ཟིན་ནས། ཤིང་ཅང་ཡོངས་ཀྱི་2/3ཙམ་བཟུང་གི་ཡོད། དུས་རབས་གོང་མའི་ལོ་རབས་80ཚུན་སྲིང་བལ་འདེབས་འཛུགས་ཐད་འགྱིག་ཤོག་ལག་རྩལ་ཁྱབ་གདལ་ཤུགས་ཆེན་བཏང་བ་དེས་དྲོད་སྲུང་བརླན་སྲུང་སོགས་ཀྱི་ནུས་པ་ཐོན་པས། སྲིང་བལ་ཐོན་འབོར་ཡང་ཇེ་མཐོར་ཕྱིན་ནས། ཤིན་ཅང་གི་ཞིང་ལས་ཐོན་འབབ་དང་ཞིང་པའི་འབབ་འཕར་ལ་ཕན་འབྲས་ཆེན་པོ་ཐོན་ཡོད་མོད། འོན་ཀྱང་འགྱིག་ཤོག་སྤྱོད་ཚད་རྒྱུན་ཆད་མེད་པར་ཆེ་རུ་སོང་ནས་འགྱིག་སྙིགས་ལས་སྣོད་བཅུད་ཁོར་ཡུག་གི་གནད་དོན་རབ་དང་རིམ་པ་ཐོན་ཏེ་འགྱིག་རྫས་སྦགས་བཙོག་ཏུ་གྱུར་ཡོད།
2011ལོ་ནས་བཟུང་། ཀྲུང་གོ་བཟོ་སྐྲུན་ཁང་གི་ཡོན་ཧྲི་ཡུས་ཧྲུའུ་ཤུན་གྱིས་རུ་སྣེ་འཁྲིད་པའི་ཚན་རིག་ཞིབ་འཇུག་ཚོགས་པས་ཞིང་ལས་པུའུ་དང་ཀྲུང་གོ་བཟོ་སྐྲུན་ཁང་སོགས་འབྲེལ་ཡོད་སྡེ་ཚན་གྱི་ཤུགས་ཆེའི་རྒྱབ་སྐྱོར་འོག འབྲེལ་ཡོད་ཚན་རིག་ཞིབ་འཇུག་ཚན་པ་དང་ཁེ་ལས་སྒྲིག་འཛུགས་བྱས་ཏེ་མཉམ་དུ་ཚོད་ལྟ་དང་མཐུན་སྦྱོར་འགག་སྒྲོལ་བྱས་ནས། ཤིན་ཅང་གི་ལྷོ་རྒྱུད་དུ་འགྱིག་སྲབ་མི་དགོས་པའི་སྲིང་བལ་ཚོད་འདེབས་དཔེ་སྟོན་ཁུལ་ཐོག་མར་བསྐྲུན་པ་དང་འབྲེལ། རྒྱལ་ཁབ་སྲིང་བལ་ཐོན་ལས་ལག་རྩལ་མ་ལག་ལ་བརྟེན་ནས་སྔ་སྨིན་དང་། གྲང་འགོག བ་ཚྭར་འགོག་པ་བཅས་ཀྱི་འགྱིག་སྲབ་མི་དགོས་པའི་སྲིང་བལ་གྱི་སོན་གསར་འདེབས་རྩལ་ཞིབ་འཇུག་གིས་སོན་གསར“ཀྲུང་གོའི་སྲིང་བལ་619”བཏབ་པ་རེད། “ཀྲུང་གོའི་སྲིང་བལ་619”འདེབས་འཛུགས་ཉིན་10ལྷག་ཙམ་ཕྱིར་འགྱངས་ཆོག་པས། དཔྱིད་འདེབས་དུས་ཀྱི་དྲོད་ཚད་དམའ་པོ་གཡོལ་ཐུབ་ཀྱི་ཡོད། སོན་གསར་དེར་སྔ་སྨིན་གྱི་ཁྱད་ཆོས་ལྡན་པ་མ་ཟད། སྟོན་བསྡུའི་སྐབས་ཀྱི་དྲོད་ཚད་དམའ་བ་དང་སད་རྒྱག་པ་སོགས་ཀྱི་གནམ་གཤིས་ངན་པ་ཡང་གཡོལ་ཐུབ་ཀྱི་ཡོད། ཁྱད་ཆོས་དེ་དག་གི་དབང་གིས་འགྱིག་ཤོག་གཡོག་མི་དགོས་པ་བྱུང་ཡོད་པ་རེད།


text:
འབྲུག་མོའི་ཇ་མཁར་ནས་རྡུང་ལེན་སྒྱུ་རྩལ་གླེང་བའི་གཏམ།
ཕྲན་དཀྲོལ་ལེན་པ་རྒན་པ་ཞིག་ཡིན་པའི་ཆ་ནས་བོད་ཀྱི་དཀྲོལ་ལེན་སྒྱུ་རྩལ་འདིར་ཐུགས་ཁུར་དང་བསམ་གཞིག་གནང་མཁན་གྱི་སྤུན་ཟླ་ཡོངས་དང་། ལྷག་པར་དུ་འབྲུག་མོའི་ཇ་མཁར་གླིང་གི་ཚོགས་གཙོ་མ། ངའི་སློབ་མ་དཔལ་འབྲུག་མོ་གཙོ་མཛད་པའི་ཚོགས་མི་ཡོངས་ལ་སྙིང་ཁོང་རུས་པའི་གཏིང་ནས་ཐུགས་རྗེ་ཆེ་ཞུ། ཉེ་སྔོན་ཁྱེད་ཅག་གིས་སྒྲ་སྙན་རྡུང་ལེན་སྐོར་གྱི་བགྲོ་གླེང་ལས་སྐུ་ཞབས་ཐེའུ་རང་གིས་གསུང་བཤད་ལ་དྲ་ལམ་ནས་ཉན་རྗེས་ཕྲན་ལ་བཤད་འདོད་པའི་སྐད་ཆ་འགའ་ཞིག་མཆིས་པ་འདི་ལྟར། ཁོང་གིས།
༡ སྤྱིར་ན་མི་རིགས་ཤིག་གི་རིག་གནས་གང་དང་གང་ཡིན་ཡང་། དེ་མི་རིགས་ཀྱི་ཞེན་ཁོག་གཅིག་པོ་ཁུར་ནས་འདི་གང་ལ་སྦྱར་མི་ཉན་མི་རིགས་ཀྱི་ཁྱད་ཆོས་ཡིན། འདི་ཁོག་ནས་འདོར་མི་ཉན་མི་རིགས་ཀྱི་རང་གཤིས་ཡིན་ཟེར་ནས་དུས་རབས་སུ་མ་ཚུད་པ། འགྲོ་བ་མིའི་རིགས་ཀྱི་རིག་གནས་ཀྱི་ཡུལ་ལྗོངས་སུ་མ་ཚུད་པར་ཡན་གར་དུ་གནས་ཐབས་མེད་པ་ང་ཚོས་ཤེས་ཡོད། འགྲོ་བ་མིའི་རིགས་ཀྱི་དཔལ་ཡོན་གྱི་འཕེལ་རྒྱས། རིག་གནས་ཀྱི་འཕེལ་རྒྱས་ཚང་མ་དུས་རབས་དང་བསྟུན་ནས། མིའི་རིགས་ཀྱི་ལུང་པ་སོ་སོ་ན་མི་རིགས་རང་གི་ཁྱད་ཆོས་ལྡན་པའི་ངང་ནས་འཕེལ་རྒྱས་སུ་འགྲོ་བཞིན་ཡོད། ཆོས་ཉིད་དེའི་ཁྲོད་ནས་ང་ཚོའང་དེ་བཞིན་དུ་འགྲོ་དགོས་པ་སྒྱུར་དུ་མེད་པའི་ལམ་བུ་ཞིག་རེད། ཡིན་ཡང་རང་གི་སྲོལ་རྒྱུན་གྱི་རྡུང་ལེན་སྒྱུ་རྩལ་འདི་རྗེས་ལུས་ཀྱི་རྣམ་པ་ཞིག་ཏུ་ལྟ་བ་འདི་ཉེན་ཁ་ཅན་ཞིག་རེད། འདི་བླ་ཡང་མགོ་བདེ་ཚོའི་ལྟ་བ་ཞིག་རེད། ཞེས་བསམ་ན་རིན་ཐང་ལྡན་པའི་སྐད་ཆ་ཞིག་ལབ་སོང་། ང་ཚོས་ཀྱང་འདི་ལྟར་ལབ་བཞིན་ཡོད། ང་ཚོའི་དཀྲོལ་ལེན་སྒྱུ་རྩལ་འདིས་དུས་རབས་སོ་སོའི་ཉན་མཁན་ཚོའི་རེ་བ་བསྐང་ཅི་ཐུབ་བྱ་དགོས། ཡིན་ཡང་ང་ཚོ་ལ་རང་ཚུགས་ཤིག་དགོས། ང་ཚོའི་དུས་རབས་དང་བསྟུན་ཤེས་དགོས་ལ། ང་ཚོ་ལ་དུས་རབས་དང་བསྟུན་པའི་རང་སྐྱ་ཐུབ་པའི་འཕེལ་རྒྱས་ཤིག་མེད་ན་ཉེན་ཁ་ཆེན་པོ་འདུག ད་ལྟའི་ཕྱི་ན་གནས་པའི་གླུ་བ་ཚོའི་ལེན་སྟངས་དེ་རང་ཉིད་གང་ན་གནས་པའི་ཡུལ་ལུང་དེའི་དབྱངས་ལུགས་སུ་འགྱུར་བཞིན་ཡོད་ལ། ནང་ན་ཡོད་པའི་གླུ་བ་མང་ཤོས་ཀྱི་དབྱངས་ལུགས་དེ་རྒྱ་གཞས་ཀྱི་དབྱངས་ལུགས་སུ་འགྱུར་བཞིན་ཡོད། འགྱུར་ལུགས་འདི་དུས་རབས་དང་བསྟུན་པའི་འཕེལ་རྒྱས་སུ་རུང་ངམ། ང་ཚོའི་དཀྲོལ་ལེན་གྱི་དབྱངས་ལུགས་ཀྱང་འདི་ལྟར་སྒྱུར་དགོས་སམ། གླུ་བ་ཞིག་ཡིན་ན་མི་རིགས་གཞན་པ་དང་ཡུལ་ལུང་གཞན་པའི་གླུ་ལེན་མི་རུང་ཞེས་ལབ་པ་རྩ་བ་ནས་མིན། འོན་ཀྱང་ང་ཚོ་ལའང་འགྲོ་བ་མིའི་རིགས་ཀྱིས་བཞག་པའི་འགན་འཁྲི་ཞིག་ཡོད་པ་བརྗེད་མི་ཉན། དེ་ནི་རང་ཉིད་ཀྱིས་རང་ཉིད་གཉོར་ཤེས་དགོས་ལ། རང་ཉིད་ཀྱིས་རང་ཉིད་འབོར་དུ་མི་འཇུག་པ་དེ་རེད། མ་གཞི་སྤྱི་ཚོགས་ཀྱི་ཡས་མཐའ་དང་མས་མཐའ་དེ་གང་ཡིན་ཐག་གཅོད་བྱ་དཀའ་ཡང་། དེང་གི་བོད་པའི་རིག་གནས་པའི་སྡེ་ལས་སྙན་ངག་གི་གོམ་པ་འཁྱར་འཁྱོར་ཙམ་སྤོ་བཞིན་པ་རྣམས་དང་། གླུ་གཞས་སྒྱུ་རྩལ་ལ་ཞུགས་ནས་མིང་ཙམ་ཐོབ་ཡོད་པ་ཚང་མ་བླ་ཡང་མགོ་བདེ་རེད་ཅེས་བཤད་ཀྱང་ཆོག དེ་བས་ང་ཚོས་གོམ་པ་ཕྱེད་ཙམ་སྤོས་ཀྱང་བསམ་གཞིག་གཏོང་དགོས། དུ་བ་ཡོད་ཡོད་སར་རྒྱུག་རྐྱང་མིན་པ་ཤེས་དགོས།
༢ ད་ལྟ་རྡུང་ལེན་ལ་དཀྲོལ་ལེན་དུ་འབོད་མཁན་ཡང་མང་བོ་འདུག མིང་དེ་བསྒྱུར་ན་དགོས་པ་ཡོད་དང་མེད་པ་གཞུང་ལུགས་རང་བཞིན་ལས་གོ་དོན་བཀྲལ་དགོས། རིག་གནས་དང་སྐད་ཆའི་ཁྲོད་ན་རྒྱུད་འབྱམས་སུ་གྱུར་ཡོད་ན་དེ་སྒྱུར་དགོས་དོན་མེད་ཀྱང་། གཞུང་ལུགས་རང་བཞིན་ཅན་གྱི་ཐ་སྙད་ཅིག་ཡིན་པའམ་ལོ་རྒྱུས་ཀྱི་བརྗོད་དོན་ཡོད་སའི་བརྡ་ཆད་དམ་ཐ་སྙད་ཅིག་ཡིན་ན་དེ་ག་ལེར་སྒྱུར་དགོས་པའི་ངེས་པ་ཡོད། ཅེས་གནས་ལུགས་དང་ཕྱོགས་ལྷུང་བྲལ་བའི་སྐད་ཆ་ཞིག་ལབ་བྱུང་། བདག་གིས་དུས་རྒྱུན་དཀྲོལ་ལེན་ཟེར་དོན་ཡང་དེ་ཡིན། སྒྲ་སྙན་རྡུང་ལེན་ཞེས་པ་དེ་གཞུང་ལུགས་རང་བཞིན་ཅན་གྱི་ཐ་སྙན་ཞིག་རེད་ལ་ལོ་རྒྱུས་ཀྱི་བརྗོད་སྙིང་ཡོད་པའི་ཐ་སྙད་ཅིག་རེད། འདི་ནི་མི་ཞིག་གི་མིང་ལ་སངས་རྒྱས་ཞེས་བཏགས་པ་དང་རྩ་བ་ནས་མི་འདྲ། འདི་བུད་མེད་ཅིག་གི་མིང་ལ་སྐྱེས་པ་ཞིག་གི་མིང་བཏགས་པ་དང་ཨ་ན་མ་ན་རེད། བོད་པའི་གླུ་གར་སྒྱུ་རྩལ་གྱི་རྣམ་བཞག་ཏུ་རོལ་ཆ་དེ་སྒྲ་རྩོལ་གྱི་སྒོ་ནས་རིགས་དབྱེ་ན། འབུད་བྱའི་རོལ་ཆ་དང་བརྡུང་བྱའི་རོལ་ཆ། དཀྲོལ་བྱའི་རོལ་ཆ་ཞེས་རིགས་གསུམ་དུ་བཀར་ལ། དེ་དག་ལའང་གནང་གསེས་ཀྱི་དབྱེ་བ་མང་བོ་ཡོད། དེ་ལས་སྒྲ་སྙན་དེ་དཀྲོལ་བྱའི་རོལ་ཆ་ཡིན་བཞིན་དུ་སྒྲ་སྙན་རྡུང་ཞེས་བརྡུང་བྱའི་རོལ་ཆའི་གྲས་སུ་བཅུག་ཚེ་མི་རིགས་རང་གི་ཐ་སྙད་གཞུང་ལུགས་ཀྱི་བརྡ་ཆད་དང་རྩ་བ་ནས་འགལ་བ་མ་རེད་དམ། རོལ་ཆ་རིགས་དགར་སྟངས་གསལ་བོར་ཤེས་འདོད་ན་ཕྲན་གྱིས་བྲིས་པའི་《རྡུང་ལེན་ནམ་དཀྲོལ་ལེན་ཞེས་པའི་ཐ་སྙད་བརྡ་དོན་ལ་ཅུང་ཙམ་དཔྱད་པ་མིག་མཐོང་ལག་ཟིན།》 དང་། ད་དུང་ནག་འདུའི་ཇོ་དཀར་གྱིས་བྲིས་པའི་《བོད་ཀྱི་སྲོལ་རྒྱུན་རོལ་ཆ་སྒྲ་སྙན་ལ་དཔྱད་པ།》སོགས་སུ་གཟིགས་གནང་ཡོད་པར་ཞུ།
༣ ང་རང་ཉིད་ཉན་མཁན་ཞིག་ཡིན། སྒྲ་སྙན་རྡུང་ལེན་ལ་ཧ་ཅང་དགའ་ཞེན་ཆེ། ཁྱད་པར་དུ་གྲོང་ཁྱེར་གང་རུང་ལ་སོང་ཚེ་བོད་ཀྱི་སྒྲ་སྙན་རྡུང་ལེན་གྲག་ཏུ་བཅུག་ནས་རང་མི་རིགས་ལ་ཡོད་པའི་འཚོ་བ་འདི་ཉམས་སུ་སྤྱད་ནས་བསྡད་ཡོད། ནམ་ཡིན་ཡང་བདུད་པེའི་རྡུང་ལེན་དང་བསྐལ་བཟང་གྲགས་པའི་སྒྲུང་རྟ་སོགས་ལ་ཉན་རྒྱུར་དགའ་དོན་ནི། རྡུང་ལེན་གྱི་གདངས་དབྱངས་སྙན་མོ་དེས་བོད་མིའི་སེམས་ཁུངས་སུ་སྐབས་དེའི་འཚོ་བ་དང་། བོད་མིའི་སེམས་ཁུངས་སུ་མི་རིགས་རང་གི་རིག་གནས་བག་ཆགས་ཀྱི་ངོ་བོ་གཅིག་ཏུ་འདུས་པའི་འདུ་ཤེས་ཤིག་བཞེངས་བསྐྲུན་བྱས་ཡོད་པ་དང་འབྲེལ་བ་ཡོད། ད་ལྟའི་བོད་པའི་སྤྱི་ཚོགས་སུ་རྡུང་ལེན་སོགས་ཉམས་ཆགས་སུ་འགྲོ་བཞིན་པ་འདི་རང་སྟེང་ནས་འདང་བརྒྱབ་ན། རྡུང་ལེན་གཅིག་པོའི་ཉམ་ཆགས་ཤིག་མ་ཡིན་པར་བོད་མི་ཡོངས་ཀྱི་རིགས་གནས་ཀྱི་ཉམ་ཆགས་དང་འདུ་ཤེས་ཀྱི་ཉམས་ཆགས་ཤིག་ཏུ་བལྟ་བཞིན་ཡོད། ཅེས་དྲན་གསོ་དང་ཉེན་བརྡ་ཞིག་བཏང་བར་ལག་ཟུང་ཐལ་མོ་སྦྱར་དེ་ཐུགས་རྗེ་ཆེ་ཞུ། ཁྱོད་དང་ཁྱོད་ལྟ་བུའི་མཁྱེན་དཔྱོད་ཡངས་པའི་གཞོན་སྐྱེས་འགའ་རེའི་རྣོ་དབལ་གྱི་ཤེས་རབ་ཡོད་ན། ང་ཚོ་གོ་ལ་ཟླུམ་པོ་འདིའི་ཐོག་ནས་བསྐལ་བརྒྱར་འགྲེང་བའི་སྨོན་འདུན་འགྲིག་ཡོང་།
གནས་སྐབས་སུ་བཤད་འདོད་པའི་སྐད་ཆ།
གླུ་བ་དང་སྙན་ངག་པ་གཉིས་མི་འདྲ་སྟེ། གླུ་བས་གཞན་གྱི་གླུ་རྙིང་བསྐྱར་ལེན་བྱས་ནས་རང་ལ་མཚན་སྙན་རྒྱས་སུ་འཇུག་ཀྱང་སྲིད་མོད། སྙན་ངག་པས་གཞན་གྱི་སྙན་ངག་བཤུ་འབྲི་བྱས་ནས་མི་སྒེར་ལ་མཚན་སྙན་སྐྲུན་མི་ནུས། སྙན་ངག་པའི་དཔེ་མཚོན་གྱིས་གླུ་བར་འཇལ་བྱེད་བྱས་ནས་དབྱངས་ཚིག་གསར་བ་དགོས་པའི་བླང་བྱ་བཏོན་པ་ལས་ད་ལྟའི་དཀྲོལ་ལེན་གྱི་དབྱངས་རྟ་ཉོག་འགྲོ་ཡི་འདུག གཅིག་ན་རྩོམ་པ་བོར་དབྱངས་ལུགས་ཀྱི་ཤེས་བྱ་ཞན་པ་དང་། གཉིས་ནས་མི་གཅིག་གིས་དབྱངས་བརྒྱ་ཕྲག་འགའ་གསར་བརྩམས་གནང་མཛད་པས་ན། དེའི་སྤུས་ཀ་ཇི་ལྟར་བཤད། འཛམ་གླིང་གི་རོལ་མོ་བ་གྲགས་ཅན་པུའུ་ཏོའོ་ཧྥུན་གྱིས་ཀྱང་མི་ཚེ་གཅིག་ལ་དབྱངས་བདུན་ཅུ་རྩ་ཞིག་གསར་རྩོམ་མཛད་པ་རུ། མིང་དུ་གྲགས་པའི་དབྱངས་བཅུ་གྲངས་ཤིག་ལས་མེད། གླུ་བ་ཞིག་ཡིན་ན་དབྱངས་འཁྱལ་འཁྱོལ་ཞིག་གསར་རྩོམ་བྱེད་པ་ལས་གླུ་གང་དེའི་ཚབ་མཚོན་དུ་གྱུར་བའམ། ཡང་ན་རང་གི་སྐད་ཀྱི་ཆ་རྐྱེན་དང་མཐུན་པའི་གླུ་རྙིང་བ་ཞིག་ཡག་པོ་ཞིག་ལེན་པར་བརྩོན་རྒྱུ་ཤིན་ཏུ་གལ།
གླུ་གར་གྱི་ཞིང་ཁམས་སུ་གྲགས་པའི་བོད་ཡུལ་ན། གནའ་དེང་གང་གི་ཆ་ནས་ཀྱང་གླུའི་རིགས་ཧ་ཅང་མང་། ས་པཎ་གྱི་རོལ་མོའི་བསྟན་བཅོས་སུ། སྤྱིར་ན་འཇིག་རྟེན་འདི་ན་ཡང་།། ཡུལ་དང་དུས་ཀྱི་བྱེ་བྲག་དང་།། རྒན་དང་གཞོན་ནུའི་དབྱེ་བ་དང་།། སྐྱེས་དང་བུད་མེད་ལ་སོགས་པའི།། ཁྱད་པར་ཉིད་ཀྱིས་མི་འདྲ་བའི།། དབྱངས་ཀྱི་སྦྱོར་བ་དུ་མ་མཐོང་།། ཞེས་ཡུལ་དང་དུས་ཀྱི་ཁྱད་པར་གྱིས་རང་རེའི་གངས་རི་ར་བའི་བསྐོར་བའི་ཡུལ་གྲུ་འདི་ན་གླུའི་རིགས་དུ་མ་ཞིག་མཆིས་པ་དེ། སོ་སོ་ལ་སོ་སོའི་དབྱངས་ལུགས་དང་ལེན་ལུགས། ཆ་ལུགས་སོགས་མི་འདྲ་བ་མང་དུ་མཆིས་པ་རེ་རེའི་ཁྱད་ཆོས་མ་ཡལ་བའི་སྟེང་ནས་ལེན་རྒྱུ་གལ་ཆེན་རེད། དེ་ལུགས་མ་ཤེས་པར་ལག་ལ་གང་རྙེད་རང་བསམ་གྱིས་བླངས་ན་ཐམས་ཅན་དཀྲུག་པའི་རྒྱུ་རུ་གྱུར་པས། ཐུགས་འཛེམ་གནང་བར་འཚལ། ས་པཎ་གྱི་རོལ་མོའི་བསྟན་བཅོས་སུ། དབུས་པ་རྣམས་ནི་ལྡིར་ཞིང་འགྱུར།། གཙང་བ་འཚེར་ཞིང་གསལ་བ་ཡིན།། གཙེར་ཞིང་མདུད་པ་མངའ་རིས་པ།། ཁམས་པ་རྣམས་ནི་བརྗིད་ཅིང་གྱོང་།། དེ་ལྟར་དེ་དག་རྣམས་ལ་ཡང་།། སོ་སོར་ཕྱེ་ན་རྣམ་པ་མང་།། མདོར་ན་སྐད་གདངས་བྱེ་བྲག་གིས།། རང་ལ་ལྷན་གཅིག་སྐྱེས་བ་ཡི།། འགྱུར་གྱི་བྱེ་བྲག་ཤེས་པར་བྱ།། སློབ་དཔོན་གཞན་གྱིས་བསྒྱུར་བ་ན།། ཚོས་རྩི་བཞིན་དུ་བསྒྱུར་དུ་རུང་།། ཞེས་པ་བཞིན། ཁྱོད་ཀྱིས་གླུ་གང་ཞིག་བླངས་ན་རིགས་དེའི་ཕྱོགས་ཀྱི་སློབ་དཔོན་བརྟེན་ཏེ། གླུ་དེའི་དབྱངས་ཀྱི་སྒྱུར་ལུགས་མ་ནོར་བ་ཞིག་བྱ་རྒྱུ་གལ་ཆེའོ།། འདི་ནི་གནས་སྐབས་སུ་བཤད་འདོད་པའི་ནང་གཏམ་ཡིན།
༢༠༡༧ལོའི་ཟླ་༡༠ཚེས་༡༨ཉིན་ལ།
རྩོམ་སྒྲིག་པ། ལྷ་སྐྱིད།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།


text:
ཞིས་ཅིན་ཕིང་གིས་པཎ་ཆེན་རིན་པོ་ཆེའི་མཇལ་ཞུ་དང་ལེན་གནང་བ།
སྤེལ་དུས། 2016-09-01
ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ལས་ཨུ་ཡོན། རྒྱལ་ཡོངས་སྲིད་གྲོས་ཀྱི་ཀྲུའུ་ཞི་ཡུས་ཀྲེང་ཧྲེང་གིས་མཇལ་ཞུ་དང་ལེན་ལ་ཕེབས་རོགས་ཞུས་ཡོད་པ་རེད།
པཎ་ཆེན་རིན་པོ་ཆེས་ཞིས་ཅིན་ཕིང་ལ་མཇལ་དར་ཕུལ་བ་མ་ཟད། ཁོང་ཁྲི་འདོན་ཞུས་ནས་ལོ་ངོ་ཉི་ཤུ་སོང་རིང་གི་གནས་ཚུལ་ངོ་སྤྲོད་ཞུས་པ་དང་། ཞིས་ཅིན་ཕིང་གིས་ཁོང་གི་ཕྱོགས་གང་ཅིའི་ཐད་ཡར་རྒྱས་ཆེན་པོ་བྱུང་བར་བཀྲ་ཤིས་བདེ་ལེགས་ཞུས་གནང་ཡོད་པ་རེད།
ཞིས་ཅིན་ཕིང་གིས། ཏང་ཀྲུང་དབྱང་ནས་སྔ་ཕྱི་བར་གསུམ་དུ་བོད་ཀྱི་ལས་ཀར་མཐོང་ཆེན་བྱེད་ཀྱིན་ཡོད། ད་ལོ་ནི་བོད་རང་སྐྱོང་ལྗོངས་དབུ་བརྙེས་ནས་ལོ་ངོ་ལྔ་བཅུ་འཁོར་བའི་དུས་ཆེན་ཡིན་པས། ཏང་ཀྲུང་དབྱང་ནས་སྐུ་ཚབ་ཚོགས་པ་མངགས་ནས་བོད་ཀྱི་མི་རིགས་ཁག་གི་མི་དམངས་དང་མཉམ་དུ་དུས་ཆེན་ལ་རྟེན་འབྲེལ་ཞུ་རྒྱུ་ཡིན། ཏང་ཀྲུང་དབྱང་གི་ཐུགས་ཁུར་དང་རྒྱལ་ཡོངས་མི་དམངས་ཀྱི་ཤུགས་ཆེའི་རྒྱབ་སྐྱོར་འོག་སྤྱི་ལོ་2020ལོར་སླེབས་སྐབས་བོད་ཀྱི་མི་རིགས་ཁག་གི་མི་དམངས་རྒྱལ་ཡོངས་མི་དམངས་དང་མཉམ་དུ་ཁྱོན་ཡོངས་ནས་འབྱོར་འབྲིང་སྤྱི་ཚོགས་སུ་སླེབས་པའི་དམིགས་འབེན་མངོན་འགྱུར་བྱེད་ཐུབ་པ་དང་། བོད་ཀྱི་མི་རིགས་ཁག་གི་མི་དམངས་ཀྱི་འབྱུང་འགྱུར་སྔར་བས་མཛེས་སྡུག་ལྡན་པའི་ཡིད་ཆེས་ཡོད་ཅེས་བསྟན་གནང་བ་རེད།
ཞིས་ཅིན་ཕིང་གིས་པཎ་ཆེན་རིན་པོ་ཆེས་བོད་བརྒྱུད་ནང་བསྟན་གྱི་རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་རྒྱུན་འཛིན་དང་། མེས་རྒྱལ་སེམས་ལ་འཆང་བ། མང་ཚོགས་ཡིད་ལ་འཇོག་པ། བློ་བརྟན་འགྱུར་མེད་ཀྱིས་མེས་རྒྱལ་གོང་བུ་གཅིག་གྱུར་དང་མི་རིགས་མཐུན་སྒྲིལ་སྲུང་སྐྱོབ་བྱེད་དགོས་ཅེས་དང་། ཧུར་བརྩོན་ཆེན་པོས་ནང་བསྟན་གྱི་དགོངས་པར་འགྲེལ་པ་བརྒྱབ་ནས། བོད་བརྒྱུད་ནང་བསྟན་གྱི་སྡིག་སྤོང་དགེ་སྒྲུབ་དང་། འདྲ་མཉམ་བློ་ཡངས། དབུལ་སྐྱོར་རྒུད་སྐྱོབ་སོགས་ཀྱི་དགེ་མཚན་ལྡན་པའི་བསམ་བློ་དར་སྤེལ་གཏོང་དགོས། ཐོས་བསམ་སྒོམ་གསུམ་ལ་འབད་བརྩོན་ཆེན་པོ་གནང་ནས། ཆོས་ལུགས་ཀྱི་ཤེས་བྱ་དང་ཀུན་སྤྱོད་ཀྱི་བྱང་ཚད་ཟམ་མི་ཆད་པར་མཐོ་རུ་གཏོང་བ་དང་། མིའི་རིགས་ཀྱི་ཤེས་དཔལ་གྲུབ་འབྲས་མཐའ་དག་དང་དེང་རབས་ཚན་རིག་རིག་གནས་ཀྱི་ཤེས་བྱ་སློབ་སྦྱོང་གནང་ནས། རང་ཉིད་ཀྱི་མིག་རྒྱང་དང་བློ་རྒྱ་ཟམ་མི་ཆད་པར་ཆེ་རུ་གཏོང་དགོས་པའི་ཐུགས་རེ་གནང་བ་རེད། མཇུག་ཏུ་ཞིས་ཅིན་ཕིང་གིས་པཎ་ཆེན་རིན་པོའི་ཤེས་རབ་བསོད་ནམས་འཕེལ་བ་དང་། ཆོས་དོན་ཡིད་བཞིན་འགྲུབ་པའི་སྨོན་འདུན་ཞུས་གནང་བ་རེད།
པཎ་ཆེན་རིན་པོ་ཆེས། ངེས་པར་དུ་པཎ་ཆེན་སྐུ་ཕྲེང་བཅུ་པ་ཆེན་པོ་མཆོག་མིག་དཔེར་བཟུང་ནས། རྒྱལ་ཁབ་དཔལ་གྱིས་བརྒྱན་ཞིང་འགྲོ་དྲུག་བདེ་ལ་འགོད་པ་དང་། མེས་རྒྱལ་གོང་བུ་གཅིག་གྱུར་དང་མི་རིགས་མཐུན་སྒྲིལ་ལ་སྲུང་སྐྱོང་མཐའ་གཅིག་ཏུ་བྱེད་པ། ངེས་པར་དུ་སྤྱི་ཁྱབ་ཧྲུའུ་ཅི་ཞིས་ཅིན་ཕིང་གི་བཀའ་སློབ་སེམས་ལ་བརྟན་པོར་བཅངས་ནས། སློབ་སྦྱོང་ལ་འབད་བརྩོན་དང་། བོད་བརྒྱུད་ནང་བསྟན་ཆོས་ལུགས་དེ་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་བྱེད་པ་དང་བོད་ཀྱི་འཆམ་མཐུན་བརྟན་ལྷིང་ལ་སྐུལ་འདེད་གཏོང་ཆེད་ལེགས་སྐྱེས་འབུལ་རྒྱུ། ཏང་དང་མི་དམངས་ཀྱི་རེ་བ་ཆུད་ཟོས་སུ་མི་གཏོང་རྒྱུ་ཡིན་ཞེས་གསུངས་ཡོད་པ་རེད།


text:
རྗེ་མཉམ་མེད་བླ་མ་དང་ཁོང་གི་སློབ་གསོའི་བསམ་བློ། —— རྗེ་རིན་པོ་ཆེའི་རྣམ་ཐར་ལ་མཇལ་རྗེས།
ནུབ་བྱང་མི་རིགས་སློབ་ཆེན་བོད་རིག་པའི་སློབ་གླིང་གི༢༠༡༥ལོའི་ལོ་རྒྱུས་ཆེད་ལས་ཞིབ་འཇུག་སློབ་མ། ཧྲེ་ཤུལ་བསྟན་པ་འབྲུག་གྲགས།
[གནད་བཏུས]རྩོམ་འདིར་རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་སྐུ་ཚེའི་བརྒྱུད་རིམ་དང་འབྲེལ་ཏེ་ཁོང་གི་སློབ་གསོའི་བསམ་བློ་དང་། དེས་དགོན་སྡེའི་སློབ་གསོར་ཐེབས་པའི་ཤུགས་རྐྱེན། ཐོན་པའི་ཕན་འབྲས་སོགས་རགས་ཙམ་བརྗོད་ཡོད།
[གནད་ཚིག] རྗེ་མཉམ་མེད་བླ་མ། དགོན་སྡེའི་སློབ་གསོ། རྒྱལ་བ་བྲུ་ཡི་རིང་ལུགས།
དང་པོ། རྗེ་རིན་པོ་ཆེ་སྐུ་འཁྲུངས་ཚུལ།
རྒྱལ་བ་གཉིས་པ་མཉམ་མེད་ཤེས་རབ་རྒྱལ་མཚན་ནི་སྤྱི་ལོ༡༣༥༦ལོར་རོང་ཆེན་བཞིའི་ཡ་གྱལ་མདོ་སྨད་ཤར་རྒྱལ་མོ་ཚ་བ་རོང་གི་ལིག་ཝེར་རབ་བརྟན་རྒྱལ་པོའི་རྒྱལ་ཁམས། རྒྱལ་རོང་སྐད་དུ་སྟུག་ཀྱོ་དང་བོད་སྤྱི་བའི་སྐད་དུ་ལུང་མདའ་རུ་སྐུ་འཁྲུངས། ཁོང་ནི་མི་ཚེ་ཐོས་བསམ་གྱིས་བསྐྱལ་ཞིང་བོད་ཀྱི་རིག་གནས་ལ་བྱས་རྗེས་བླ་ན་མཐོ་བའི་མཁས་ཆེན་ཞིག་ཡིན་ཙ་ན་རྒྱལ་བ་གཉིས་པ་ཞེས་པའི་མཚན་སྙན་བདག་གིར་བཞེས། དེ་བས་ལོ་རེ་རེའི་ལོ་སར་གྱི་ཚེས་ལྔའི་ཉིན་གཡུང་དྲུང་བོན་གྱི་བསྟན་པར་དད་པའི་སྐྱེ་བོ་ཡོད་དོ་ཅོག་གིས་ལོ་རྒྱུས་ཀྱི་སྐྱེ་བོ་ཁོང་ལ་རྗེས་དྲན་ཞུ་ཆེད་མཉམ་མེད་དུས་ཆེན་ཞེས་ཉིན་གསུམ་ལ་སེར་སྐྱ་ཕོ་མོ་མཐའ་དག་དགོན་པར་ཡོང་ནས་དུས་མཆོད་གཟབ་རྒྱས་ཤིག་སྤེལ་བཞིན་ཡོད། ཅིའི་ཕྱིར་ཚེ་ཚེ་རབས་རབས་སུ་ཁོང་ལ་འདི་འདྲའི་རྗེས་དྲན་གྱི་བྱེད་སྒོ་སྤེལ་བ་ཡིན་སྙམ་ན། མི་གང་མང་ཞིག་གི་སྣང་ངོར་དེ་ནི་བླ་མའམ་སྤྲུལ་སྐུ་ཡིན་པས་རེད་ཅེས་ཡེ་གདོད་མ་ཉིད་ནས་སྐྱོན་གྱི་དྲི་མས་མ་གོས་ཤིང་མ་སྦྱང་ན་ཡང་ཐམས་ཅད་མཁྱེན་ཐུབ་པའི་སངས་རྒྱས་གསོན་པོ་ཞིག་ལ་གོ་བ་ལེན་སྲིད་མོད། འོན་ཀྱང་། འགྲོ་བ་རང་མཐུན་ཆ་ལུགས་སུ་སྐུ་འཁྲུངས་ཤིང་ལོ་རྒྱུས་ཀྱི་གར་སྟེགས་སུ་བྱོན་མྱོང་བའི་སྐྱེས་བུ་ཁོང་གིས“དང་པོ་རྒྱ་ཆེན་ཐོས་པ་མང་དུ་བཙལ།། བར་དུ་གཞུང་ལུགས་ཐམས་ཅད་གདམས་པར་ཤར།། མཐའ་མར་ཉིན་མཚན་ཀུན་ཏུ་ཉམས་སུ་བླངས།།”མཐར་མི་སོ་སོའི་སེམས་ནས་བརྗེད་མི་ཐུབ་པའི་སྐྱེས་བུ་ཞིག་ཏུ་གྱུར་པ་ལས། མ་བསླབ་ཀྱང་ཀུན་མཁྱེན་དུ་བུད་སོང་བ་ཞིག་སྲིད་མཐའ་ཙམ་མོ།། ཡང་ལ་ལས་བླ་མའམ་སྤྲུལ་སྐུ་ཞིག་ཡིན་ཕྱིར“བླ་སྤྲུལ་ཕལ་ཆེར་ཕྱུག་པོའི་ཁྱིམ་དུ་འཁྲུངས།། མེ་ཏོག་ཕལ་ཆེར་ཆུ་བོའི་འགྲམ་དུ་སྐྱེ།།”ཞེས་པའི་ཉམས་མྱོང་གི་སྡོམ་ཚིག་བཞིན་མི་ཚང་ཕྱུག་པོ་དང་དཔོན་ཚང་དབང་ཆེན་གྱི་ཁྱིམ་རྒྱུད་དུ་འཁྲུངས་པ་ལོས་ཡིན་སྙམ་མཁན་ཡོད་སྲིད་མོད། ཞྭ་དཀར་གཡུང་དྲུང་བོན་གྱི་བསྟན་པའི་དབུ་འཕངས་མཐོ་ནས་མཐོ་རུ་འདེགས་པའི་ངེས་དོན་གྱི་བླ་མ་ཁོང་ནི་ཕལ་བའི་ཁྱིམ་ཚང་དུ་མཚན་དཔེའི་མེ་ཏོག་བཞད་པ་ལས། ངོ་ཆེན་དཔོན་པོ་དང་རྒྱུ་ཆེན་ཕྱུག་པོ་ཡི་ཁྱིམ་དུ་མ་སྐྱེས་ཤིང་། བླ་ཆེན་སྤྲུལ་སྐུ་གང་གི་སྐུ་སྐྱེ་རུ་ངོས་མ་བཟུང་བའི་ཕལ་བ་ཕལ་བའི་མི་ཞིག་ཡིན། འོ་ན་སྤྱིར་བཏང་གི་མི་ཞིག་ཅིའི་ཕྱིར་དཔེ་དང་ཟླ་མེད་པའི་རླབས་པོ་ཆེའི་སྐྱེས་བུར་གྱུར་པ་ཡིན་སྙམ་ན། ཁྱིམ་གྱི་སློབ་གསོས་བསྐྱེད་ཅིང་བསྲིང་བའི་གྲུབ་འབྲས་འབའ་ཞིག་དང་རང་གི་རྣམ་དཔྱོད་ལས་གཞན་གང་ལ་ཡང་མ་དམིགས་སོ།།
གཉིས་པ། རྗེ་རིན་པོ་ཆེའི་གཞོན་དུས་ཀྱི་རྣམ་དཔྱོད་དང་ཕུགས་འདུན།
གཡུང་དྲུང་རྒྱལ་དུ་བཏགས་པའི་བྱིས་པ་ཁོ་ནི་མི་ལོ་བཅུའི་བར་དུ་ཆུང་བྱིས་དུས་ཀྱི་རྩེད་མོར་གཡེང་ནས་དུས་མ་འདའ་བར་ཕ་དྲིན་པོ་ཆེས་བྱམས་བརྩེའི་གཉོར་སྐྱོང་དང་ཡང་དག་གི་མཛུབ་སྟོན་འོག སྐབས་དེའི་སློབ་གསོའི་སྒྲིག་གཞི་ལྟར་བོན་གྱི་གཞི་མ་འབྲི་ཀློག་འདོན་གསུམ་ནས་བརྩམས་ཏེ་མོ་རྩིས་གཏོ་དཔྱད་སོགས་རྒྱུའི་བོན་ལ་སྦྱང་བ་གནད་སྨིན་མཛད་ནས་སྐབས་དེའི་སློབ་གཉེར་གྱི་ལས་ལ་འཇུག་པའི་ལས་དང་པོ་བས་གང་ཞིག་བསྒྲུབ་དགོས་པ་དག་བསྒྲུབས་ནས་གྲུབ་སྟེ།“ཅི་ཞིག་ཡབ་ཀྱིས་ཡི་གེ་སློབ་ཏུ་བཅུག་སྟེ་ཀློག་ལ་མཁས་པར་བྱུང་། ཆུང་ནས་བློ་རྩལ་ཤེས་རབ་དང་ལྡན་ཞིང་རྒྱུའི་བོན་བཞི་ལ་མཁས་པར་སྦྱངས་སོ།།”①ཞེས་གསུངས་ཡོད་པས། སྐབས་དེར་བོད་བྱིངས་ཀྱི་སྤྱི་ཚོགས་སུ་ཀླུ་རྒྱལ་ལྟ་བུའི་རྒྱུའི་བོན་བཞི་ལ་མཁས་པའི་ཨ་ཕ་འབའ་ཞིག་ཡོད་མེད་མ་ངེས་ན་ཡང་། ཀླུ་རྒྱལ་གྱིས་སློབ་གསོ་ཞེས་པའི་དམིགས་གཏད་ཡུལ་སྐྱེ་བོ་སོ་སོའི་མི་ཚེ་དེ་ཤེས་རབ་ཀྱིས་ཟིན་དགོས་པ་ཙམ་དུ་མ་ཟད། བྱིས་དུས་ཀྱི་སློབ་གསོ་ནི་ཐམས་ཅད་ཀྱི་རྩ་བ་ཡིན་པའི་གནས་ལུགས་ཡིད་ལ་བརྣགས་ནས་རིག་གནས་ཡོན་ཏན་སློབ་པ་དང་སྒོ་གསུམ་ལེགས་ལམ་དུ་འཇུག་པར་བྱེད་པའི་འགན་འཕྲག་ཏུ་དཀྲིས་པ་ནི“གནའ་སྔ་མོའི་དུས་སུ་ཡ་ཧུ་དཱ་པ་རྣམས་ལ་སློབ་དཔོན་དང་དགེ་རྒན་ཞེས་འབོད་ཚུལ་མེད་ལ། དེ་མཚུངས་ཀྱི་དམིགས་སུ་བྱ་བའི་ལས་ཀྱང་ཡོད་པ་མ་ཡིན། བུ་ཕྲུག་དག་ལ་རིག་གནས་ཡོན་ཏན་སློབ་པའི་ལས་ནི་ཕ་མ་འབའ་ཞིག་གིས་བྱེད་པ་རེད”② ཅེས་པའི་གནས་ལུགས་དང་། དུས་རབས་བཅུ་དགུ་བར་བྱོན་པའི་འཇར་མན་གྱི་སྐད་གྲགས་ཅན་གྱི་སློབ་གསོ་པ་ཁར་ཝེ་ཐིས“བྱིས་པ་སྐྱེས་ནས་ལོ་ལྔ་དྲུག་བར་གྱི་སློབ་གསོ་ནི་བྱིས་པ་འཇོན་ཐང་ཅན་དུ་འགྱུར་བའི་གཞི་རྩ་ཡིན་པས། སློབ་གསོའི་ཐབས་ལམ་མ་འཕྱུགས་ན་ཕུལ་བྱུང་གི་མི་སྣར་མི་འགྱུར་གྲང”③ཞེས་པའི་སློབ་གསོའི་སྡོམ་ཚིག་དང་ཆུ་ལ་ཆུ་བཞག་ཏུ་སོང་ཞིང་། གཡུང་དྲུང་རྒྱལ་ཡང་དེ་ལྟའི་ཡང་དག་པའི་སློབ་གསོའི་མཐུན་རྐྱེན་འོག་ནར་སོན་པ་ཡིན་པས་རྗེས་སོར་གཡུང་དྲུང་བོན་གྱི་ལོ་རྒྱུས་སུ་མ་གླེང་ཐབས་མེད་ཀྱི་མི་སྣ་ཞིག་ཏུ་གྱུར་པ་རེད།
ཁྱད་པར་དགུང་ལོ་བཅུ་ཡི་སྟེང་གཡུང་དྲུང་རྒྱལ་དུ་བཏགས་པའི་བྱིས་པ་དེར་ཤེས་རབ་རྒྱལ་མཚན་ཞེས་སུས་ཀྱང་འབོད་མ་མྱོང་བའི་མཚན་ཞིག་གསོལ་ཡོད། དེ་ནི་གཡུང་དྲུང་རྒྱལ་ལ་མཚོན་ན་མི་ཚེའི་བརྒྱུད་རིམ་དུ་ཁ་ཕྱོགས་འགྱུར་མཚམས་གལ་ཆེན་ཞིག་ཡིན་ཏེ། ཐོག་མའི་ཁྱིམ་གྱི་སློབ་གསོ་ལས་རབ་ཏུ་འགོང་ནས་དགོན་པའི་སློབ་གསོ་མྱོང་བའི་གོམ་པ་དང་པོ་སྤོས་པ་ཡིན། ལར་ཐོག་མའི་ཁྱིམ་ཚང་སློབ་གསོ་ཚུལ་བཞིན་མ་བརྒྱུད་པའི་བྱིས་པ་ཞིག་ལ་མཚོན་ན་ལོ་བཅུ་ཡི་སྟེང་དགོན་པའི་སློབ་གསོ་མྱོང་དུ་འཇུག་པ་ནི་ཅུང་ཆ་མ་ཚང་བའི་སློབ་གསོ་ཞིག་གམ་ཡང་ན་འབྱུང་མི་སྲིད་པའི་དོན་དག་ཅིག་ཡིན་མོད། འོན་ཀྱང་། གཡུང་དྲུང་རྒྱལ་ལ་མཚོན་ན་དེ་ནི་རང་ག་བ་ཞིག་ལས་སེམས་ལ་མི་ཤོང་བའི་དོན་དག་ཅིག་ཡེ་ནས་མིན། ཤེས་རབ་རྒྱལ་མཚན་གྱིས་དགུང་ལོ་བཅུ་ནས་བཅོ་བརྒྱད་བར་གྱི་མི་ལོ་ཧྲིལ་བོ་བརྒྱད་ཀྱི་རིང་དགོན་པའི་སློབ་གསོའི་ཐོག་མའི་རྨང་གཞིར་གྱུར་པ་རབ་བྱུང་གི་སྡོམ་པ་ཞུས་ནས་བསྟན་པའི་གཞི་མ་འདུལ་ཁྲིམས་མིག་འབྲས་བཞིན་དུ་སྲུང། སྲུང་བ་ཙམ་དུ་མ་ཟད་སྐབས་དེར་ཕྱྭ་བླ་གཡུང་དྲུང་རྒྱལ་མཚན་སོགས་སྨད་ཕྱོགས་ཀྱི་བླ་ཆེན་སྐྱེ་མཆོག་རྣམས་ནས“མཚན་ཉིད་སྲིད་པའི་མཛོད་ཕུག་དང་འགྲོ་མགོན་ས་ལམ་ཚད་མ་དང་། སྲིད་རྒྱལ་སྤོམ་ར་དམུ་བདུད་སོགས། ལུང་དང་རྗེས་གནང་མ་ལུས་གསན།”④ ཞེས་བོན་ཕྱི་ནང་གསང་གསུམ་གྱི་དབང་ལུང་མན་ངག་ཟབ་དགུ་མནོས་པ་ནས་ཤེས་རབ་འཚོལ་བའི་ལམ་ལ་ཞུགས་པ་རེད།།
གསུམ་པ། རྗེ་མཉམ་མེད་བླ་མའི་ཤེས་རབ་འཚོལ་བའི་དམིགས་འབེན།
གང་ལྟར་ཆུང་བྱིས་པའི་དུས་ནས་བཟུང་ལྷག་པའི་ལྷག་པ་འཚོལ་རྒྱུ་དང་བཟང་བོའི་བཟང་བོར་བསྙེག་རྒྱུར་གོམས་ལོབས་སུ་སོང་བའི་ཤེས་རབ་རྒྱལ་མཚན་གྱིས། གང་ན་མཁས་པ་ཡོད་ན་དེའི་ཞབས་ལ་གཏུགས་ནས་མན་ངག་གི་བདུད་རྩི་འཐུང་འདོད་ཀྱི་འདུན་པ་གཡག་ལྟོག་གི་རྩྭ་ཟ་བ་བཞིན་འགོག་ཐབས་མེད་པས། དགུང་ལོ་བཅོ་བརྒྱད་ཐོག་རིག་གནས་ཀྱི་ཞིང་ས་གཤིན་པོ་དབུས་གཙང་དག་པའི་ཞིང་དུ་ཤེས་རབ་འཚོལ་བའི་ལམ་ལ་ཞུགས་ཤིང་། སྒང་དྲུག་གི་ནང་ཚན་ཚ་བ་སྒང་དུ་གཡས་རུའི་སྟོན་པ་མཁས་གྲུབ་རིན་ཆེན་བློ་གྲོས⑤ཀྱི་ཞབས་པད་བསམ་སྦྱོར་གཉིས་ཀྱིས་ཚུལ་བཞིན་མི་ལོ་བཅུ་གསུམ་གྱི་རིང་དུ་བསྟེན་ནས་མདོ་སྔགས་རྫོགས་གསུམ། གབ་མཛོད་ས་གསུམ། ཕྱི་ནང་གསང་གསུམ་གྱི་དབང་ལུང་མན་ངག་གི“ཁྱད་པར་ཅན་གྱི་གསང་དོན་ལྡེ་མིག་ཐམས་ཅད་རྗེ་མཉམ་མེད་ཆེན་པོའི་ཕྱག་ཏུ་གཏད”⑥ ནས་ཆུ་མགོ་གངས་ལ་གཏུགས་པ་བཞིན་བོན་རྙིང་མའི་དབུ་ཆེན་རིག་འཛིན་རྣམས་ཀྱི་ཐུགས་དམ་རྒྱུད་འཛིན་དུ་གྱུར།
དམ་པ་རྣམས་ཀྱི་ཚུལ་ནི་ཇི་ལྟར་མཁས་པར་གྱུར་པ་དེ་ཙམ་གྱིས་ངོམས་པ་མེད་པ་བཞིན་རྗེ་རིན་པོ་ཆེས་རང་གི་རིག་གཞུང་ལ་མཁས་པ་ཙམ་དུ་མ་ཟད་གཞན་གྱི་གཞུང་ལུགས་ཀུན་ལ་སྒྲོ་འདོག་གཅོད་ཕྱིར་དགུང་ལོ་སོ་གཅིག་ཏུ་ས་སྐྱའི་མདོ་ཕྱོགས་ཀྱི་བསྟན་འཛིན་གཡག་རོང་གཉིས་ཀྱི་ཡ་གྱལ་རོང་སྟོན་སྨྲ་བའི་སེང་གེའི་ཞབས་ལ་གཏུགས་ནས“ཚད་མ་རྣམ་འགྲེལ་ལ་སོགས་བསྟན་བཅོས་མང་དུ་གསན་ཞིང་། ལུགས་དེ་ལ་བརྟེན་ནས་ཆོས་ལ་མཁས་པར་མཛད”⑦པ་དང“སྙེ་ཐང་བདེ་བ་ཅན་དང་། འབྲས་ཡུལ་སྐྱེད་ཚལ་དང་། ར་བ་སྟོད་དང་། ན་ལེནྡྲ”⑧ སོགས་བན་ཕྱོགས་ཀྱི་རྩོད་གྲྭ་ཆེ་གྲས་སུ་རྩོད་སྐོར་ལ་ཕེབས་ནས་རྩོད་གྲྭ་ཀུན་ལ་དམ་བཅའ་མཛད་ཅིང“འཛམ་གླིང་མཁས་མང་གཙུག་རྒྱན་མཉམ་མེད་པ”⑨ ཞེས་པའི་མཚན་གྱི་སྙན་པ་འབར། དེ་ནས་དབེན་ས་ཁར་ཕེབས་ནས་བྲུ་ཡི་གདུང་འཛིན་ཡེ་གཞོན་གཉིས་ཀྱིས་ཞུ་བ་ཕུལ་བ་བཞིན་བྲུ་ཡི་རྒྱལ་ཐེབས་མཛད་དེ་དབུ་རྩེ་དཀར་དམར་དང་གཡས་རུ་མཁར་སྣ་སོགས་སུ་དགུང་ལོ་ལྔ་བཅུ་ལྷག་གི་རིང་ལ་མཁས་པའི་སར་འགྲིམ་ཐུགས་བཅུད་བཞེས་ནས་དཀྱེལ་པོ་ཆེར་འགྱུར་བའི་བརྒྱུད་རིམ་འབའ་ཞིག་ལ་འབད་པ་ལྷུར་ལེན་བྱས་པའོ། །
བཞི་བ། རྗེ་མཉམ་མེད་བླ་མའི་སློབ་གསོའི་མིག་རྒྱང་།
༡. སྨན་རི་དགོན་པ་འདེབས་དོན།
དགོན་པ་ནི་བྱམས་བརྩེ་དང་ཤེས་རབ་ཀྱི་མཛེས་པ་སྲོག་ཏུ་བཟུང་ཞིང་འཁོར་བར་རྒྱབ་ཀྱིས་ཕྱོགས་པའི་མི་སྣ་འཇོན་ཐང་ཅན་འཚར་ལོངས་འབྱུང་སའི་གཞི་ས་གལ་ཆེན་དང་། ནང་བསམ་བློའི་མཛེས་སྡུག་གཙོར་བྱས་པའི་སངས་རྒྱས་བསྟན་པ་མུ་ནས་མུ་རུ་གནས་སའི་ཞིང་ས་གཤིན་པོ་ཡིན་པ་ལྟར། ང་ཚོའི་མིག་ཟུང་གཙང་ཐོབ་རྒྱལ་ཕྱོགས་སུ་བལྟས་ནས་རྒྱལ་བ་བྲུ་ཡི་རིང་ལུགས་ཀྱི་ཤེས་རིག་གི་འབྱུང་ཁུངས་འཚོལ་སྐབས། གཡག་ཆེན་ཕུག་ཏུ་ལྷོད་ཅིག་གེར་ཆགས་པའི་བཀྲ་ཤིས་སྨན་རི་དགོན⑩ནི་རྒྱལ་བ་བྲུ་ཡི་ཤེས་རིག་གི་མཚོན་བྱེད་གཙོ་བོ་ཡིན་ལ། དགོན་པ་དེས་བྲུ་ཡི་ཐུན་མིན་གྱི་ཤེས་རིག་མ་ཉམས་རྒྱུད་འཛིན་གནང་ནས་ད་ལྟའི བར་མི་ལོ་ཧྲིལ་བོ་དྲུག་བརྒྱ་བཅུ་གཉིས་འགོར་ཡོད། དེ་ནི་ཁོང་གི་དགོན་སྡེའི་སློབ་གསོའི་ཡང་དག་རང་བཞིན་གྱི་མཇུག་འབྲས་ལས་དེ་ལྟར་མིན་ན་རྒྱ་ཆེའི་རྒྱུན་རིང་ཞིག་འབྱུང་མི་སྲིད། དེའི་གཞི་རྩ་ཡང་མཐར་གཏུགས་ན་བྲུ་རྗེ་བླ་མ་གཡུང་དྲུང་གིས་སྤྱི་ལོ༡༠༧༢ལོར་ཕྱག་བཏབ་པའི་གཡས་རུ་དབེན་སའི་དགོན་པ་དང་དགོན་པ་དེར་བྱོན་པའི་གཡས་རུའི་སྟོན་པ་བཅོ་བརྒྱད་སོགས་གཞན་དྲིང་མི་འཇོག་པའི་སྐྱེས་ཆེན་གསེར་རིའི་ཕྲེང་བ་ཚར་དུ་དངར་བ་བྱུང་ཞིང་། ཁོང་རྣམ་པས་མཛད་པའི་འཕྲིན་ལས་སམ་ཐུགས་སྐྱེད་རྣམ་དག་གི་སྨོན་ལམ་ལ་ངེས་པར་འབྲེལ་ཡོད། འོན་ཀྱང་། སྤྱི་ལོ༡༣༨༦ལོར་གཡུང་དྲུང་བོན་གྱི་ལོ་རྒྱུས་སུ་གནམ་དུ་མི་ཤོང་བའི་གོད་ཆག་ཡ་ང་བ་ཞིག་བྱུང་བ་ནི་གཡས་རུ་དབེན་ས་ཁ་ཆུ་ལོག་གིས་ནུབ་ཅིང་། མཐར་ལོ་ངོ་སུམ་བརྒྱ་བཅུ་བཞི་ལས་མ་གནས་པར་དམིགས་མེད་དབྱིངས་སུ་ཐིམ་པར་གྱུར་ནས་རྒྱལ་བ་བྲུའི་ཤེས་རིག་གི་གསེར་གྱི་དུས་རབས་རེ་ཞིག་རྒུད་པའི་ཕྱོགས་སུ་ཕྱིན། ཡིན་ན་ཡང་། ༡༤༠༥ལོར་རྗེ་རིན་པོ་ཆེས་མ་འོངས་གཡུང་དྲུང་བོན་གྱི་བསྟན་པའི་འཕེལ་རྒྱས་དང་རྒྱལ་བ་བྲུ་ཚང་གི་འདུལ་ཁྲིམས་སྐྱོང་ཚུལ། སློབ་གཉེར་བྱ་སྲོལ་གྱི་རྗེས་འཛིན་དུ་དམིགས་གཏད་ནས་གཙང་གི་ཐོབ་རྒྱལ་གྱི་གཡག་ཆེན་ཕུག་ཏུ་བྲུ་ཡི་ཁྱིམ་ཚང་གིས་མཐུན་རྐྱེན་མཛད་པ་ལ་བརྟེན་ནས། ཕྱིས་ཀྱི་རྩ་བའི་གྲྭ་ས་རུ་བསྔགས་པའི་བཤད་སྒྲུབ་ཟུང་འབྲེལ་གྱི་དགོན་གནས་ཁྱད་པར་ཅན་བཀྲ་ཤིས་སྨན་རི་དགོན་པ་གསར་འདེབས་མཛད་པ་ལ་བརྟེན་ནས། གཡས་རུ་དབེན་སའི་ཤེས་རབ་ཀྱི་འོད་སྣང་སླར་ཡང་དབུས་གཙང་ཙམ་ལས་རིང་དུ་བརྒལ་ཏེ་མདོ་དབུས་ཁམས་གསུམ་དུ་མཆེད་པའི་དབུ་ཚུགས་པ་རེད། བཀྲ་ཤིས་སྨན་རི་དགོན་ཟེར་བའི་དབེན་ཞིང་ཁུ་སུམ་པོའི་གནའ་བོའི་དགོན་པ་དེས་དགོན་པ་ཞེས་པའི་དོན་ངོ་མའི་གནས་ལུགས་སྲུང་འཛིན་བྱས་ནས་ཡོད་ལ། གྲོང་ལས་རྒྱང་གྲགས་གཅིག་གིས་ཆོད་པའི་མཚམས་ཞེས་འདུལ་བར་གསུངས་ཤིང་ལུང་དང་མ་འགལ་བའི་དགོན་པ་ཚད་ལྡན་ཞིག་ཡིན། དགོན་པ་ནི་མཚམས་སྒྲུབ་སྦྱོང་དང་སྒོམ་ཉམས་ལེན་གཙོར་བྱེད་སའི་བསྟི་གནས་ཡིན་པས་དེ་ལ་ལྷིང་འཇགས་ཀྱི་ཁོར་ཡུག་དང་བག་ཕེབས་ཀྱི་སེམས་ཁམས་སྙོམས་པོ་ནི་མེད་དུ་མི་རུང་བའི་ཆ་རྐྱེན་གལ་ཆེན་ཞིག་ཏུ་ངེས་ཤིང་། རྗེ་མཉམ་མེད་བླ་མས་ཐུགས་དགོངས་སུ་དེ་ལྟར་འཁྲུངས་ནས་འདུ་ཁང་གཅིག་དང་གྲྭ་ཤག་དྲུག་ཅུ། ཁང་ཚན་བཅུ་གཉིས་ལས་གྲུབ་པའི་མི་ཆེ་མི་ཆུང་གི་དགོན་པ་ཞིག་གསར་བཞེངས་མཛད་པ་རེད། ཁོང་གི་མཛད་འཕྲིན་དང་སྙན་གྲགས་སོགས་གང་ལ་བསམ་རུང་གཡས་རུ་དབེན་སའི་དོ་ཟླ་འོས་པའི་དགོན་ཆེན་ཞིག་བཞེངས་རྒྱུ་ནི་དཀའ་བའི་གནས་ཤིག་མིན་ན་ཡང་ཁོང་གི་ཞལ་སྔ་ནས“ང་རང་སྡེ་པ་ལུགས་སུ་མི་བྱེད། བདེ་བདེ་སྐྱིད་སྐྱིད་འདྲ་བ་ཁོ་ན་མི་འོང་། བྱ་བྲལ་གྱི་འཆད་ཉན་ཡིན་པས། སློབ་གཉེར་བ་ཁོ་ན་གཅིག་ལ་གཉིས་པ་ཙམ་གྱི་ཁང་ཆུང་ཙམ་གྱིས་ཆོག་གསུངས། གཞིས་ཀ་རིན་སྤུངས་པ་ལྟ་བུ་ཡོན་བདག་བྱེད་པར་འདུག་ཀྱང་མི་དགོས” ཞེས་པ་ལས་སྨན་རི་དགོན་འདེབས་དོན་ནི་ཆེ་ཆེ་རྫིག་རྫིག་མ་ཡིན་པར་འདོད་ཆུང་ཆོག་ཤེས་དང་གཉོམ་ཆུང་ཚུལ་མཐུན་གྱི་གྲྭ་པ་འདུལ་འཛིན་པ། ཤེས་བྱ་ཡོན་ཏན་གྱིས་ཕྱུག་པའི་གྲྭ་པ་བློ་དཀྱེལ་ཅན་སྐྱེད་སྲིང་བྱེད་སའི་བསྟི་གནས་ཤིག་ཡིན་པ་རྟོགས་ཐུབ།
ལར་གྲུབ་མཐའ་ཞིག་ཡུན་རིང་དུ་གནས་དང་མི་གནས་ཀྱི་གནད་དམ་པ་ནི་གྲུབ་མཐའ་དེའི་གཞུང་ལུགས་ཀྱི་གཏིང་ཟབ་ཚད་དང་ཉམས་སུ་ལེན་བདེ་མིན་ནི་རྩ་བའི་རྩ་བ་ཡིན། འོན་ཀྱང་། དེ་ཁྱབ་གདལ་དུ་གཏོང་བར་རྗེས་འཇུག་བུ་སློབ་ཀྱི་མང་ཉུང་དང་བཟུང་བའི་གནས་གཞིའི་ཁྱབ་རྒྱ་ནི་ཧ་ཅང་གལ་ཆེན་རེད་འདོད། རྒྱུ་མཚན་ནི་གང་ཞིག་ཁྱེད་ཀྱི་གྲུབ་མཐའི་གཞུང་ལུགས་གཏིང་ཟབ་ཅིང་ཉམས་སུ་ལེན་བདེ་ན་ཡང་ཉམས་སུ་ལེན་མཁན་གྱི་སྐྱེས་བུ་ཉུང་ཞིང་མེད་ན་ལྟག་ཆུ་ཆད་པའི་རྫིང་བུ་བཞིན་གྲུབ་མཐའ་དེ་མུ་མཐུད་དུ་གནས་ཤིང་དར་བའི་རེ་བ་མེད། གྲུབ་མཐའ་ཡང་རིག་གནས་ཤིག་ཡིན་ཙ་ན་སྐྱེས་བུའི་བློ་སྦྱོང་དང་འབད་བརྩོན་ལ་མ་འབྲེལ་བར་རང་རྐྱ་འཕེར་བའི་སྒོ་ནས་འཕེལ་རྒྱས་སུ་འགྲོ་བ་ཞིག་མེད་དོ།། དེ་ལྟར་ཡིན་པས་རྗེ་མཉམ་མེད་བླ་མས་གཤེན་རབ་རིག་གནས་སྦྱོང་སར་འོས་ཤིང་འཚམ་པའི་གནས་གཞི་གལ་ཆེན་སྨན་རི་དགོན་པ་བཏབས་ནས་སློབ་མའི་འཁོར་ཚོགས་བསྐྱངས། ཁོང་གི་ཐུགས་དགོངས་ལ་དགོན་པའི་རིག་གནས་དར་དང་མི་དར་གྱི་རྩ་བ་ནི་གྲྭ་པ་བློ་མིག་ཅན་དང་ཁ་གོང་སྐྱེད་སྲིང་བྱས་ནས་སོ་སོས་རང་རང་ས་ནས་བསྟན་པ་སྤེལ་བ་ལས། ཐམས་ཅད་དགོན་པ་གཅིག་ཏུ་འཚོགས་ནས་རྒས་སོང་བ་དང་དཔེ་ཁྲིད་མི་སྐྱོང་གི་ལས་ཀ་མ་སྤེལ་ན་མི་འགྲིག་པའི་དགོངས་ཚུལ་བཏོན་པས། གདན་ས་སྨན་རི་ནས་དགེ་བའི་བཤེས་གཉེན་གྱི་མཚན་རྟགས་བཞེས་རྗེས་རང་རང་ཡུལ་ནས་རྒྱ་བསྐྱེད་དགོས་པའི་བླང་བྱ་འདོན་གྱིན་ཡོད། ལྷག་པར་རྗེས་འཇུག་བུ་སློབ་དག་ལ་ལྷ་ཁང་བརྗིད་པོ་དང་གསས་ཁང་མཚར་བོ་བཞེངས་ནས་སངས་རྒྱས་བསྟན་པ་འཛིན་རྒྱུ་མིན་ལ། རྒྱུ་དང་འབྱོར་བས་ཕྱུག་ཅིང་དཔའ་དང་དཔུང་གི་སྟོབས་ལ་བརྟེན་ནས་འཛིན་རྒྱུ་དེ་བས་མིན་པས། དགོན་པ་དེ་ནས་བསླབ་པ་མཐར་སོན་གྱི་གྲྭ་པ་རྣམས་ནི་བོད་ཡུལ་སྟོད་སྨད་བར་གསུམ་གྱི་དགོན་སྡེ་སོ་སོའི་ཀ་བ་དང་གདུང་མའི་ཚུལ་གྱི་གྲྭ་བཙུན་ཤ་སྟག་ཡིན་དགོས་པ་ལས་སྨན་རི་ཙམ་ནས་མི་ཚེ་རྫོགས་སོང་ན་མི་འགྲིག་ཚུལ་ནི་རྗེ་རིན་པོ་ཆེས“བསྟན་པ་ལ་ཨེ་ཕན་བསམ་ན་འཆད་ཉན་དགོས་པ་ཡིན། ཕྱོགས་ཕྱོགས་ཀུན་ནས་འཆད་ཉན་ལ་འབད་དགོས” ཞེས་ཡང་ཡང་གདམས་པ་ཡིན། དེ་བས་མི་ལོ་དྲུག་བརྒྱའི་བརྒྱུད་རིམ་དུ་རྒྱལ་བ་སྨན་རི་བའི་བྱིན་རླབས་ཤུགས་རྐྱེན་ལས་བྱུང་བའི་གྲྭ་པ་ཁ་གོང་ཅན་ག་ཙམ་ཡོད་པ་རྩིས་ཀྱིས་མི་ལང་ན་ཡང་། ད་ལྟའི་བར་གཡུང་དྲུང་བོན་གྱི་བསྟན་པ་དར་ཕྱར་དུང་འབུད་ཀྱི་མཛད་འཕྲིན་བསྐྱངས་ཀྱིན་པའི་མི་སྣ་ཡོད་ཚད་རྒྱལ་བ་སྨན་རི་བའི་ཐུགས་རྗེའི་ཐུ་འོག་ནས་ནར་མ་སོན་པ་གཅིག་ཀྱང་མེད་ཅེས་བཤད་ཆོག་གོ།
༢. འདུལ་བའི་བཅས་ཁྲིམས་དང་དགོན་པའི་དོ་དམ་སྒྲིག་གཞི།
སངས་རྒྱས་ཀྱི་བསྟན་པ་དར་དང་མི་དར་དགེ་འདུན་པའི་སྡེ་ལ་རག་ལས་ཤིང་། དེ་ཡང་དགོན་པའི་སློབ་གསོའི་ལམ་ལུགས་དང་སྒྲིག་གཞི་ཡག་བཙོག་གི་རྗེས་སུ་འགྲོ་ལྡོག་བྱེད་ཀྱིན་ཡོད་པ་རེད། དགོན་པའི་སློབ་གསོའི་ལམ་ལུགས་དང་སྒྲིག་གཞི་ཇི་ལྟར་ཡག་ན་དེ་ལྟར་འཕེལ་རྒྱས་སུ་འགྲོ་ལ་ཅི་ཙམ་བཙོག་ན་དེ་བཞིན་སངས་རྒྱས་ཀྱི་བསྟན་པའི་འཕང་དམའ་ནས་དམའ་རུ་འགྲོ་བ་ཡིན། ལམ་ལུགས་དང་སྒྲིག་གཞི་ཟེར་བ་ནི་དགོན་པར་མི་ཅི་ལྟར་གསོ་སྐྱོང་བྱེད་པའི་ཐབས་ཤེས་ལ་ཟེར་བ་ཡིན་གྱི། དགོན་པའི་ནང་དུ་ལམ་ལུགས་དང་སྒྲིག་གཞི་ཙམ་པོ་ཡོད་རུང་དེ་ནི་དུས་དང་མཐུན་པའི་སློབ་གསོའི་མ་ལག་ཆ་ཚང་ཞིག་དང་མི་གཞིའི་སྟེང་གི་སྐྱོན་ཆ་གསོ་བྱེད་ཀྱི་རིག་གནས་ཤིག་ལ་འགྱུར་ཐུབ་ཀྱིན་མེད་པའི་གནད་ལ་ཐུག་ཡོད། དེ་བས་དགོན་སྡེའི་སློབ་གསོའི་དོ་དམ་སྒྲིག་གཞི་ནི་མདོ་འདུལ་བའི་བཅས་ཁྲིམས་གཞི་རྩ་བྱས་པའི་སློབ་གསོའི་ལམ་ལུགས་ཤིག་ཡིན་པས། སངས་རྒྱས་བསྟན་པ་ཇི་སྲིད་འཚོ་བའི་བར་དུ་གནས་དགོས་ན་ཤེས་རབ་ཅན་འདུ་སའི་དགོན་པའི་དོ་དམ་སྒྲིག་གཞི་མི་གཤིས་ཅན་དང་སློབ་གསོའི་ལམ་ལུགས་སམ་འདུལ་བའི་བཅས་མཚམས་དོན་འཁྱོལ་ཡོང་བར་བྱེད་པ་ནི་ཁ་ཚ་དགོས་གཏུགས་ཀྱི་གནད་དོན་ཞིག་ཡིན་པས། རྗེ་རིན་པོ་ཆེས་འདུལ་གཞུང་རྒྱས་བསྡུས་གཉིས་ཀྱི་འགྲེལ་བ། འདུལ་བའི་གསོ་སྦྱོང་། འདུལ་བའི་ལས་ཆོག་སོགས་བསྟན་བཅོས་མཛད་ནས་གཙང་དགོན་སྡེ་ལ་སྤངས་ལམ་རྣམ་དག་གི་བཅའ་གཞི་མང་དུ་མཛད་ནས་ནར་མའི་ཀུན་ཏུ་སྤྱོད་པ་སྟེ“འགྲོ་འདུག་གི་ལུགས་ལའང་མཆོང་རྩལ་རྒྱུག་འགྲོ་ཟུར་འགྲོ་སོགས་མི་བྱེད། དཔེར་ན་བྱ་ངང་བའི་འགྲོ་ཚུལ་ལྟར་དགོས། གོམ་པ་ཆེ་ཆུང་རན་པར་བྱ་ལ་དལ་བུར་འགྲོ་བ་དང་། བཟའ་བཏུང་གི་ལུགས་ཀྱང་ཁྱི་ཕག་ལྟ་བུའི་འཆའ་སྒྲ། སྲིན་པོ་ལྟ་བུའི་འདྲུད་སྒྲ། ངང་བ་ལྟ་བུའི་ཟུར་མིག་ཧི་ཧི་ཧོ་ཧབ་ལངས་ཟ་ལྟ་བུ་མི་རུང་ལ། བག་ལྡན་གྱིས་ཆེ་ཆུང་ཅོ་ཀའི་སྒོ་ང་ཙམ་ཚད་དང་ལྡན་པར་ཟ་དགོས། ཉལ་དུས་ཀྱང་གན་རྐྱལ་ཁ་སྦུབ་རྐང་བརྐྱང་ལག་བརྐྱང་མི་རུང་ཞིང་གཞོགས་གཡས་ཕབ་ལ་སངས་རྒྱས་ཀྱི་གཟིམ་ཚུལ་བྱ་ནས་ཉལ་དགོས།” ཞེས་འགྲོ་འཆག་ཉལ་འདུག་ཀུན་ངན་པ་ལང་ཤོར་དུ་མ་སོང་བར་ཇི་སྲིད་འཚོ་བའི་བར་དུ་དམ་བཅས་པ་བཞིན་བྱེད་དགོས་པ་དང་། “ཚོགས་སུ་སྡོམ་པ་མ་བླངས་པར། གྲལ་ལ་འདུག་ས་མེད་པ་དང་། དེ་ཡང་གྲྭ་ཆས་ཆ་ཚང་ཞིག་མེད་ན་ཚོགས་ལ་འགྲོ་ས་མེད། སྐད་ཅོར་མཆོང་རྒྱུག་ལ་སོགས་པ། བཀག་སོགས་ཞིབ་ཕྲའི་བཅའ་ཁྲིམས་བཟོས” པ་སོགས་ཆུང་ས་ཕྲ་ས་ནས་ཞིབ་ཚགས་བཟོས་ནས་འདུལ་བའི་རིག་གནས་ལ་ཤུགས་སྣོན་བརྒྱབ་པ་དང་། སྡོམ་པ་བླངས་ནས་ཚོགས་གྲལ་དུ་ཞུགས་པ་ནི་དགོན་པའི་སློབ་གསོ་མྱང་བའི་མགོ་ཚུགས་པ་ཡིན་ལ་དེ་ནས་བཟུང་ན་ཚོད་དང་བློ་ཚོད་ལྟར་གང་ལ་གང་འཚམ་གྱི་ཤེས་རིག་ཡོན་ཏན་སྦྱོང་བའི་རྨང་བཏིངས་པ་ཡིན། རྗེ་མཉམ་མེད་བླ་མས་རིགས་མི་གཙོ་རུས་མི་གཙོ། ན་ཚོད་རྒན་གཞོན་ལ་ཡང་མི་ལྟ་བར་གཙོ་བོ་བསླབ་པ་རིན་པོ་ཆེ་གལ་གནད་དུ་འཛིན་པ་ཡིན་པས་གནའ་དེང་གང་དུ་རྒྱལ་བ་སྨན་རི་བའི་ལུགས་འཛིན་གྱི་འདུས་སྡེ་ཞིག་ཡིན་ཕྱིན་མཁས་བཙུན་བཟང་གསུམ། འཆད་རྩོད་རྩོམ་གསུམ་གྱིས་ཕྱུག་པའི་ཤེས་རབ་ཅན་གྱི་སྐྱེ་བོ་ཤ་སྟག་བྱུང་དང་འབྱུང་གིན་འདུག མདོར་ན་འདི་དག་ཐམས་ཅད་རྗེ་བླ་མའི་ཐུགས་བསྐྱེད་སྨོན་ལམ་དང་སྨན་རི་དགོན་པའི་བྱིན་རླབས་ཤུགས་རྐྱེན་ལས་བྱུང་བའོ།།
༣. མཁན་རབས་ལམ་ལུགས་འཛུགས་དོན།
སྤྱིར་མཁན་པོ་ཞེས་པའི་ཐ་སྙད་དེར་གོ་དོན་མི་འདྲ་བ་གཉིས་ཏེ། གཅིག་ནི་འདུལ་བའི་གཞུང་ནས་བཤད་པའི་རབ་བྱུང་དང་དགེ་ཚུལ་གྱི་སྡོམ་པ་གནང་མཁན་གྱི་མཁན་པོ་དང་། གཉིས་ནི་དགོན་པ་གྲྭ་ཚང་གི་སློབ་གཉེར་གྱི་དབུ་འཁྲིད་མཁན་ཏེ་གཞུང་ཆེན་ཁག་ལ་སྦྱངས་ནས་བསླབ་པ་མཐར་སོན་གྱི་དགེ་བའི་བཤེས་གཉེན་ལ་ཟེར་ཞིང་། དགོན་པར་མཚོན་ན་ལས་ཀྱི་སྣེ་མོ་དག་ལས་འདི་ནི་དགོན་པའི་དར་རྒུད་ལ་གཞི་ནས་འབྲེལ་བའི་ལས་ཚན་ཞིག་ཡིན། སྨན་རི་དགོན་པར་མཚོན་ན༡༤༡༥ལོར་རྗེ་རིན་པོ་ཆེས་ཁོང་གི་སློབ་མའི་གཙོ་བོ་མཁས་ཤིང་གྲུབ་པའི་བདག་ཉིད་རིན་ཆེན་རྒྱལ་མཚན་ལ“ང་ཡི་ཁྲིད་སྐྱོང་རྒྱལ་ཚབ་མཛོད།། འཆད་རྩོད་རྩོམ་པས་བོན་བསྟན་སྤེལ།། ཉིད་ཀྱི་རྗེས་འཛིན་དགོན་འདིའི་གྲྭ།། མཚན་ཉིད་རབ་འབྱམས་གང་ཡིན་ལ།། སྐྱེ་གནས་དབང་སེམས་སྐྱོན་མེད་བརྟག།། མཆོག་གསུམ་རྒྱ་མཚོར་མཆོད་འབུལ་དང་།། ལྷ་སྲུང་གསོལ་ལ་རྟགས་སྒྲིལ་གྱིས།། གང་བབ་ང་ཡི་གདན་སར་བསྐོས།།” ཞེས་རྒྱལ་ཚབ་བམ་སྨན་རིའི་ཁྲི་འཛིན་དུ་བསྐོས་པ་ནས་མཁན་པོ་དང་དཔོན་སློབ་གཅིག་ལྕོགས་ཀྱི་འགན་བཞེས་ནས་དཔེ་ཁྲིད་མི་སྐྱོང་གི་མཛད་པ་ལྷུར་ལེན་དགོས་པ་དང། གང་ཞིག་ཁྱེད་ཉིད་མཁས་བཙུན་བཟང་གསུམ་དང་འཆད་རྩོད་རྩོམ་གསུམ་གྱིས་ཐུགས་རྒྱུད་ཕྱུག་པ་ཡིན་ན་སྨན་རིའི་གསེར་ཁྲིའི་བདག་པོར་བསྐོ་ཆོག་པས་རིགས་རུས་གདུང་རྒྱུད་ལ་འབྲེལ་བ་མེད་པས། དུས་ད་ལྟའི་བར་གཡུང་དྲུང་བོན་གྱི་ལོ་རྒྱུས་སུ་བསླབ་པ་གསུམ་གྱི་རྒྱུན་འཛིན་ནུས་པའི་སྐྱེས་བུ་ཤ་སྟག་བྱོན་པ་མ་ཟད་“ཨ་མའི་བུ་ལ་ཡོན་ཏན་ཡོད་ན”ཞེས་མཁས་བྱ་གསུམ་གྱི་ཚད་གཞིའི་རྩ་འཛིན་དུ་གྱུར་ཡོད།
བསྟན་པ་ཕྱི་དར་གྱི་བོན་གྱི་དགོན་སྡེ་གྲགས་ཅན་མང་པོའི་ཁྲོད་བྲུ་ཞུ་སྤ་རྨེའུ་སོགས་གང་ལ་མཚོན་རུང་གདུང་རྒྱུད་ལམ་ལུགས་ཀྱིས་བཙུགས་ཤིང་སྐྱོང་བའི་དགོན་སྡེ་ཤ་སྟག་ཡིན་སྟབས་གནས་སྐབས་ཙམ་ལ་འཕེལ་རྒྱས་ཀྱི་ཕྱོགས་སུ་གོམ་ཁ་བསྒྱུར་ན་ཡང་། སོང་གིན་སོང་གིན་འཕེལ་མེད་རྒུད་པའི་ལམ་བུར་ཞུགས་པ་ནི་གདུང་རྒྱུད་ལམ་ལུགས་ཀྱི་ཡང་དག་མིན་པའི་སློབ་གསོའི་བསྐྱེད་འབྲས་ཡིན་པ་སྨོས་མེད་རེད། ཡིན་ན་ཡང་། བྲུ་ཚང་གིས་བཏབས་པའི་གཡས་རུ་དབེན་སའི་ལམ་ལུགས་ནི་དུས་ད་ལྟའི་བར་མ་ཉམས་པར་ཆུ་ལམ་ཞུགས་དང་རྡོ་ལག་བརྒྱུད་ཀྱིས་དར་ཞིང་སྐྱོང་གིན་པ་ནི་སློབ་གསོའི་ལམ་ལུགས་ཁྱད་པར་ཅན་ཞིག་ལ་རག་ལས་ཡོད་པ་ཡིན། དེ་གང་ཞེ་ན་བྲུ་ཉི་མ་རྒྱལ་མཚན་གྱིས་དབེན་སའི་མཁན་པོའམ་གསེར་ཁྲིའི་བདག་པོ་བྲུ་ཡི་ཁྱིམ་ཚང་དང་མ་འབྲེལ་བའི་མཁས་གྲུབ་གཉིས་ལྡན་གྱི་སྐྱེས་བུ་རྗེ་བཙུན་གཡོར་མེ་ལ་གནང་ནས་རང་ཉིད་གཟུར་བ་ནི་བྲུ་ཡི་རིང་ལུགས་མཉམ་མེད་ཡུན་རིང་གནས་པའི་མཐུན་རྐྱེན་དཔེ་མེད་ཡིན། སྐབས་དེར་བྲུ་ཚང་གི་རྒྱུད་འཛིན་ཆད་ནས་སྟོང་ལ་ཉེ་བས་བྲུ་ཉི་མ་རྒྱལ་མཚན་གྱིས་སྡོམ་པ་ཕུལ་ནས་གདུང་རྒྱུད་སྤེལ་བའི་ལས་ལ་ཞུགས་ཤིང་དགོན་པའི་མཁན་པོ་ཟུར་ནས་བསྐོ་བའི་སྲོལ་བཏོད་པ་ཡིན། སྲོལ་དེ་བཏོད་པས་བྲུ་ཡི་ཁྱིམ་རྒྱུད་དུ་མཁས་གྲུབ་གཉིས་ལྡན་གྱི་སྐྱེས་བུ་མ་བྱོན་ན་ཡང་དེའི་ཚབ་ཏུ་དགོན་པ་དེ་ནས་མཁས་པའི་གོ་འཕང་བསྙེགས་པའི་སྐྱེས་བུ་ཞིག་གསེར་ཁྲིར་མངའ་གསོལ་བའི་ལམ་སྲོལ་ཆགས་ཤིང། དེ་བཞིན་བྲུ་ཡི་རྒྱལ་ཐེབས་རྣམས་ཀྱིས་ཀྱང་དབུ་རྩེ་དཀར་དམར་གྱི་མཁན་པོར་རྗེ་མཉམ་མེད་བླ་མ་བསྐོས་ནས་བསླབ་པ་གསུམ་གྱི་རྒྱུད་འཛིན་བྱེད་པར་བཅོལ་བ་རེད། དེ་བས་མཁན་རབས་ལམ་ལུགས་ནི་རྗེ་མཉམ་མེད་བླ་མའི་གོང་ནས་རྩ་བ་ཚུགས་ཤིང་མྱུ་གུ་འབུས་ན་ཡང་། རིགས་རུས་སོགས་གང་ལ་ཡང་མ་འབྲེལ་བའི་མཁན་རབས་ལམ་ལུགས་རྨ་མེད་ཀྱི་གཞུང་རྟ་ཆགས་ཤིང་ལོ་འབྲས་སྨིན་པ་ནི་རྗེ་རིན་པོ་ཆེ་ནས་ད་གཟོད་བྱུང་བས་འདུལ་བའི་རིག་གནས་ས་དར་རྡོ་དར་དང་། དགོན་པའི་སློབ་གསོའི་སྒྲིག་གཞི་ཚན་རིག་ཅན་དུ་འཕེལ་རྒྱས་འགྲོ་བའི་བགྲོད་ལམ་ཡངས་པོ་ཕྱེ་བ་ཡིན། སྨན་རིའི་ཁྲི་འཛིན་ནམ་མཁན་པོར་བསྐོས་ཉིན་ནས་དགོངས་པ་བོན་དབྱིངས་སུ་གཤེགས་པའི་བར་ཐོག་མའི་ལས་འགན་གསུམ་དང་རྒྱུན་ཆགས་ཀྱི་བྱ་བ་གཅིགལ་འབད་འབད་དུང་དུང་བྱེད་དགོས། ཐོག་མའི་ལས་འགན་གསུམ་ནི་མཁན་པོར་བསྐོས་པ་ནས་ཆེས་ཐོག་མར་འགྲུབ་དགོས་པའི་ལས་ཀ་གལ་ཆེན་གསུམ་ཡིན། དེ་ནི་བླ་མའི་བཀའ་དྲིན་དྲན་ཞིང་རྗེས་འཇུག་དད་པའི་རྟེན་དུ་མཁན་པོ་གོང་མའི་སྐུ་གདུང་བཞེངས་པ་དང། གནས་སྐབས་སུ་ནད་གདོན་གྱི་རིགས་ལས་བསྲུང་ཞིང་མཐར་ཐུག་བྱང་ཆུབ་ཀྱི་རྐྱེན་དུ་བྱེད་ཆེད་སྨན་སྒྲུབ་འོད་ཟེར་འཁྱིལ་བའི་སྒྲུབ་པ་འཛུགས་རྒྱུ། བྱིན་རླབས་ཀྱི་ན་བུན་མ་ཡལ་ཞིང་ཁྲིད་པའི་རྒྱུན་མ་ཆད་པའི་དོད་དུ་སྨན་རིའི་དབང་ལུང་ཁྲིད་གསུམ་གྱི་མན་ངག་ཡོད་རྒུ་མནོད་དགོས་པ་བཅས་ཡིན། རྒྱུན་ཆགས་ཀྱི་བྱ་བ་གཅིག་པོ་ནི་གོང་གི་དེ་དག་གྲུབ་རྗེས་གླིང་གི་ཕྱིར་མི་འབུད་པར་སྐུ་ཚེ་ཧྲིལ་བོར“ཡར་ངོ་ཐམས་ཅད་ལ་འཆད་ཉན་དང་མར་ངོ་ཐམས་ཅད་ལ་ཉམས་ལེན” གྱིས་བཤད་སྒྲུབ་ཡ་མ་བྲལ་བའི་སྒོ་ནས་མཛད་སྤྱོད་ཀྱི་འཕྲོ་འདུ་དང་། གྲྭ་པ་གྲྭ་རྐྱང་གི་ལུགས་སྲོལ་སྐྱོང་རྒྱུ་ལས་ཚོང་ཁེ་བུ་ལོན་དང་ཨ་མཆོད་གྲོང་ཆོག་འགྲིམ་པའི་ལུགས་སྲོལ་གཞར་ཡང་མེད་དོ། །
མདོར་ན་སྐུ་ཚེ་གང་བོར་སངས་རྒྱས་ཀྱི་བསྟན་པ་སྤྱི་དང་བྱེ་བྲག་རྒྱལ་བ་སྨན་རི་བའི་རིང་ལུགས་ཇི་ལྟ་བ་འཛིན་སྐྱོང་སྤེལ་གསུམ་བྱས་ནས་འཆད་པ་རྒྱ་མཚོས་གདུལ་བྱ་སྨིན་ཞིང་གྲོལ་བར་བྱེད་པ་དང་། རྩོད་པ་རྒྱ་མཚོས་ཕ་རོལ་ཟིལ་གྱིས་གནོན་པ། རྩོམ་པ་རྒྱ་མཚོས་སྐལ་ལྡན་དང་བ་འདྲེན་པར་བྱས་ནས་རྒྱུ་འབྲས་བློ་མིག་ཅན་གྱི་འདུས་སྡེ་རྒྱུ་སྐར་གྲངས་ལྡན་བྱོན་པ་ནི་སྨན་རི་ཁྲི་འཛིན་ནམ་མཁན་རབས་ལམ་ལུགས་ཀྱི་མཐུ་དཔལ་ལས་བྱུང་བ་མ་ཟད། “ལ་ལ་ནི་ཐོས་བསམ་གྱི་བྱ་བ་ཁོ་ནས་དུས་འདས་ནས། རྩེ་གཅིག་ཏུ་སྒྲུབ་པ་མི་མཛད། ལ་ལ་ནི་ཐོས་བསམ་གྱི་བྱ་བ་བཤོལ་ནས། དབེན་པའི་གནས་སུ་སྒྲུབ་པ་ཁོ་ན་མཛད་པ། ལ་ལ་ནི་འཆད་པ་དང་རྩོད་པ་ལྷུར་བླངས་ནས། རྩོམ་པ་མི་མཛད་ན་འཆད་པ་གཙོ་བོ་མཛད” པའི་ཡ་མ་ཟུང་གི་སློབ་གསོར་བཅོས་སྒྱུར་བྱས་ནས“བོད་གངས་ཅན་ཁྲོད་འདིར། འཆད་རྩོད་རྩོམ་གསུམ་ཆ་མཉམ་པར་མཛད་པ་དང། བཤད་སྒྲུབ་གཉིས་ཀ་སྤེལ་བར་མཛད་པའི”ཐུན་མིན་སློབ་གསོའི་སྒྲིག་གཞི་གསར་འཛུགས་གནང་བའི་བྱས་འབྲས་འབའ་ཞིག་གོ།
༤. རྗེ་རིན་པོ་ཆེའི་སྐུ་ཚེ་ཡོན་ཏན་ལ་ཐིམ་ཚུལ།
ཚེ་གང་སློབ་གསོ་ཟེར་བ་ནི་དེང་གི་བརྡ་ཆད་ཅིག་ཡིན་ན་ཡང་དེའི་དོན་དངོས་ཀྱི་ལག་ལེན་ནི་བོད་ཀྱི་དགོན་སྡེའི་ཁྲོད་དུ་གཙོ་རྒྱུགས་ཀྱི་བསམ་བློར་དུས་སྔ་ཙམ་ནས་ཆགས་ཡོད་པ་ནི། རྗེ་རིན་པོ་ཆེས་མཚོན་པའི་སྐྱེས་ཆེན་རྣམས་ཀྱི་རྣམ་ཐར་ལས་ངེས་ཤེས་གསལ་བོ་རྙེད་ཐུབ། རྗེ་རིན་པོ་ཆེས་ནི་ཆུང་བྱིས་པའི་དུས་ནས་སྐུ་ཚེ་ཞིང་གཞན་ལ་ཕྱོགས་པའི་བར་གྱི་དུས་དང་གནས་སྐབས་གང་དུ་ཡང་ཤེས་རབ་འཕེལ་བའི་ཐབས་དང་བཟང་བོའི་སྤྱོད་པ་ལྡན་པ་དམིགས་ཡུལ་དུ་བཞག་ནས“སྦྱངས་པའི་སྟོབས་ལས་ཤེས་བྱའི་དཀྱིལ་འཁོར་གསལ།། བརྩེ་བའི་སྟོབས་ཀྱིས་འགྲོ་ལ་མ་ལྟར་བྱམས།། དགེ་ལེགས་ཀུན་འབྱུང་ཡོན་ཏན་ཀུན་གྱི་གཏེར།།”དུ་འགྱུར་བར་བློ་ཕུགས་གཏད་ཅིང།“ཉིན་ལ་སློབ་མ་རྣམས་ལ་བོན་བཤད། མཚན་ལ་མི་མ་ཡིན་དང་ཀླུ་རྣམས་ལ་བོན་བསྟན” པ་སོགས་ཉིན་མཚན་ལྟོས་མེད་དུ་གདུལ་བྱ་རྒྱ་མཚོའི་དོན་ལ་འབད་མཐར། སྤྱི་ལོ༡༤༡༥ལོའི་དབྱར་ཟླ་ཐ་ཆུང་གི་ཚེས་བརྒྱད་ཉིན་དགུང་ལོ་དྲུག་ཅུ་བཞེས་པའི་རྗེ་རིན་པོ་ཆེས“ཡར་མེ་པ་ཆེན་པོ་ཡང་བོན་འཆད་པའི་ངང་ལ་གཤེགས་པ་ཡིན་པས། བདག་ཀྱང་དེ་ལྟ་བུ་བྱེད་པ་ཡིན” གསུངས་ནས་རྫོགས་པ་ཆེན་པོ་ཞང་ཞུང་སྙན་རྒྱུད་ཀྱི་གཞི་རང་ངོ་སྤྲད་པ་ཅེར་མཐོང་བའི་ཁྲིད་ཀྱི་སྐབས་དགོངས་པ་བོན་དབྱིངས་སུ་བསྡུས། མཛད་སྤྱོད་དེ་ལས་ཚེ་གང་སློབ་གསོའི་ལྟ་བའམ“རིག་པ་ནངས་པར་འཆི་ཡང་བསླབ”པའི་ཤེས་རབ་འཚོལ་བའི་སྙིང་སྟོབས་རྨ་མེད་ཅིག་ཡོད་པ་མངོན་པར་མཚོན། ལར་སྐུ་ཚེ་རི་ཁྲོད་ནས་བསྐྱལ་བའི་དམ་པ་ནི་མང་དུ་ཡོད་ཀྱང་ཁོང་ལྟ་བུའི་རིས་མེད་གྲུབ་མཐའ་སྨྲ་ཞིང་སྐུ་ཚེ་ཐོས་བསམ་ལ་བསྟིམས་པ། དགོན་སྡེའི་འཛིན་སྐྱོང་ལ་ཐོག་མཐའ་ཀུན་ཏུ་ཐུགས་དགོངས་གཏོད་མཁན་གྱི་བླ་མ་ནི་ལོ་རྒྱུས་ཀྱི་ཧྲག་བར་ན་ཕྲ་མཐོང་ཆེ་ཤེལ་ཐོགས་ཏེ་བཙལ་ཀྱང་རྙེད་པར་དཀའ་བས་རྒྱལ་བ་གཉིས་པ་ཟེར་བ་ནི་དོན་ལ་གནས་པའི་བླ་དྭགས་ཅིག་གོ།
དེ་ལྟར་སྐུ་ཚེ་ཤེས་རབ་ལ་ཐིམ་པའི་ཁོང་གི་སྐུ་ལུས་འོད་སྐུ་རུ་གྲོལ་ན་ཡང་གསུང་གི་མཛད་འཕྲིན་ཉི་ཟླའི་ཁྱབ་བོ་ཅོག་ཏུ་རྒྱས་ཤིང་ཆུ་མགོ་གངས་ལ་གཏུགས་སར་གྱུར་དོན་ནི། འདུལ་བའི་བཅས་ཁྲིམས་དོན་འཁྱོལ་བྱས་ནས་དགོན་སྡེའི་སློབ་གསོའི་སྒྲིག་གཞི་འཐུས་ཚང་དུ་བཏང་བ་དང། སྨན་རིའི་ཁྲི་འཛིན་ནམ་མཁན་ཆེན་ལམ་ལུགས་གསར་གཏོད་མཛད་ནས་ཤེས་རབ་ཅན་ལ་རྩི་མཐོང་མཛད་པ། གཤེགས་ཁ་མ་ཡང་བོན་འཆད་པའི་སྙིང་སྟོབས་སམ་ཚེ་གང་སློབ་གསོའི་དགོངས་བཅུད་སྐྱེ་བོ་སོ་སོའི་ཐུགས་སུ་སིམ་པ། རྒྱལ་བའི་བཀའ་གསུང་ལེགས་པར་བཀྲལ་བའི་བཀའ་བརྟེན་མང་པོ་གདུལ་བྱའི་ཚོགས་ལ་སྐྱེས་སུ་སྟབས་པ་སོགས་ཀྱི་ནུས་མཐུ་ཁོ་ནར་ཐུག་ཡོད་པས། ང་ཚོས་ཁོང་གི་མཛད་འཕྲིན་བསྐལ་བ་རྒྱ་མཚོའི་བར་དུ་བརྟན་ཞིང་སློབ་གསོའི་ཐུགས་དགོངས་ཉི་ཟླའི་བགྲོད་པ་མ་ཆད་ཀྱི་བར་དུ་དར་ཞིང་རྒྱས་པར་འབད་འབུངས་བྱ་རིགས་སོ།།
①《རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་རྣམ་ཐར》[M].སི་ཁྲོན་མི་རིགས་དཔེ་སྐྲུན་ཁང་། ༢༠༠༤ལོའི་ཟླ༡༢པའི་པར་གཞི་དང་པོ། P༢༣.
② ཉི་གཞོན་གྱིས་སྒྲིག་སྒྱུར་བྱས།《ཡ་ཧུ་དཱ་པའི་སློབ་གསོའི་མན་ངག》[M].མཚོ་སྔོན་མི་རིགས་དཔེ་སྐྲུན་ཁང་། ༢༠༡༤ལོའི་ཟླ༦པའི་པར་གཞི་དང་པོ། P༨.
③ ཁར་ཝེ་ཐིས་བརྩམས།《ཁར་ཝེ་ཐི་སློབ་གསོ》[M].ཀྲུང་གོ་སྐྱེས་མའི་དཔེ་སྐྲུན་ཁང་། ༢༠༡༢ལོའི་པར་གཞི་དང་པོ། P༡.
④ རྒྱལ་ཚབ་ཀུན་བཟང་བློ་གྲོས་ཀྱིས་མཛད།《རྒྱལ་ཚབ་ཀུན་བཟང་བློ་གྲོས་ཀྱི་གསུང་འབུམ།》དེབ་ལྔ་བ།[M].ཀན་སུའུ་མི་རིགས་དཔེ་སྐྲུན་ཁང། ༢༠༡༤ལོའི་པར་གཞི་དང་པོ། P༡༧༧.
⑤ ཁོང་ནི་གཡས་རུའི་སྟོན་པ་བཅོ་བརྒྱད་ཀྱི་མཐའ་མ་ཡིན་ལ། སྐབས་དེར་ཁོང་ངེས་མེད་རི་ཁྲོད་འགྲིམ་བཞིན་འདུག
⑥ སྣང་མཐའ་བསྟན་འཛིན་ཉི་མས་བསྒྲིགས།《ཞང་བོད་ལོ་རྒྱུས་ཕྱོགས་བསྒྲིགས》[M].སི་ཁྲོན་མི་རིགས་དཔེ་སྐྲུན་ཁང་། ༢༠༡༦ལོའི་པར་གཞི་དང་པོ། P༨༣༣.
⑦《རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་རྣམ་ཐར》[M].སི་ཁྲོན་མི་རིགས་དཔེ་སྐྲུན་ཁང་། ༢༠༠༤ལོའི་པར་གཞི་དང་པོ། P༢༩.
⑧《རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་རྣམ་ཐར》[M].སི་ཁྲོན་མི་རིགས་དཔེ་སྐྲུན་ཁང་། ༢༠༠༤ལོའི་པར་གཞི་དང་པོ། P༣༦.
⑨ རྗེ་ཙོང་ཁ་བ་བློ་བཟང་གྲགས་པས་ཕུལ།
⑩ གཞིས་རྩེ་ས་ཁུལ་གྱི་རྣམ་གླིང་རྫོང་ཐོབ་རྒྱལ་ཞང་ནས་སྤྱི་ལེ༢༠ཙམ་གྱི་སར་ཡོད།
《རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་རྣམ་ཐར》[M].སི་ཁྲོན་མི་རིགས་དཔེ་སྐྲུན་ཁང་། ༢༠༠༤ལོའི་པར་གཞི་དང་པོ། P༤༩.
《རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་རྣམ་ཐར》[M].སི་ཁྲོན་མི་རིགས་དཔེ་སྐྲུན་ཁང་། ༢༠༠༤ལོའི་པར་གཞི་དང་པོ། P༤༩.
ཞང་ཞུང་བློ་གྲོས་ཉི་མས་བསྒྲིཊ།《རྣམ་དག་སོ་ཐར་འདུལ་བའི་བོན་སྐོར》[M].ཡ་གླིང་གློག་རྡུལ་དཔེ་སྐྲུན་ཁང་། ༢༠༡༣ལོའི་པར་གཞི་དང་པོ།P༡༤༣
སྣང་མཐའ་བསྟན་འཛིན་ཉི་མས་བསྒྲིགས།《ཞང་བོད་ལོ་རྒྱུས་ཕྱོགས་བསྒྲིགས》[M].སི་ཁྲོན་མི་རིགས་དཔེ་སྐྲུན་ཁང་། ༢༠༡༦ལོའི་པར་གཞི་དང་པོ། P༨༣༩.
སྣང་མཐའ་བསྟན་འཛིན་ཉི་མས་བསྒྲིགས།《ཞང་བོད་ལོ་རྒྱུས་ཕྱོགས་བསྒྲིགས》[M].སི་ཁྲོན་མི་རིགས་དཔེ་སྐྲུན་ཁང་།༢༠༡༦ལོའི་པར་གཞི་དང་པོ། P༨༣༢.
ཐོག་མའི་ལས་འགན་གསུམ་དང་རྒྱུན་ཆགས་ཀྱི་བྱ་བ་གཅིག་ཟེར་བ་ནི་སྨན་རིའི་ཁྲི་འཛིན་སོ་སོའི་རྣམ་ཐར་བཅས་ལ་གཞིགས་ནས་ཕྱོགས་སྡོམ་བྱས་པ་ཞིག་ཡིན་པས་འགྲིག་མིན་དཔྱད་པར་ཞུ།
《རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་རྣམ་ཐར》[M].སི་ཁྲོན་མི་རིགས་དཔེ་སྐྲུན་ཁང་།༢༠༠༤ལོའི་པར་གཞི་དང་པོ། P༤༩.
《རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་རྣམ་ཐར》[M].སི་ཁྲོན་མི་རིགས་དཔེ་སྐྲུན་ཁང་། ༢༠༠༤ལོའི་པར་གཞི་དང་པོ། P༥༣.
《རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་རྣམ་ཐར》[M].སི་ཁྲོན་མི་རིགས་དཔེ་སྐྲུན་ཁང་། ༢༠༠༤ལོའི་པར་གཞི་དང་པོ། P༥༤.
རྗེ་རིན་པོ་ཆེའི་བསྟོད་པ་སྐུ་གསུམ་ལྷུན་གྲུབ་ལས་དྲངས།
《རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་རྣམ་ཐར》[M].སི་ཁྲོན་མི་རིགས་དཔེ་སྐྲུན་ཁང་། ༢༠༠༤ལོའི་པར་གཞི་དང་པོ། P༦༩.
《རྗེ་རིན་པོ་ཆེ་མཉམ་མེད་ཤེས་རབ་རྒྱལ་མཚན་གྱི་རྣམ་ཐར》[M].སི་ཁྲོན་མི་རིགས་དཔེ་སྐྲུན་ཁང་། ༢༠༠༤ P༦༢.
(2017ལོའི《བོད་ཀྱི་སློབ་གསོ།》དེབ་ལྔ་བ་ལས་བཤུས།)


text:
ཨ་རིའི་ཕྱི་འབྲེལ་མི་སྣ་ཟུར་བ་མཱ་ལཱོ་རེ་ཟེར་བ་ཞིག་གིས་ཨ་རིའི་གསང་བའི་ཡིག་ཆ་མང་པོ་རྒྱ་ནག་གི་གསང་བའི་ལས་ཁུངས་ལ་སྤྲད་པའི་ནག་ཉེས་འོག་འཛིན་བཟུང་བྱས་ཏེ་ད་ཆར་ཞིབ་བཤེར་བྱེད་བཞིན་ཡོད་འདུག
བྷི་བྷི་སི་གསར་ཁང་གིས་ ༢༠༡༧།༦།༢༣ ཉིན་སྤེལ།
ཨ་རིའི་ཕྱི་འབྲེལ་མི་སྣ་ཟུར་བ་མཱ་ལཱོ་རེ་ (Kevin Mallory) ཟེར་བ་ཞིག་གིས་ཨ་རིའི་གསང་བའི་ཡིག་ཆ་མང་པོ་རྒྱ་ནག་གི་གསང་བའི་ལས་ཁུངས་ལ་སྤྲད་ཡོད་པ་དང་། ཟླ་འདིའི་ཚེས་ ༢༢ ཉིན་གསང་མྱུལ་བ་དེ་ཨ་རིའི་གྲོང་ཁྱེར་ཆཱེ་ཁཱ་གྷོ་ (Chicago) གནམ་ཐང་ནས་འཛིན་བཟུང་བྱས་སྐབས། མི་དེའི་རྒྱབ་ཁུག་ནང་ཨ་སྒོར་ ༡༦༥༠༠ དང་ཡིག་ཆ་ཁག་ཅིག་བཅས་ཡོད་པ་ལག་སོན་བྱུང་ཡོད་པ་དང་། དེ་ནི་གསང་མྱུལ་བ་དེས་ཨ་རིའི་གསང་བའི་ཡིག་ཆ་མང་པོ་རྒྱ་ནག་གི་གསང་བའི་ལས་ཁུངས་ལ་སྤྲད་པའི་གླ་ཆ་བླངས་པ་ཡིན་པར་ཨ་རིའི་གཞུང་གིས་ངོས་འཛིན་བྱས་ཡོད་པ་དང་། མི་དེ་རྒྱ་ནག་གི་གསང་མྱུལ་བ་ཡིན་པའི་དཔང་རྟགས་ནི། མི་དེའི་རྒྱབ་ཁུག་ནང་ལག་སོན་བྱུང་བའི་ཡིག་ཆ་ཁག་ལས་ར་སྤྲོད་བྱུང་ཡོད་འདུག
ཨ་རིའི་ཕྱི་འབྲེལ་མི་སྣ་ཟུར་བ་མཱ་ལཱོ་རེ་ཟེར་བ་དེ་ནི་ད་ལྟ་རང་ལོ་ ༦༠ ཡིན་ཞིང་། ཁོའི་སྐྱེས་ཡུལ་ཆཱ་ཁཱ་གྷོ་གྲོང་ཁྱེར་ནས་ཡིན་པ་དང་། འདི་ལོའི་ཕྱི་ཟླ་ ༣ ནས་ ༤ བར་ཁོ་རང་རྒྱ་ནག་གྲོང་ཁྱེར་ཧྲང་ཧེ་ནང་འགྲུལ་སྐྱོད་བྱས་ཡོད་པ་དང་། ཁོ་རང་གིས་ཡིག་རྒྱ་སྐད་ཡག་པོ་ཤེས་ཀྱི་ཡོད་ཅིང་།༢༠༡༢ ལོར་མི་དེས་ཨ་རིའི་དབུས་གསང་བའི་ལས་ཁུངས་ནས་རྩ་དགོངས་ཞུས་ཏེ་སྒེར་གཉེར་སྨན་ཁང་ཞིག་གི་ནང་ལས་ཀ་བྱེད་ཀྱིན་ཡོད་འདུག
མི་དེས་རྒྱལ་ཁབ་ཀྱི་གསང་བའི་ཡིག་ཆ་མང་པོ་རྒྱ་ནག་ལ་སྤྲད་ཡོད་སྟབས། ཨ་རིའི་གསང་མྱུལ་ཉེས་ཁྲིམས་ལྟར་ན། ཁོ་ལ་ཚེ་བཙོན་གྱི་ཉེས་ཆད་གཅོད་དགོས་ཀྱི་ཡོད་འདུག ཨ་རིའི་དབུས་གསང་བའི་ལས་ཁུངས་ཀྱིས། སྐུ་ཞབས་མཱ་ལཱོ་རེ་ལགས་ཀྱིས་དེ་སྔོན་གསང་བའི་ལས་ཁུངས་སུ་ལས་ཀ་བྱེད་སྐབས། ཨ་རིའི་གཞུང་གིས་ཁོ་ལ་ཡིད་ཆེས་བྱས་ཡོད་སྐོར་བརྗོད་འདུག
མིང་བརྗོད་འདོད་མེད་པའི་ཨ་རིའི་གཞུང་གི་དཔོན་རིགས་གཉིས་ཀྱིས། འདི་ལོའི་ཕྱི་ཟླ་ ༥ ནང་ཨ་རིའི་དབུས་གསང་བའི་ལས་ཁུངས་ཀྱི་བཅར་འདྲིའི་སྐབས། སྐུ་ཞབས་མཱ་ལཱོ་རེ་ཡིས་ཁོ་རང་རྒྱ་ནག་ཧྲང་ཧེ་གྲོང་ཁྱེར་དུ་སོང་སྐབས། ཁོ་རང་རྒྱ་ནག་གི་ཆབ་སྲིད་དཔལ་འབྱོར་ཆེད་མཁས་པ་ཞིག་ལ་ཐུག་འཕྲད་བྱས་པ་དང་། སྐབས་དེར་རྒྱ་མི་དེས་ཁོང་ལ་ཧྲང་ཧེ་གྲོང་ཁྱེར་སྤྱི་ཚོགས་ཚན་རིག་ཞིབ་འཇུག་ཁང་ (SASS) དུ་ལས་ཀ་བྱེད་འདོད་ཡོད་མེད་སྐད་ཆ་དྲིས་སོང་ཞེས་བརྗོད་ཡོད་སྐོར་བཤད་འདུག
རྒྱ་ནག་ཧྲང་ཧེ་གྲོང་ཁྱེར་སྤྱི་ཚོགས་ཚན་རིག་ཞིབ་འཇུག་ཁང་བརྒྱུད་ནས་རྒྱ་ནག་གིས་གསང་མྱུལ་བ་ཚོས་ཨ་རིའི་གཞུང་ལ་གསང་མྱུལ་བྱེད་ཀྱིན་ཡོད་སྐོར་ཨ་རིའི་ཆེས་མཐོའི་ཁྲིམས་ཞིབ་ཁང་གིས་བརྗོད་འདུག གསང་མྱུལ་བ་དེའི་རྒྱབ་ཁུག་ནང་ལག་སོན་བྱུང་བའི་ཡིག་ཆ་ལྟར་ན། ཁོས་རྒྱ་ནག་གི་གསང་བའི་མི་སྣ་ཞིག་ལ་ “ཁྱོད་རང་ལ་མཁོ་བ་དེ་གསང་བའི་གནས་ཚུལ་རེད། ང་རང་ལ་མཁོ་བ་དེ་དངུལ་སྒོར་ཡིན” ཞེས་ཡིག་འབྲེལ་བྱས་ཡོད། ཁ་སང་གཟའ་ཕུར་བའི་ཉིན་ཨ་རིའི་དབུས་ཁྲིམས་ཞིབ་ཁང་གིས་གསང་མྱུལ་བ་མཱ་ལཱོ་རེ་ལ་ཁྲིམས་བཤེར་ཐེངས་དང་པོ་བྱས་ཡོད་པ་དང་། དེ་རིང་གཟའ་པ་སངས་ཉིན་ཁོ་ལ་ཁྲིམས་བཤེར་ཐེངས་གཉིས་པ་བྱེད་ཀྱིན་ཡོད་འདུག
ཨ་རིའི་དབུས་ཁྲིམས་དཔོན་ཆེན་མོའི་ལས་རོགས་བྷིན་ཊི་ (Dana J Boente) ལགས་ཀྱིས། “གསང་མྱུལ་བ་མཱ་ལཱོ་རེ་ལ་ཁྲིམས་བཤེར་བྱེད་དོན་གཙོ་བོ། རྒྱལ་ཁབ་ཀྱི་ཡིད་ཆེས་རྡོག་རོལ་བཏང་ནས་གསང་བ་ཕྱི་བསྐྱལ་ཏེ་རྒྱལ་ཡོངས་བདེ་འཇགས་ལ་ཉེན་ཁ་བཟོ་མཁན་ཚོར་ཉེན་བརྡ་བཏང་བ་ཞིག་ཡིན” ཞེས་བརྗོད་འདུག
གསར་འགོད་པ། པདྨ་རྒྱལ།


text:
ཉེ་སྔོན། 2012ལོའི《མི་རིགས་རྩོམ་རིག》བྱ་དགའི་མིང་ཐོ་ཁྱབ་སྒྲོག་བྱས་ཤིང་། མིང་གྲགས་དཔྱད་འཇོག་པ་དང་རྩོམ་སྒྲིག་པ། ཡིག་སྒྱུར་ཆེད་མཁས་སོགས་སྡོམ་པས་མི24གདན་འདྲེན་ཞུས་ཏེ་དཔྱད་འདེམ་པའི་འགན་ཁུར་བ་དང་། དེ་ཡང་ཐོག་མའི་དཔྱད་འདེམ་དང་མཐའ་མའི་དཔྱད་འདེམ། དེ་མིན་ཡིག་ཤོག་འཕེན་པ་བཅས་ཀྱི་རྣམ་པར་བརྒྱུད《མི་རིགས་རྩོམ་རིག》རྒྱ་ཡིག་དང་བོད་ཡིག སོག་ཡིག དེ་མིན་ཡུ་གུར་སྐད་སོགས་པར་གཞི6གི་བརྩམས་ཆོས25བདམས་ཐོན་བྱུང་།
དེའི་ཁྲོད་བོད་རིགས་རྩོམ་པ་པོ་ཉི་མ་ཕན་ཐོགས་ཀྱི་བརྩམས་སྒྲུང《གཞིས་སྒར་སྡེ་བའི་གཡང་འཛོམས》(རྒྱ་ཡིག)ཞེས་པ་དང་། རྡོ་རྗེ་ཚེ་བརྟན་གྱིས་བསྒྱུར་བའི་བརྩམས་སྒྲུང《འཛམ་གླིང་ན་ཆེས་ངོ་མཚར་བའི་ཆུར་ལྷུང་མཁན་ཞིག་གི་གཏམ་རྒྱུད》(རྒྱ་ཡིག་ནས་བོད་ཡིག་ཏུ་བསྒྱུར)། སྐྱབས་ཆེན་བདེ་གྲོལ་གྱིས་བསྒྱུར་བའི་ལྷུག་རྩོམ《ས་འོག་གི་རྨི་ལམ》(རྒྱ་ཡིག་ནས་བོད་ཡིག་ཏུ་བསྒྱུར)། ལྷ་བྱམས་རྒྱལ་གྱི་བརྩམས་སྒྲུང《ལམ་གྱི་ཉི་འོད》(བོད་ཡིག)བཅས་ཚུད་ཡོད་པ་རེད།


text:
བོད་ཡིག་ནང་བསྟན་སློབ་གླིང་གི་སློབ་གླིང་བར་གྱི་བརྗེ་རེས་ཚོགས་འདུ་ཟླ11པའི་ཚེས3ཉིན་ནས་ཚེས4ཉིན་བར་ཁྲེན་ཏུའུ་རུ་བསྡུས། ཀྲུང་དབྱང་བོད་ལྗོངས་བྱ་བའི་མཐུན་སྦྱོར་ཚན་ཆུང་གཞུང་ལས་ཁང་གི་ཀྲུའུ་རེན་གཞོན་པ་སི་ཐས་གསུང་བཤད་གལ་ཆེན་གནང་། སི་ཁྲོན་ཞིང་ཆེན་ཏང་ཨུད་ཀྱི་རྒྱུན་ཨུའམ་འཐབ་ཕྱོགས་གཅིག་གྱུར་པུའུ་ཡི་པུའུ་ཀྲང་ཚུའེ་པོ་ཧྭ་ཡིས་ཤིས་ཚིག་ཕུལ་བ་དང་། བོད་ལྗོངས་ནང་བསྟན་སློབ་གླིང་གི་སློབ་གཙོ་སྒྲུབ་ཁང﹒ཐུབ་བསྟན་མཁས་གྲུབ་ཀྱིས་སློབ་གླིང་བརྒྱད་ཀྱི་ཚབ་མཛད་དེ་ཤིས་ཚིག་ཕུལ། ཀྲུང་གོ་བོད་ཡིག་མཐོ་རིམ་སློབ་གླིང་གི་སློབ་གཙོ་གཞོན་པ་ལིའུ་ཕེང་གིས་གྲོས་ཚོགས་ཀྱི་བཀོད་སྒྲིག་སོ་སོ་མཚམས་སྦྱོར་གནང་། བོད་ལྗོངས་ནང་བསྟན་སློབ་གླིང་དང་ཡན་ལག་སློབ་གླིང་ཁ་ཤས། སི་ཁྲོན་བོད་ཡིག་ནང་བསྟན་སློབ་གླིང་། ཀན་སུའུ་ཞིང་ཆེན་ནང་བསྟན་སློབ་གླིང་། མཚོ་སྔོན་བོད་ཡིག་ནང་བསྟན་སློབ་གླིང་། ཡུན་ནན་ནང་བསྟན་སློབ་གླིང་། བདེ་ཆེན་བོད་བརྒྱུད་ནང་བསྟན་གྱི་ཡན་ལག་སློབ་གླིང་། མཚོ་སྔོན་ཞིང་ཆེན་ཡུས་ཧྲུའུ་ཁུལ་ནང་བསྟན་སློབ་གྲྭ། ཀྲུང་གོ་བོད་ཡིག་མཐོ་རིམ་ནང་བསྟན་སློབ་གླིང་བཅས་ཀྱི་འགན་ཁུར་བློ་མཐུན་གྲོས་ཚོགས་ནང་ཞུགས།
ཚང་མས་རྒྱལ་ཡོངས་ཆོས་ལུགས་བྱ་བའི་གྲོས་ཚོགས་ཀྱི་དགོངས་དོན་སློབ་སྦྱོང་མཐར་ཕྱིན་བྱེད་པ་དེ་དུས་ཡུན་རིང་བོའི་ཆབ་སྲིད་ལས་འགན་དུ་བརྩིས་ནས། བསམ་བློ་དང་འགུལ་སྐྱོད་ཀྲུང་དབྱང་གི་བླང་བྱའི་སྟེང་གཅིག་གྱུར་ཡོང་བ་དང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ཆོས་ལུགས་རིགས་པའི་གཞུང་ལུགས་སློབ་སྦྱོང་ནན་ཏན་བྱེད་པ། ཚན་རིག་ལྟར་ཆོས་ལུགས་ཀྱི“རང་བཞིན་ལྔ”ངོས་འཛིན་པ་བཅས་ཀྱིས། ཆོས་ལུགས་བྱ་བའི་ངོ་བོ་ཁོང་དུ་ཆུད་པ་དང་། ལོ་རྒྱུས་ཀྱི་ཟུར་ཚད་ནས་ཆོས་སྲིད་འབྲེལ་བ་ངོས་འཛིན་གསལ་བོ་བྱས་ཏེ། མངའ་ཁོངས་ཕྱི་ནས་ཆོས་ལུགས་བེད་སྤྱད་དེ་གཏོར་བརླག་གཏོང་བའི་བྱེད་སྒོ་མཐའ་གཅིག་ཏུ་བཀག་འགོག་བྱེད་དགོས། སློབ་གྲྭ་སྒྲུབ་པའི་ཁ་ཕྱོགས་ཡང་དག་པ་རྒྱུན་འཁྱོངས་བྱས་ཏེ། ཆབ་སྲིད་སྟེང་ནས་རྒྱབ་རྟེན་བྱེད་ཆོག་པ་དང་། ཆོས་ལུགས་སྟེང་ནས་ཤེས་རྒྱ་ཡངས་པ། ཀུན་སྤྱོད་སྟེང་ནས་མང་ཚོགས་ཀྱིས་ཁས་ལེན་པ། གནད་འགག་གི་དུས་སུ་ནུས་པ་ཐོན་པ་བཅས་བྱང་ཚད་མཐོ་བའི་གྲྭ་བཙུན་ཤེས་ཡོན་པ་སྐྱེད་སྲིང་གང་ཐུབ་བྱེད་དགོས་པ། བོད་ཡིག་ནང་བསྟན་སློབ་གླིང་ཚད་ལྡན་ཅན་དུ་འཛུགས་སྐྲུན་བྱེད་པར་སྐུལ་འདེད་བཏང་སྟེ། བོད་བརྒྱུད་ནང་བསྟན་གྱི་རིམ་པ་གསུམ་གྱི་ཤེས་ཡོན་ཐོབ་ཐང་མ་ལག་འཐུས་ཚང་དུ་གཏོང་དགོས་པ་བཅས་ཀྱི་བསམ་འདུན་བསྟན། ཚང་མས་ད་དུང་ལོ་རྒྱུས་ཀྱི་གོ་སྐབས་དམ་འཛིན་གྱིས་གཅིག་གྱུར་འཆར་འགོད་ལ་ཤུགས་སྣོན་པ་དང་ལུགས་མཐུན་སྒོས་ལས་བགོ་བྱེད་པ། རོགས་འདེགས་དམ་ཟབ་བྱེད་པ། གོ་རིམ་ཡོད་པའི་སྒོ་ནས་སྐུལ་སྤེལ་བྱེད་པ་བཅས་ཀྱིས། ལོ་གསུམ་གྱི་དུས་ཚོད་ནང་རིམ་པ་གསུམ་གྱི་ཤེས་ཡོན་ཐོབ་ཐང་ལེན་པའི་ཁྲིད་གཞི་མ་ལག་ལེགས་འགྲུབ་འབྱུང་དགོས་པ་དང་། བོད་བརྒྱུད་ནང་བསྟན་ཆོས་ལུགས་ཁག་གི་འཐུས་མིའི་ནུས་པ་འདོན་སྤེལ་གང་ལེགས་བྱས་ཏེ། བོད་བརྒྱུད་ནང་བསྟན་གྱི་རྒྱལ་གཅེས་ཆོས་གཅེས་དང་རྒྱལ་ཕན་དམངས་ཕན་གྱི་སྲོལ་རྒྱུན་བཟང་བོ་དར་སྤེལ་བཏང་ནས། བོད་བརྒྱུད་ནང་བསྟན་དང་སྤྱི་ཚོགས་རིང་ལུགས་ཀྱི་སྤྱི་ཚོགས་ཕན་ཚུན་འཕྲོད་མཐུན་ཡོང་བར་བྱེད་དགོས་པའི་འདུན་པ་བསྟན།


text:
དེ་རིང་དཔལ་རྒྱལ་བ་ཀརྨ་པ་མཆོག་གི་དྲ་ཚིགས་སྟེང་གནས་ཚུལ་སྤེལ་བ་ལྟར་ན། འབྱུང་འགྱུར་ཕྱི་ཟླ་ ༥ པའི་ཚེས་ ༢༠ ཉིན་ནས་བཟུང་བདུན་ཕྲུག་གཅིག་རིང་དཔལ་རྒྱལ་བ་ཀརྨ་པ་ཨོ་རྒྱན་འཕྲིན་ལས་རྡོ་རྗེ་མཆོག་དབྱིན་ཡུལ་རྒྱལ་ས་ལོན་ཌོན་ཁུལ་དུ་ཆིབས་བསྒྱུར་མཛད་འཕྲིན་བསྐྱང་རྒྱུ་ཡིན་འདུག
ཀརྨ་པ་མཆོག་གི་མཛད་རིམ་རགས་ཟིན་བཀོད་པ་ལྟར་ན། ཕྱི་ཟླ་ ༥ ཚེས་ ༢༠ དང་ཚེས་ ༢༡ ཉིན་གཉིས་རིང་མི་མང་ལ་བཀའ་ཆོས་གནང་རྒྱུ་ཡིན་པ་དང་། ཚེས་ ༢༡ ཉིན་གྱི་ཕྱི་དྲོར་སྦྱན་རས་གཟིགས་ཀྱི་བཀའ་དབང་སྩོལ་རྒྱུ་ཡིན་འདུག ཉིན་དང་པོའི་ས་གནས་(London Hilton Hotel 22 Park Lane London W1K 1BE)ཞེས་པ་ཡིན་འདུག
ཕྱི་ཟླ་ ༥ ཚེས་ ༢༢ ཉིན། བོད་ཀྱི་ཞི་བདེ་ལྡུམ་རྭ་(Tibetan Peace Garden in London)ཞེས་པར་གཟིགས་སྐོར་གནང་རྒྱུ་ཡིན་འདུག
ཕྱི་ཟླ་ ༥ ཚེས་ ༢༣ ཉིན། དབྱིན་ཇིའི་རྒྱལ་ས་ལོན་ཌོན་གྱི་གྲོས་ཚོགས་ནང་ཕེབས་ཏེ་གསུང་བཤད་གནང་རྒྱུ་ཡིན་འདུག
ཕྱི་ཟླ་ ༥ ཚེས་ ༢༤ ཉིན། སྔ་དྲོ་ཀམ་བྷི་རེ་ཇི་སློབ་གྲྭ་(Cambridge Veterinary School)ཞེས་པའི་ནང་སེམས་ཅན་སྲུང་སྐྱོབ་སྐོར་གྱི་བགྲོ་གླེང་ཞིག་དང་། ཉིན་རྒྱབ་ཀམ་བྷི་རེ་ཇི་གཙུག་ལག་སློབ་ཆེན་ (Cambridge University)ནང་ཁོར་ཡུག་སྐོར་གྱི་བགྲོ་གླེང་ཞིག་ལ་མཉམ་ཞུགས་གནང་རྒྱུ་ཡིན་འདུག
ཕྱི་ཟླ་ ༥ ཚེས་ ༢༧ ཉིན། ལོན་ཌོན་དུ་རྟེན་གཞི་བྱས་པའི་རྒྱ་གར་གྱི་ཆོས་ཚོགས་(BAPS Shri Swaminarayan Mandir in London)ཞེས་པར་གཟིགས་སྐོར་གནང་རྒྱུ་ཡིན་འདུག
ཕྱི་ཟླ་ ༥ ཚེས་ ༢༦ ཉིན། དབྱིན་ཡུལ་ནང་པའི་ཆོས་ཚོགས་(BCC UK, Aldershot)ཞེས་པས་གདན་ཞུ་ལྟར་ཉིན་དེའི་ཕྱི་དྲོར་ཁོང་ཉིད་ལ་བརྟན་བཞུགས་བསྟར་འབུལ་ཞུ་རྒྱུ་ཡིན་འདུག མཛད་རིམ་དེ་ད་ལྟ་ད་དུང་གཏན་འཁེལ་ཐུབ་མེད་སྐོར་ཡང་འཁོད་འདུག


text:
བོད་ཀྱི་ན་གཞོན་གླུ་པ་གྲགས་ཅན་བཀྲ་ཤིས་ཕུན་ཚོགས་ལ་བཅར་འདྲི་བྱས་པ།
འཇམ་དབྱངས་ཀྱིས་འོས་སྦྱོར་བྱས།
མདོ་འཛིན་པ། ད་ལོ་ཀྲུན་ཅང་《浙江》བརྙན་འཕྲིན་ཁང་གིས་གཙོ་གཉེར་གནང་བའི་སྐབས་གཉིས་པའི་ཀྲུང་གོའི་གླུ་སྒྲ་གསར་པ་《中国新歌声》ཞེས་པའི་འགྲན་སྡུར་ནང་ཞུགས་མཁན་བོད་ཀྱི་གཞས་པ་བཀྲ་ཤིས་ཕུན་ཚོགས་ལགས་དང་མཉམ་དུ་བགྲོ་གླེང་ཞུ་རྒྱུ་ཡིན།
དྲི་བ། བཀྲ་ཤིས་ཕུན་ཚོགས་ལགས། སྐུ་ཁམས་བཟང་། སྔོན་ལ་རྒྱ་ཆེ་བའི་གསན་མཁན་དང་གཟིགས་མོ་པ་ལྷན་རྒྱས་ལ་རང་ཉིད་ངོ་སྤྲོད་ཉུང་བསྡུས་ཤིག་གནང་རོགས།
ལན། བཀྲ་ཤིས་ཕུན་ཚོགས། གུས་པའི་ཕ་ཡུལ་ནི་གཞིས་ཀ་རྩེ་ནས་ཡིན། ལས་རིགས་ནི། གཞིས་ཀ་རྩེ་ལས་རིགས་ལག་རྩའི་སློབ་གྲྭའི་ཨང་རྩིས་དགེ་རྒན་ཞིག་ཡིན།
དྲི་བ། སྐུ་ཉིད་ད་ལྟའི་ཀྲུང་གོའི་གླུ་སྒྲ་གསར་པའི་ནང་འགྲན་ཞུགས་གནང་དགོས་པའི་བསམ་པའི་ཀུན་སློང་གང་འདྲ་ཞིག་ཡོད་དམ།
ལན། བཀྲ་ཤིས་ཕུན་ཚོགས། ང་རང་ཉིད་ལ་མཚོན་ན་སློབ་ཆུང་སྐབས་ནས་གླུ་གཏོང་རྒྱུ་ལ་དགའ་མོས་ཡོད། སྐབས་དེ་དུས་ནས་བཟུང་ད་སྐབས་ལོ་སུམ་ཅུ་མ་ཟིན་བར་དུ་གླུ་གཏོང་ནས་ཡོང་བ་ཡིན། ཐོག་མར་གླུ་གཞས་ཀྱི་ལམ་ཁ་ཞུགས་དུས་མི་ཕལ་མོ་ཆེ་ཞིག་ལ་སྐད་གྲགས་ཆེན་པོ་ཞིག་བཟོ་དགོས་བསམ་པའི་སེམས་ཁམས་དེ་ཡོད་པ་བཞིན་རང་ཉིད་ལའང་སེམས་ཁམས་དེ་འདྲ་ཡོད་མྱོང་། ཡིན་ན་ཡང་།རིམ་པའི་ལོ་ན་སོན་དུས་སྔོན་གྱི་བསམ་ཚུལ་དེ་དག་འགྱུར་བ་འགྲོ་ནས་གླུ་དབྱངས་རང་སྟེང་ནས་བདེ་སྐྱིད་ཀྱི་ཚོར་སྣང་ཞིག་ཐོབ་ཀྱིན་འདུག་པས་ཚོར་སྣང་དེ་ཧ་ཅང་སྐྱིད་པོ་ཞིག་འདུག ཉེ་སྔོན་ལྷ་ས་ལ་གླུ་གཞས་སྒྲིག་མཁན་གྲོགས་པོ་ཁ་ཤས་ཡོད་པ་དེ་དག་གིས་བཤད་རྒྱུར། ཀྲུང་གོའི་གླུ་སྒྲ་གསར་པ་ཞེས་པའི་འགྲན་སྡུར་ཞིག་ཡོད་ཚུལ་དང་། དེ་ནི་འགྲན་སྡུར་གཞན་དང་མི་འདྲ་བར་བོད་པ་དག་ལའང་གོ་སྐབས་ཤིག་འདུག་པས་དེར་འགྲན་ཞུགས་གནང་བ་ཡིན་ན་ཡག་འདུག་པོ་ཅེས་བཤད་བྱུང་། དང་ཐོག་ང་རང་ལ་ཡིད་ཆེས་དེ་ཙམ་བྱུང་མ་སོང་། ཡིན་ན་ཡང་།གྲོགས་པོ་དག་གིས་དེར་འགྲན་ཞུགས་གནོངས་དང་སྒོར་མོ་སོགས་ནི་སྤྲད་དགོས་ཀྱི་མི་འདུག་ཅེས་བཤད་བྱུང་། དེ་བས་ང་རང་འགྲན་ཞུགས་དེའི་ནང་འཛུལ་ཞུགས་བྱས་པ་ཡིན། དང་ཐོག་ང་རང་གི་སེམས་ནང་ལ་བོད་ཀྱི་འགྲན་ཞུགས་དག་གི་ནང་ནས་ཨང་བཅུ་པའི་ནང་དུ་ཚུད་ན་འགྲིག་གི་འདུག་སྙམ་པའི་བསམ་བློ་ཞིག་ཁུར་ནས་ཡོང་བ་ཡིན། འོན་ཀྱང་མ་བསམ་ས་ནས་བོད་ཀྱི་ཨང་དང་པོ་ཐོབ་བྱུང་བས་སེམས་ནང་དགའ་ཚོར་ཧ་ཅང་ཆེན་པོ་ཞིག་བྱུང་སོང་།
དྲི་བ། ལོ་ལྔ་ཙམ་ཀྲུན་ཅང《浙江》རྙན་འཕྲིན་ཁང་གིས་འགྲན་སྡུར་དེ་གཙོ་གཉེར་བྱས་པ་རེད། དེ་དག་ཁྱེད་ཀྱིས་གཟིགས་མྱོང་ཡོད་དམ།
ལན། བཀྲ་ཤིས་ཕུན་ཚོགས། ལོ་ལྟར་རིམ་བཞིན་ལྟ་གི་ཡོད། ལྟ་དགོས་པའི་རྒྱུ་མཚན་གཙོ་བོ་ནི། ང་རང་གཞས་ལ་ཧ་ཅང་དགའ་བས་དེ་དག་གི་ནང་ནས་གཙོ་བོ་གཞས་སུས་ཡག་པོ་གཏོང་གི་ཡོད་མེད་ལྟ་རྒྱུ་མ་ཡིན་པ།ང་རང་གིས་ཤེས་པའི་གཞས་དག་སྒྱུར་བཟོ་དང་དབྱངས་འགྲོས་གཏོང་སྟངས་མི་འདྲ་བའི་ཐོག་ནས་གཏོང་ཡོང་དུས་གཞན་གྱི་ལེ་ཚན་བལྟས་པ་གསོན་ཉམས་དོད་པ་དང་སྤྲོ་སྣང་ཧ་ཅང་ཆེན་པོ་སྟེར་གྱིན་འདུག་པས་ལོ་ལྟར་རིམ་བཞིན་ལྟ་བཞིན་ཡོད།
དྲི་བ། གོང་ནས་སྐུ་ཉིད་ཀྱིས་སྒྱུར་བཟོའི་སྐོར་གསུང་པ་ནང་བཞིན། སྐུ་ཉིད་ཀྱི་གཞས་དེའང་ཧ་ཅང་ལེགས་པའི་སྒྱུར་བཟོ་གནང་འདུག དེའི་ནང་དུ་བོད་ཀྱི་གཞས་མ་གཏམ་ཡོད་པ་དང་མཐའ་མཇུག་ལ་རྒྱ་གར་གཞས་ཡོད་པ་སོགས་ཀྱིས་སློབ་སྟོན་རྒན་ལགས་དང་ལྟད་མོ་བ་རྣམ་པ་ཧང་སང་དགོས་པ་ཞིག་བཟོས་བྱུང་། ངས་ཀྱང་བལྟས་པ་ཡིན། ང་རང་ཚོ་སྤོབས་པ་སྐྱེ་དགོས་པ་ཞིག་འདུག སྐུ་ཉིད་ཀྱིས་གཞས་དེ་སྒྱུར་བཟོ་དེ་འདྲ་བྱེད་དགོས་པའི་བསམ་བློ་གང་འདྲ་ཞིག་འཁོར་བྱུང་ངམ།
ལན། བཀྲ་ཤིས་ཕུན་ཚོགས། འདི་འདྲ་ཞིག་རེད་འདུག དང་ཐོག་འགྲན་ཞུགས་བྱེད་དུས་ཧྲང་ཧེ《上海》ལ་འགྲན་ཞུགས་ཀྱི་ཚོགས་པ་ཚོགས་མི་གཅིག་སྟོང་ཡོད་པ་ཞིག་འདུག ཚོགས་མི་དེ་དག་གི་ནང་ནས་རིམ་པའི་གདམ་གསེས་བྱས་ནས་བརྒྱ་དང་བརྒྱད་ཅུ་བྱས་ནས་ཡར་སྡུད་བཞིན་འདུག དེའི་ནང་དུ་ཚུད་ཚར་དུས་རང་ཉིད་ཀྱིས་གཞས་གང་ཤེས་ཡོད་ཚད་གཏོང་དུ་བཅུག་གི་འདུག དེ་དག་གཏོང་ཚར་དུས་ཁོང་ཅག་ལ་གཞས་གཏོང་མཁན་དག་རྒྱུས་མངའ་ཅུང་ཙམ་ཡོད་པར་གྱུར་འདུག ད་གཟོད་གཞས་ཤིག་གཏན་ཁེལ་བྱས་ནས་གཏོང་བཅུག་གི་འདུག གཞས་དེའི་དཀྱིལ་དུ་གཞས་འདྲ་མིན་མང་པོ་ཞིག་བཞག་བཅུག་གི་འདུག རང་གིས་ཀྱང་དམངས་གཞས་མང་པོ་ཞིག་གཏོང་བ་ཡིན། ཁོང་ཚོས་རི་བོ་སྟོད་དེ་ཧ་ཅང་སྙན་པོ་འདུག་ཟེར་ནས་དཀྱིལ་དུ་བཞག་པ་རེད། རྗེས་སུ་ཀྲུང་གོའི་ཕུལ་བྱུང་དགེ་རྒན་ལིས་ཀྲོ《刘卓老师》ཡིས་ང་ལ་གཞས་དེའི་གདངས་དེ་གཏོང་ཡོང་དུས་མཇུག་ཏུ་འཁྲུག་པོ་འགྱུར་འགྲོ་བ་དང་ཡང་སྔར་བཞིན་འཇམ་པོ་ཞིག་གྱུར་འགྲོ་གི་རེད། བོད་སྐད་ཀྱི་དམངས་གཞས་མིན་པ་གཞན་པ་དེ་འདྲ་བར་དུ་བཅུག་རྒྱུ་ཡོད་དམ་ཟེར་ནས་ལས་འགན་ཞིག་སྤྲད་བྱུང་། ཉི་མ་གཉིས་ཀྱི་ནང་དུ་ང་རང་གིས་བསམ་བློ་གཏོང་བ་ཡིན། ནམ་རྒྱུན་ང་རང་གཞས་མ་གཏམ་ལ་དགའ་པོ་ཡོད་པ། ཡིན་ན་ཡང་། བྱང་ཆུབ་པ་དེ་འདྲ་ཞིག་མེད། བར་དུ་བཅུག་རྒྱུ་དེ་གཞས་མ་གཏམ་ཞིག་བཅུག་པས་ཡག་པོ་ཡོང་བའི་སྣང་བ་ཞིག་སྐྱེ་བྱུང་། མཇུག་ཏུ་རྒྱ་གར་གཞས་ཤིག་བཅུག་པ་ཡིན། ཉིན་གཉིས་ཀྱི་རྗེས་སུ་རྒན་ལགས་ཀྱི་མདུན་དུ་གཏོང་ཡིན་པས་ཧ་ཅང་ཡག་པོ་འདུག་པའི་གཞས་དེ་གཏན་ཁེལ་བྱས་ན་འགྲིག་གི་འདུག་ཅེས་གསུང་བྱུང་། བརྒྱུད་རིམ་དེ་འདྲ་ཞིག་རེད།
དྲི་བ། སྐུ་ཉིད་ཀྱིས་གླུ་གཞས་དེ་གཏོང་སྐབས་སློབ་སྟོན་དགེ་རྒན་དག་ལ་ཚོར་སྣང་གསར་པ་ཞིག་སྤྲད་ཡོད་པའི་སྣང་བ་ཤར་སོང་ལ། རྒན་ལགས་གསུམ་གྱིས་ཁྱེད་ལ་གདེང་འཇོག་མཐོན་པོ་གནང་བྱུང་། ཁྱེད་ཀྱིས་རྒན་ལགས་གསུམ་ཡོད་པའི་ནང་ནས་རྒན་ལིས་ཧམ《刘欢老师》བདམས་པའི་རྒྱུ་མཚན་གང་ཡིན་ནམ།
ལན། བཀྲ་ཤིས་ཕུན་ཚོགས། རྒྱུ་མཚན་དང་པོ། རྒན་ལགས་ངེད་གཉིས་ལས་ཀ་འདྲ་པོ་ཡིན་པས་ཡིན། ང་རང་གཉིས་ཀ་དགེ་རྒན་རེད། སྐུ་རྩེད་ཞུས་ཡིན། ཀྲུང་གོའི་གླུ་སྒྲ་གསར་པ་ཡིན་ན་རེད། ལེ་ཚན་གཞན་པ་ཡིན་ན་རེད། རྒན་ལིས་ཧམ《刘欢老师》མི་རིགས་ཀྱི་རོལ་དབྱངས་ལ་དགའ་པོ་དང་ཞིབ་འཇུག་ཡག་པོ་བྱེད་མཁན་ཞིག་རེད། མ་གཞི་ཁོང་གླུ་སྒྲ་གསར་པའི་ནང་དུ་ཞུགས་ནས་དར་སྲོལ་ཆེ་བའི་གཞས་གཏོང་དགོས་པའི་བསམ་བློ་ཤུགས་ཆེན་འདུག ཡིན་ན་ཡང་། ང་རང་བྱང་ཆ་ཆེ་ཤོས་དེ་མི་རིགས་ཀྱི་གཞས་གཏོང་རྒྱུ་དེ་ཡིན་པས་ང་རང་དེ་གཉིས་ཟུང་འབྲེལ་ཡོང་རྒྱུ་བསམ་བློ་ཤུགས་ཆེན་ཡོད་པས་རྒན་ལིས་ཧམ《刘欢老师》ལགས་གདམ་དགོས་པའི་རྒྱུ་མཚན་གཙོ་བོ་དེ་ཡིན།
དྲི་བ།འགྲན་སྡུར་དང་པོའི་ནང་དུ་སྐུ་ཉིད་ལ་གྲུབ་འབྲས་ཧ་ཅང་ཡག་པོ་ཐོབ་ཡོད་རེད། ད་སྐབས་དྲྭ་ལམ་དང་སྐད་འཕྲིན་ཁག་གི་སྟེང་དུ་བོད་ཀྱི་གཞས་པ་བཀྲ་ཤིས་ཕུན་ཚོགས་ཟེར་ན་ངོ་མི་ཤེས་མཁན་མེད་པ་ལྟ་བུ་རེད་འདུག ཁྱེད་རང་ཆེད་ལས་གཞས་པ་མིན་པས་དེ་དག་གི་བརྒྱུད་རིམ་ནང་དཀའ་ཁག་མང་པོ་ཞིག་འཕྲད་ཡོད་རྒྱུ་རེད་ལ་ཉམས་མྱོང་ཡང་གང་འཚམ་རག་ཡོད་རྒྱུ་རེད་བསམ་གྱིན་འདུག
ལན། བཀྲ་ཤིས་ཕུན་ཚོགས། སྔོན་ཆད་བོད་ནས་འགྲན་སྡུར་ནང་ཞུགས་ནས་བྱ་དགའ་མང་པོ་རག་མྱོང་ཡོད། ཡིན་ན་ཡང་། འགྲན་སྡུར་མ་བྱས་སྔོན་གཞས་བྱང་ཆུབ་པ་འགའ་གྲ་སྒྲིག་བཟོ་བ་ལས་གང་ཡང་ཡོད་མ་རེད།དེ་དག་རིམ་པ་བྱས་ནས་གཏོང་། ཡག་པོ་བྱུང་ན་བྱ་དགའ་ཨང་དང་པོ་གཉིས་སོགས་ཐོབ་པ་རེད། མ་བྱུང་ན་དེ་ག་རེད། འགྲན་སྡུར་འདིའི་སྐབས་ང་རང་ཧྲང་ཧེ་སླེབས་དུས་གཞས་ཤིག་ཐོངས་དང་ཟེར། ངས་གཞས་གཉིས་གཏོང་བ་ཡིན། ད་རུང་ཡོད་དམ་ཟེར། ཡོད་ཟེར་ནས། ཐེངས་མ་གཅིག་ལ་གཞས་བཅུ་གཏོང་བཅུག་བྱུང་། དེ་ནས་གཞས་རྫོགས་པའི་ཟོལ་འདྲ་བྱེད་ཀྱིན་འདུག དེ་ནས་དེ་རིང་མལ་གསོ་བྱོས། སང་ཉིན་གཞས་བཅུ་གྲ་སྒྲིག་བཟོས་ནས་ཤོག་ཟེར་གྱིན་འདུག དཀའ་ངལ་ཆེ་ཤོས་དེ་ནམ་རྒྱུན་དང་མི་འདྲ་བར་མང་པོ་ཧ་ཅང་དགོས་ཀྱི་འདུག དཔེར་ན། རྒྱ་གཞས་ཡོད་པ། ཕྱི་རྒྱལ་གཞས་ཡོད་པ། དབྱངས་དལ་མོ་དང་མགྱོགས་པོ་སོགས་སྣ་འཛོམས་མང་པོ་ཞིག་དགོས་ཀྱིན་འདུག ནམ་རྒྱུན་ཡིན་ན་གཞས་ཟེར་དུས་སྣང་བ་སྐྱིད་བྱེད་འདྲ་གཏོང་གི་ཡོད་པ་ལས་ཞིབ་ཆ་དེ་ཙམ་ཡོད་མ་རེད། དེ་རིང་དེ་འདྲ་མ་ཡིན་པ། ཆ་ཚང་ཞིབ་ཆ་དགོས་པར་མ་ཟད་ཧ་ཅང་བྱང་ཆ་ཅན་དགོས་ཀྱི་འདུག་པས་དཀའ་ངལ་ཆེ་ཤོས་ཤིག་བྱུང་སོང་། གཞས་གཏོང་མཁན་གཞན་དག་ལ་གཞས་གང་གཏོང་དགོས་ན་ཐད་ཀར་གཏོང་རྒྱུ་ཡོད་མཁན་ཤ་སྟག་རེད་འདུག ནམ་རྒྱུན་བཤད་སྲོལ་ལ། གོ་སྐབས་ནི་མི་གྲ་སྒྲིག་ཅན་ལ་ཡོད་ཟེར་བ་བཞིན་གྲ་སྒྲིག་ཕུན་སུམ་ཚོགས་པ་ཞིག་མ་བྱས་ན་ཡོང་ཡ་རེད་མི་འདུག
དྲི་བ། བརྒྱུད་རིམ་དེའི་ནང་དུ་ཉམས་མྱོང་གང་འཚམ་གསོག་འཇོག་ཐུབ་བྱུང་ངམ།
ལན། བཀྲ་ཤིས་ཕུན་ཚོགས།
རྗེས་མ་འགྲན་སྡུར་ཞུགས་པ་ཡིན་ན། སྔོན་མའི་སྣང་བ་སྤྲོ་སྤྲོ་དེས་ཡོང་རྒྱུ་མེད་པར་ཤེས་བྱུང་། གྲ་སྒྲིག་ཕུན་སུམ་ཚོགས་པ་ཞིག་བཟོ་དགོས་ཀྱི་འདུག་མ་གཏོགས་འགག་རྩ་དེེར་སླེབས་དུས་དཀའ་ངལ་མང་པོ་ཞིག་འཕྲད་ཡོང་གི་འདུག
དྲི་བ། འགྲན་སྡུར་དང་པོ་དེ་ཚར་བ་རེད། གྲུབ་འབྲས་ཀྱང་ཧ་ཅང་ཡག་པོ་ཐོབ་ཡོད་རེད། ཉེ་ཆར་འགྲན་སྡུར་གཉིས་པ་དེ་གྲ་སྒྲིག་གནང་བཞིན་པའི་སྒང་ཡིན་ནམ།
ལན། བཀྲ་ཤིས་ཕུན་ཚོགས། དགེ་རྒན་རྣམས་ཀྱིས་སློབ་མ་དགུ་རེ་བསྡུས་ཡོད་རེད། དགུ་པོ་དེ་དག་ལས་ཕན་ཚུན་བསྡུར་རྒྱུ་རེད་འདུག
གཞས་གཉིས་པ་དེ་སྦྱངས་དང་སྦྱང་བཞིན་པ་ཡིན། སྔོན་མའི་དེ་ནང་བཞིན་རེད་མི་འདུག བོད་རིགས་ཀྱི་ཁྱད་ཆོས་ཡོད་པ་བར་དུ་བཅུག་རྒྱུ་དང་སྒྱུར་བཟོ་ཡང་མང་ཙམ་བཟོ་དགོས་ཀྱི་འདུག
དྲི་བ། སྐུ་ཉིད་ལ་འབྱུང་འགྱུར་གྱི་ཕུགས་བསམ་མམ་འཆར་གཞི་གང་འདྲ་ཞིག་ཡོད་དམ།
ལན། བཀྲ་ཤིས་ཕུན་ཚོགས། སྔོན་ཆད་ནས་ད་སྐབས་བར་གཞས་གཏོང་རྒྱུ་དེ་ལ་དགའ་ཞེན་བྱས་ནས་ཡོང་བ་རེད། སློབ་ཆུང་ནས་གཞས་གཏོང་རྒྱུར་ཧ་ཅང་དགའ་མོས་ཡོད། ག་དུས་ཡིན་ན་ཨང་དང་པོ་རག་གི་ཡོད།ནང་དུ་སླེབས་ནས་ཕ་མ་ལ་ཨང་དང་པོ་རག་བྱུང་ཟེར་ནས་བཤད་དུས་ཕ་མས་དོ་སྣང་དེ་ཙམ་གནང་གི་མ་རེད། རྒྱུ་མཚན་ནི། སློབ་སྦྱོང་གཙོ་བོ་བྱེད་དགོས་རེད་མ་གཏོགས་གཞས་ཀྱིས་ལྟོ་སྟེར་གྱི་མ་རེད་ཟེར་ནས་གསུང་གི་རེད། རྗེས་སུ་ལས་ཀ་རག་ཚར་རྗེས་སྔོན་མ་ནང་བཞིན་བཀག་འགོག་དེ་ཙམ་གནང་གི་མ་རེད། ལས་ཀ་ལ་སྐྱོན་མ་རྒྱབ་པའི་རྨང་གཞི་ཐོག་ནས་གཞས་གཏོང་ན་སྐྱོན་ཡོད་མ་རེད་ཟེར་ནས་རྒྱབ་སྐྱོར་ཅུང་ཙམ་གནང་གི་རེད། ད་རིང་ཀྲུང་གོའི་གླུ་སྒྲ་གསར་པའི་ནང་དུ་ཞུགས་ནས་བོད་ཀྱི་ཨང་དང་པོ་ཐོབ་པ་རེད། དེ་ཐོབ་ནས་རྒྱལ་ཡོངས་ཀྱི་འགྲན་སྡུར་ནང་དུ་ཞུགས་ཐུབ་པས་སྔོན་མའི་རྒྱབ་སྐྱོར་དང་འདྲ་གི་མི་འདུག དེར་བརྟེན་སྔོན་མའི་དགའ་ཞེན་ཙམ་མ་ཡིན་པའི་ནང་མི་དག་གིས་རྒྱབ་སྐྱོར་ཞིག་གནང་དུས་དགེ་རྒན་ལས་ཀ་མ་ཡིན་པར་གཞས་པ་ཞིག་གི་ལམ་ཁ་སོང་ན་ཡག་པོ་མེད་འགྲོ་སྙམ་པའི་བསམ་བློ་ཅུང་ཙམ་འཁོར་གྱིན་འདུག སྔོན་མ་ཡིན་ན་བསམ་བློ་དེ་འདྲ་འཁོར་མྱོང་མེད། གང་ཡིན་ཞེ་ན། སྔོན་མ་ཡིན་ན་བོད་ཁུལ་ནས་ང་རང་ལ་མཚོན་ན་གཞས་པའི་མིང་ཡོད་ཙམ་མ་གཏོགས་གང་ཡང་མ་རེད། ཆེད་ལས་གཞས་པ་ཞིག་བྱེད་པའི་སེམས་ཤུགས་རྩ་བ་ནས་མེད། ད་སྐབས་ཡིན་ན་སེམས་ཤུགས་ཅུང་ཙམ་སླེབས་བྱུང་། ཡིན་ན་ཡང་། མ་འོངས་པར་བརྒྱ་ཆ་བརྒྱ་ཆེད་ལས་གཞས་པ་ཞིག་བཟོ་རྒྱུ་ཡིན་ཟེར་ནས་བཤད་ཐུབ་མི་འདུག
དྲི་བ། ཁྱེད་རང་གིས་དེ་སྔོན་གཞས་གཏོང་མྱོང་ཡོད་རེད། ལྷག་པར་དེ་རིང་འགྲན་སྡུར་ཆེན་མོ་འདིའི་ནང་དུ་ཞུགས་ནས་ཁྱེད་ལ་དོ་ཁུར་གནང་མཁན་མི་ཧ་ཅང་མང་པོ་འདུག་པས་ཁོང་རྣམས་ལ་བཀའ་མོལ་གང་འདྲ་ཞིག་གསུང་རྒྱུ་ཡོད་དམ།
ལན། བཀྲ་ཤིས་ཕུན་ཚོགས། དང་པོར། ཐུགས་རྗེ་ཆེ་ཞུ་རྒྱུ་དེ་ཡིན། གང་ཞིན་ཞེ་ན། ནམ་རྒྱུན་ང་རང་གིས་གཞས་གཏོང་ནས་རྒྱ་རིགས་དག་གིས་དགའ་མོས་གནང་གི་རེད་དྲན་པའི་བསམ་བློ་དེ་འདྲ་མེད། ང་རང་མི་རིགས་གཞས་ཤུགས་ཆེན་གཏོང་མཁན་ཞིག་ཡིན་པས་དེ་འདྲ་བསམ་བློ་མེད། དྲྭ་ལམ་ནས་དགའ་མོས་ཆེན་པོ་གནང་མཁན་རྒྱ་རིགས་ཧ་ཅང་མང་པོ་འདུག་ང་རང་སེམས་ནང་དུ་ཡང་དགའ་ཚོར་ཆེན་པོ་བྱུང་། བོད་རིགས་མདོ་དབུས་ཁམས་གསུམ་ཚང་མས་སྤོབས་སེམས་རེད་ཟེར་དུས་སྐྱིད་པོ་འདུག་ཏེ་དེ་མཚུངས་སུ་གནོན་ཤུགས་ཀྱང་སྐྱེ་བཞིན་འདུག ཁོང་ཚོ་ལྷན་རྒྱས་ཀྱིས་རྒྱབ་སྐྱོར་དང་ཐུགས་ཁུར་གནང་བར་བཀའ་དྲིན་ཆེ་ཞུ་རྒྱུ་ཡིན། དང་ཐོག་མི་རེ་ཟུང་གིས་མ་གཏོགས་ངོ་མི་ཤེས་མཁན་ཞིག་ད་ཆ་མི་མང་པོ་ཞིག་གིས་རེ་བ་དང་རྒྱབ་སྐྱོར་གནང་དུས་སྐྱིད་པོ་འདུག
ང་རང་ངོས་ནས་དེ་དག་སེམས་ཤུགས་ཤིག་ཏུ་བརྩིས་ནས་དེ་བས་ཀྱང་འབད་བརྩོན་བྱ་རྒྱུ་ཡིན།
མདོ་འཛིན་པའི་གཏམ། སྐུ་ཉིད་དེ་རིང་ཀྲུང་དབྱངས་བོད་སྐད་རླུང་འཕྲིན་ཁང་དུ་ཕེབས་པར་གུས་པས་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་དང་། འབྱུང་འགྱུར་འགྲན་སྡུར་དག་གི་ནང་ནས་གྲུབ་འབྲས་ཡག་པོ་ཡོང་བའི་བཀྲ་ཤིས་སྨོན་འདུན་ཞུ།
སྤྱི་ལོ2017/10/14ཉིན་གླིང་ལོ་མ་སེར་པོས་རང་ཡུལ་དུ་ཡིག་འགོད་བྱས།